**รายงานการประชุมสภาเทศบาลนครขอนแก่น**

**สมัยสามัญ สมัยแรก ประจำปี พ.ศ. 2562**

**วันที่ 27 กุมภาพันธ์ 2562 เวลา 10.00 น.**

**ณ ห้องประชุมนครเป็งจาล อาคารป้องกันฯ ชั้น 2 เทศบาลนครขอนแก่น**

--------------------------------

**ผู้มาประชุม**

* 1. นายเรืองชัย ตราชู ประธานสภาเทศบาลนครขอนแก่น
  2. นายกฤษฎ์ สว่างไสว สมาชิกสภาเทศบาลนครขอนแก่น
  3. นางสาวภาสินี ธีรภานุ สมาชิกสภาเทศบาลนครขอนแก่น
  4. นายโกเมน กันตวธีระ สมาชิกสภาเทศบาลนครขอนแก่น
  5. นายบุญฤทธิ์ พาณิชย์รุ่งเรือง สมาชิกสภาเทศบาลนครขอนแก่น
  6. นายภาสกร กาญจนวรางกูร สมาชิกสภาเทศบาลนครขอนแก่น
  7. นางสาวนริสศรา เรืองศร สมาชิกสภาเทศบาลนครขอนแก่น
  8. นายบุญสม วิจารจันทร์ สมาชิกสภาเทศบาลนครขอนแก่น
  9. นายปรมินทร์ เลาหะพันธุ์ สมาชิกสภาเทศบาลนครขอนแก่น
  10. นายกนิษฐ์ อาวัชนาการ สมาชิกสภาเทศบาลนครขอนแก่น
  11. นายปฎลชัย พัฒน์ดำรงจิตร สมาชิกสภาเทศบาลนครขอนแก่น
  12. นางรัชดา ลีลาสวัสดิ์ชัย สมาชิกสภาเทศบาลนครขอนแก่น
  13. นางวรินทร์พร ณิชาภัทร์นารากุล สมาชิกสภาเทศบาลนครขอนแก่น
  14. นายถนอมทรัพย์ สรรพโส สมาชิกสภาเทศบาลนครขอนแก่น
  15. นายวันชัย ซื่อศิริสวัสดิ์ สมาชิกสภาเทศบาลนครขอนแก่น
  16. นายธนภณ กิตติวิมลชัย สมาชิกสภาเทศบาลนครขอนแก่น
  17. นายวรินทร์ เอกบุรินทร์ สมาชิกสภาเทศบาลนครขอนแก่น
  18. ว่าที่ร้อยตรีบัญชา สิงห์คำป้อง สมาชิกสภาเทศบาลนครขอนแก่น
  19. นายสุพัฒน์ พงษ์เพียจันทร์ สมาชิกสภาเทศบาลนครขอนแก่น

**ผู้ไม่มาประชุม**

1. นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น (ลากิจ)
2. นางสาวจันทนภา แสวงการ สมาชิกสภาเทศบาลนครขอนแก่น (ลากิจ)
3. นายมานพ หวังสวัสดิ์โอฬาร สมาชิกสภาเทศบาลนครขอนแก่น (ลากิจ)
4. นายกิตติพล อ้วนไตร สมาชิกสภาเทศบาลนครขอนแก่น

**ผู้เข้าร่วมประชุม**

* 1. นายธีระศักดิ์ ฑีฆายุพันธุ์ นายกเทศมนตรีนครขอนแก่น
  2. นายธวัชชัย รื่นรมย์สิริ รองนายกเทศมนตรีนครขอนแก่น
  3. นายจุลนพ ทองโสภิต รองนายกเทศมนตรีนครขอนแก่น
  4. นายมนตรี สิงหปุณณภัทร รองนายกเทศมนตรีนครขอนแก่น
  5. นายชัชวาล พรอมรธรรม รองนายกเทศมนตรีนครขอนแก่น
  6. นายพันธ์ศักดิ์ ศรีเรือง เลขานุการนายกเทศมนตรีนครขอนแก่น
  7. นางสาวช่อผกา เครืองทองสี เลขานุการนายกเทศมนตรีนครขอนแก่น
  8. นายสุทธิ ศศิพงษ์อนันต์ ผู้ทรงคุณวุฒิด้านการศึกษา ฯ
  9. ดร.กฤษณวรุณ ไชยนิจ ปลัดเทศบาลนครขอนแก่น
  10. นายธณาวุธ ก้อนใจจิตร รองปลัดเทศบาลนครขอนแก่น
  11. นางกฤษณา แสนสอาด รองปลัดเทศบาลนครขอนแก่น
  12. นายสุปัทม์ ทองรัตน์ รองปลัดเทศบาลนครขอนแก่น
  13. นางรุ่ง วิศิษฐารักษ์ ผู้อำนวยการสำนักการคลัง
  14. นางเบญญาภา พัชรพิบูลชัย ผู้อำนวยการส่วนบริหารการคลัง
  15. นายทศพล วงศ์อาษา ผู้อำนวยการสำนักการช่าง
  16. นายอภิชาติ วิศิษฐารักษ์ ผู้อำนวยการส่วนควบคุมการก่อสร้างฯ
  17. นายธวัชชัย วนาพิทักษ์กุล ผู้อำนวยการส่วนการโยธา
  18. นางสาวศิริกัลยา โพธิ์จันทร์ ผู้อำนวยการสำนักการสาธารณสุขฯ
  19. นางสาวสมพร ชัยอยุทธ์ ผู้อำนวยการส่วนบริการสาธารณสุขฯ
  20. นายทัศนัย ประจวบมอญ ผู้อำนวยการส่วนส่งเสริมการสาธารณสุขฯ
  21. นายมานพ ช่องตะคุ ผู้อำนวยการสำนักการศึกษา
  22. นางอินทิรา ฆารเจริญ ผู้อำนวยการกองวิชาการและแผนงาน
  23. นางสุรางค์ พาน้อย ผู้อำนวยการสำนักสวัสดิการสังคม
  24. นางวทัญญุตา ธวัชโชติ ผู้อำนวยการส่วนสังคมสงเคราะห์
  25. นางอัศรา เอกวิเศษ รก.ผู้อำนวยการส่วนพัฒนาชุมชน
  26. นางช่อเอื้อง ฤกษ์รุจิพิมล ผู้อำนวยการสถานศึกษา รร.ท.สวนสนุก
  27. นายวิชิน หมื่นศรีจูม ผู้อำนวยการสถานศึกษา รร.ท.วัดกลาง
  28. นายประสิทธิ์ สมศักดิ์ ผู้อำนวยการสถานศึกษา รร.ท.คุ้มหนองคู
  29. นางสาวทัศณี นุชนวลรัตน์ ผู้อำนวยการสถานศึกษา รร.ท.บ้านโนนทัน
  30. นางวาสนา แม้นญาติ ผู้อำนวยการสถานศึกษา รร.ท.บ้านหนองใหญ่
  31. นางสาวสมหวัง รอดไธสง รองผู้อำนวยการสถานศึกษา รร.ท.บ้านหนองใหญ่
  32. นางเนื่องนิตย์ พาลี ผู้อำนวยการสถานศึกษา รร.ท.บ้านโนนหนองวัด
  33. นายประชารัตน์ โนนทนวงษ์ รองผู้อำนวยการสถานศึกษา รร.ท.บ้านโนนหนองวัด
  34. นางภัททิรา ชำกรม รองผู้อำนวยการสถานศึกษา รร.ท.บ้านโนนชัย
  35. นางกุสุมาลย์ สมศักดิ์ รองผู้อำนวยการสถานศึกษา รร.ท.บ้านโนนชัย
  36. นางสาวจินตนา ภูจอมจิตร รก.ผู้อำนวยการสถานศึกษา รร.ท.บ้านหนองแวง
  37. นายบุญธรรม โบราณมูล ผู้อำนวยการสถานศึกษา รร.ท.บ้านสามเหลี่ยม
  38. นายกมลพงษ์ ทองดีนอก รองผู้อำนวยการสถานศึกษา รร.ท.บ้านสามเหลี่ยม
  39. นายพัฒนา ยอดสะอึ ผู้อำนวยการสถานศึกษา รร.ท.บ้านตูม
  40. นางบุณยนุช บุญปัญญาวัฎ รองผู้อำนวยการสถานศึกษา รร.ท.บ้านตูม
  41. นางสาวสายชล สิงห์สุวรรณ ผู้อำนวยการสถานศึกษา รร.ท.บ้านศรีฐาน
  42. นางสว่างจิตร ตันติเวทย์ ผู้จัดการสถานธนานุบาล แห่งที่ 1
  43. นางสุวิมล วิคแมน ผู้จัดการสถานธนานุบาล แห่งที่ 2
  44. นางสาวอมรา โกศลสุรภูมิ หัวหน้าฝ่ายการประชุมและกิจการสภา
  45. นางดลฤดี ประจักษ์เมือง หัวหน้าฝ่ายอำนวยการ
  46. นางนงนุช ศรีวรกุล หัวหน้าฝ่ายบริหารงานทั่วไป (สำนักปลัดเทศบาล)
  47. นางนุชนภา ขันธ์เครือ หัวหน้าฝ่ายส่งเสริมการมีส่วนร่วมฯ
  48. นางพิมพ์ศิริ ศรีโนนชัย หัวหน้าฝ่ายสถิติการคลัง
  49. นางนัชชา ศรีโนนชัย หัวหน้าฝ่ายพัฒนารายได้
  50. นางอนรรฆอร พรมมี หัวหน้าฝ่ายสถิติการคลัง
  51. นางคณิศร ประดา หัวหน้าฝ่ายบริหารงานทั่วไป (สำนักการช่าง)
  52. นายยุติธรรม น้อยสุวรรณ หัวหน้าฝ่ายควบคุมอาคารและผังเมือง
  53. นายคมสันต์ สอนไว หัวหน้าฝ่ายจัดการสภาพแวดล้อมด้านวัสดุใช้งานแล้ว
  54. นางสาวจิรานิตย์ อรรคนิตย์ หัวหน้าฝ่ายบริหารงานทั่วไป (สำนักการสาธารณสุขฯ)
  55. นางสุวรรณรัตน์ ครุตรารักษ์ หัวหน้าฝ่ายสุขาภิบาล
  56. นางนิภาธร พงศาปาน หัวหน้าฝ่ายป้องกันและควบคุมโรค
  57. นางกุลิสรา คชรัตน์ หัวหน้าฝ่ายแผนงานและโครงการ
  58. นายศรัณย์ เปานาเรียง หัวหน้าฝ่ายการศึกษานอกระบบฯ
  59. นางสุจิตรา เกียรติบุญสนอง หัวหน้าฝ่ายส่งเสริมศาสนาฯ
  60. นางสุพัตรา ตาลดี หัวหน้าหน่วยศึกษานิเทศก์
  61. นายยศ บุรีรัตน์ หัวหน้าฝ่ายแผนงานและประเมินผล
  62. นางสาวจรินทร์ญา สุทาวัน หัวหน้าฝ่ายประชาสัมพันธ์
  63. นางสมร คำพิชชู หัวหน้าฝ่ายบริหารงานทั่วไป (กองวิชาการและแผนงาน)
  64. นายกาญจน์ วันนุประธรรม หัวหน้าฝ่ายบริการและเผยแพร่วิชาการ
  65. นายเฉลิมภพ คงกุทอง หัวหน้าฝ่ายส่งเสริมสวัสดิการสังคม
  66. นายสาธิต สงวนทรัพย์ หัวหน้าฝ่ายสังคมสงเคราะห์

**ระเบียบวาระที่ 1 เรื่องที่ประธานแจ้งให้ที่ประชุมทราบ**

**1.1 เรื่องการสิ้นสุดสมาชิกภาพของสมาชิกสภาเทศบาลนครขอนแก่นกรณีลาออก**

**จากตำแหน่ง**

**ระเบียบวาระที่ 2 เรื่องรับรองรายงานการประชุมสภาเทศบาลนครขอนแก่น**

**- สมัยสามัญ สมัยที่ 3 ครั้งที่ 3/2561 เมื่อวันที่ 4 กันยายน 2561**

**ระเบียบวาระที่ 3 เรื่องการกำหนดสมัยประชุมสภาเทศบาลนครขอนแก่น สมัยสามัญ ประจำปี 2562 และสมัยสามัญ สมัยแรก ประจำปี 2563**

**ระเบียบวาระที่ 4 เรื่องญัตติคัดเลือกสมาชิกสภาเทศบาลนครขอนแก่น เพื่อแต่งตั้งเป็นคณะกรรมการ**

**และประเมินผลแผนพัฒนาเทศบาลนครขอนแก่น แทนที่ว่างลง 1 ตำแหน่ง**

**ระเบียบวาระที่ 5 เรื่องการแต่งตั้งคณะกรรมการสามัญประจำสภาเทศบาลนครขอนแก่นเป็นคณะกรรมการ**

**ตรวจรายงานการประชุมสภาเทศบาลนครขอนแก่น**

**ระเบียบวาระที่ 6 เรื่องญัตติรายงานการติดตามและประเมินผลแผนพัฒนาเทศบาลนครขอนแก่น ประจำปี**

**งบประมาณ พ.ศ. 2561 ระหว่างวันที่ 1 ตุลาคม 2560 ถึงวันที่ 30 กันยายน 2561**

**ระเบียบวาระที่ 7 เรื่องญัตติรายงานความคืบหน้าผลการดำเนินโครงการขอนแก่น Smart City (ระยะที่ 1)**

**ก่อสร้างระบบขนส่งมวลชนรถไฟฟ้ารางเบาสายเหนือ-ใต้ ต้นแบบในเมืองภูมิภาคจังหวัด**

**ขอนแก่น**

**เริ่มประชุมเวลา 11.30 น.**

**ดร.กฤษณวรุณ ไชยนิจ ปลัดเทศบาลนครขอนแก่น เลขานุการสภาเทศบาลนครขอนแก่น**

กราบเรียนท่านประธานสภาเทศบาลนครขอนแก่น ท่านนายกเทศมนตรีฯ รองนายกเทศมนตรีฯ สมาชิกสภาเทศบาลนครขอนแก่นที่เคารพ และผู้เข้าร่วมประชุมทุกท่าน วันนี้เป็นการประชุมสภาเทศบาลนครขอนแก่น สมัยสามัญ สมัยแรก ประจำปี พ.ศ. 2562 วันที่ 27 กุมภาพันธ์ 2562 บัดนี้สภาเทศบาลนครขอนแก่น ครบองค์ประชุมแล้ว ขอเรียนเชิญท่านประธานสภาเทศบาลนครขอนแก่น ได้จุดเทียนธูปบูชาพระรัตนตรัย และดำเนินการประชุมตามระเบียบวาระการประชุมต่อไป ขอเรียนเชิญครับ

**นายเรืองชัย ตราชู ประธานสภาเทศบาลนครขอนแก่น**

สวัสดีครับ ก่อนอื่นต้องขอโทษพ่อแม่พี่น้องประชาชน และฝั่งพี่น้องพนักงาน คือคณะสมาชิกและผู้บริหาร มีการหารือในหลายประเด็น หารือเลยเกินเวลา จึงขอกราบประทานโทษ ขอโทษด้วยนะครับ ท่านนายกเทศมนตรี, ท่านรองนายกเทศมนตรี, ท่านที่ปรึกษานายกเทศมนตรี, ท่านเลขานุการนายกเทศมนตรี, ท่านสมาชิกสภาเทศบาล ท่านประธานชุมชน หัวหน้าส่วนการงาน และท่านผู้เข้าร่วมประชุมทุกท่าน ต้องขอขอบคุณอีกครั้งที่มาร่วมประชุมรับฟังความคิดเห็นเนื้อหาสาระของบ้านเมืองนะครับ วันนี้เป็นการประชุมสภาเทศบาลนครขอนแก่น สมัยสามัญ สมัยแรก ประจำปี พ.ศ. 2562 ขณะนี้ สมาชิกสภาเทศบาลมาประชุมครบองค์ประชุม ผมขอเปิดการประชุมสภาเทศบาลนครขอนแก่น สมัยสามัญ สมัยแรก ประจำปี พ.ศ. 2562 และดำเนินการประชุมตามระเบียบวาระการประชุม

**ระเบียบวาระที่ 1 เรื่องที่ประธานแจ้งให้ที่ประชุมทราบ**

**นายเรืองชัย ตราชู ประธานสภาเทศบาลนครขอนแก่น**

วันนี้ก็มีสมาชิกสภาเทศบาลคือคุณนันทวัลย์ ไกรศรีวรรธนะ รองประธานสภาเทศบาล, คุณมานพ หวังสวัสดิ์โอฬาร สมาชิกสภาเทศบาล และคุณจันทนภา แสวงการ สมาชิกสภาเทศบาล ทั้งสามท่านดังกล่าวได้ยื่นหนังสือขออนุญาตลาการประชุมสภาเทศบาลอย่างชัดเจน ต่อไปขอให้ท่านเลขานุการสภาเทศบาล ได้อ่านประกาศสภาเทศบาลนครขอนแก่น เรื่อง การเรียกประชุมสภาเทศบาลนครขอนแก่น สมัยสามัญ สมัยแรก ประจำปี พ.ศ. 2562 ให้ที่ประชุมได้รับทราบ ขอเชิญท่านเลขานุการสภาเทศบาล ครับ

**ดร.กฤษณวรุณ ไชยนิจ ปลัดเทศบาลนครขอนแก่น เลขานุการสภาเทศบาลนครขอนแก่น**

กราบเรียนท่านประธานสภาเทศบาลฯ ที่เคารพ ท่านสมาชิกสภาฯ ผู้ทรงเกียรติ และผู้เข้าร่วมการประชุมทุกท่านครับ ประกาศสภาเทศบาลนครขอนแก่น เรื่อง การเรียกประชุมสภาเทศบาลนครขอนแก่น สมัยสามัญ สมัยแรก ประจำปี พ.ศ. 2562

ตามมติที่ประชุมสภาเทศบาลนครขอนแก่น สมัยสามัญ สมัยแรก เมื่อวันที่ 30 เมษายน 2561 ได้กำหนดสมัยประชุมสภาเทศบาลนครขอนแก่น สมัยสามัญ ประจำปี พ.ศ. 2561 และกำหนดสมัยประชุมสภาเทศบาลนครขอนแก่น สมัยสามัญ สมัยแรก ประจำปี พ.ศ. 2562 ไปแล้ว นั้น

อาศัยอำนาจตามความในมาตรา 25 แห่งพระราชบัญญัติเทศบาล พ.ศ. 2496 แก้ไขเพิ่มเติมถึง (ฉบับที่ 13) พ.ศ. 2552 ประธานสภาเทศบาลนครขอนแก่น จึงเรียกประชุมสภาเทศบาลนครขอนแก่น สมัยสามัญ สมัยแรก ประจำปี พ.ศ. 2562 ตั้งแต่วันที่ 1 กุมภาพันธ์ 2562 เป็นต้นไป มีกำหนดสมัยประชุมไม่เกิน 30 วัน

ประกาศ ณ วันที่ 21 มกราคม พ.ศ. 2562

**1.1 เรื่องการสิ้นสุดสมาชิกภาพของสมาชิกสภาเทศบาลนครขอนแก่นกรณีลาออกจากตำแหน่ง**

**นายเรืองชัย ตราชู ประธานสภาเทศบาลนครขอนแก่น**

วันนี้มีเรื่องที่จะแจ้งให้ที่ประชุมสภาเทศบาลทราบคือ ตามที่อดีตสมาชิกสภาเทศบาล คุณสมภพ วงศ์ก่อ ขอลาออกจากตำแหน่ง เพื่อสมัครรับเลือกตั้งเป็นสมาชิกสภาผู้แทนราษฎร โดยมีผลตั้งแต่วันที่ 1 กุมภาพันธ์ 2562 เป็นต้นไป ขอเชิญท่านเลขานุการสภาเทศบาลชี้แจงระเบียบฯ ให้ที่ประชุมได้รับทราบ

**ดร.กฤษณวรุณ ไชยนิจ ปลัดเทศบาลนครขอนแก่น เลขานุการสภาเทศบาลนครขอนแก่น**

กราบเรียนท่านประธานสภาที่เคารพ และท่านสมาชิกสภาผู้ทรงเกียรติ ตามที่นายสมภพ วงศ์ก่อ สมาชิกสภาเทศบาลนครขอนแก่น ได้ยื่นหนังสือต่อผู้ว่าราชการจังหวัดขอนแก่น โดยขอลาออกจากตำแหน่งสมาชิกสภาเทศบาลนครขอนแก่น เพื่อสมัครรับเลือกตั้งเป็นสมาชิกสภาผู้แทนราษฎร โดยมีผลตั้งแต่วันที่ 1 กุมภาพันธ์ 2562 เป็นต้นไป ตามพระราชบัญญัติเทศบาล พ.ศ. 2496 แก้ไขเพิ่มเติมถึง (ฉบับที่ 13) พ.ศ. 2552 มาตรา 19 (3) ระบุว่า สมาชิกภาพของสมาชิกสภาเทศบาลสิ้นสุดลง เมื่อลาออก โดยยื่นหนังสือลาออกต่อผู้ว่าราชการจังหวัด และตามประกาศคณะรักษาความสงบแห่งชาติ ที่ 85/2557 ลงวันที่ 10 กรกฎาคม 2557 เรื่อง การได้มาซึ่งสมาชิกสภาท้องถิ่นหรือผู้บริหารท้องถิ่นเป็นการชั่วคราว ข้อ 10 ภายใต้บังคับข้อ 1 วรรคหนึ่ง ในกรณีที่สมาชิกสภาท้องถิ่นที่ได้รับแต่งตั้งตามประกาศนี้ว่างลง ให้สภาท้องถิ่นประกอบด้วยสมาชิกเท่าที่เหลืออยู่โดยไม่ต้องดำเนินการคัดเลือกสมาชิกสภาท้องถิ่นแทนตำแหน่งที่ว่าง จึงเรียนเสนอที่ประชุมเพื่อโปรดทราบครับ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลฯ ที่เคารพ เพื่อนสมาชิกสภาเทศบาลฯ ผู้ทรงเกียรติ ระเบียบวาระเมื่อสักครู่ที่มีการลาออกของสมาชิกสภาเทศบาลนครขอนแก่น โดยไม่มีการจัดการเลือกตั้งทดแทนนี้ครับ ผมไม่แน่ใจว่าอ้างอิงระเบียบใดครับ เพราะสืบเนื่องแต่เดิมนี้ การที่จะเลือกผู้แทนในนามสมาชิกฯ ทั้งสมาชิกสภาท้องถิ่น และสภาระดับชาติ จะอิงเรื่องวาระที่เหลือ จะอิงระยะเวลา เงื่อนไขที่ประกาศให้ชัดเจนครับ อันนี้โดยการวินิจฉัยโดยไม่ทำการเลือกตั้งทดแทน ผมไม่ใจว่าขณะนี้เราวินิจฉัยโดยอ้างอิงระเบียบอะไรครับ ขอบคุณมากครับ

**นายเรืองชัย ตราชู ประธานสภาเทศบาลนครขอนแก่น**

เชิญท่านเลขานุการสภาเทศบาลฯ เชิญครับ

**ดร.กฤษณวรุณ ไชยนิจ ปลัดเทศบาลนครขอนแก่น เลขานุการสภาเทศบาลนครขอนแก่น**

อ้างถึงประกาศคณะรักษาความสงบแห่งชาติ ที่ 85/2557 ลงวันที่ 10 กรกฎาคม 2557 เรื่อง การได้มาซึ่งสมาชิกสภาท้องถิ่นหรือผู้บริหารท้องถิ่นเป็นการชั่วคราว เรียนท่านประธานสภาที่เคารพ และท่านสมาชิกสภาฯ ผู้ทรงเกียรติ ตามที่นายสมภพ วงศ์ก่อ สมาชิกสภาเทศบาลนครขอนแก่น ได้ยื่นหนังสือต่อผู้ว่าราชการจังหวัดขอนแก่น โดยขอลาออกจากตำแหน่งสมาชิกสภาเทศบาลนครขอนแก่น เพื่อสมัครรับเลือกตั้งเป็นสมาชิกสภาผู้แทนราษฎร โดยมีผลตั้งแต่วันที่ 1 กุมภาพันธ์ 2562 เป็นต้นไป ตามพระราชบัญญัติเทศบาล พ.ศ. 2496 แก้ไขเพิ่มเติมถึง (ฉบับที่ 13) พ.ศ. 2552 มาตรา 19 (3) ระบุว่า สมาชิกภาพของสมาชิกสภาเทศบาลสิ้นสุดลง เมื่อลาออก โดยยื่นหนังสือลาออกต่อผู้ว่าราชการจังหวัด และตามประกาศคณะรักษาความสงบแห่งชาติ ที่ 85/2557 ลงวันที่ 10 กรกฎาคม 2557 เรื่อง การได้มาซึ่งสมาชิกสภาท้องถิ่นหรือผู้บริหารท้องถิ่นเป็นการชั่วคราว ข้อ 10 ภายใต้บังคับข้อ 1 วรรคหนึ่ง ในกรณีที่สมาชิกสภาท้องถิ่นที่ได้รับแต่งตั้งตามประกาศนี้ว่างลง ให้สภาท้องถิ่นประกอบด้วยสมาชิกเท่าที่เหลืออยู่โดยไม่ต้องดำเนินการคัดเลือกสมาชิกสภาท้องถิ่นแทนตำแหน่งที่ว่าง จึงเรียนเสนอที่ประชุมเพื่อโปรดทราบ ครับ

**นายเรืองชัย ตราชู ประธานสภาเทศบาลนครขอนแก่น**

ก็ได้ทำตามระเบียบถูกต้องนะครับ

**เป็นอันว่าที่ประชุมแห่งนี้รับทราบการสิ้นสุดสมาชิกภาพของสมาชิกสภาเทศบาลนครขอนแก่นกรณีลาออกจากตำแหน่ง**

**ระเบียบวาระที่ 2 เรื่องรับรองรายงานการประชุมสภาเทศบาลนครขอนแก่น**

**- สมัยสามัญ สมัยที่ 3 ครั้งที่ 3/2561 เมื่อวันที่ 4 กันยายน 2561**

**นายเรืองชัย ตราชู ประธานสภาเทศบาลนครขอนแก่น**

ผมขอให้ที่ประชุมรับรองรายงานการประชุมสภาเทศบาลนครขอนแก่น สมัยสามัญ สมัยที่ 3 ครั้งที่ 3/2561 เมื่อวันที่ 4 กันยายน 2561 เวลา 10.00 น. ณ ห้องประชุมนครเป็งจาล อาคารป้องกันฯ ชั้น 2 เทศบาลนครขอนแก่นครับ หากท่านใดจะขอแก้ไขโปรดยกมือนะครับ มีทั้งหมด 42 หน้า โดยพิจารณาเรียงหน้าไป หน้าที่ 1, 2, 3, 4, 5, 6, ๗ ขอเชิญคุณธนภณ ครับ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาล ที่เคารพครับ ส่วนที่ผมอภิปรายไว้ในหน้าที่ 7 บรรทัดที่ 5 ครับ ตรงคำว่า “ตัวสิ่งทรัพย์สิน” น่ะครับ ให้ตัดคำว่า “สิ่ง” ออกครับ

**นายเรืองชัย ตราชู ประธานสภาเทศบาลนครขอนแก่น**

ครับ ตัดคำว่า “สิ่ง” ออกนะครับ ผมก็จะไปต่อนะครับ หน้าที่ 8, 9, 10, 11, 12, 13, 14, 15, 16, 17, 18, 19, 20, 21, 22, 23, 24, 25, 26, 27, 28, 29, 30, 31, 32, 33, 34, 35, 36, 37, 38, 39, 40, 41 และ 42 เชิญคุณวันชัยครับ

**นายวันชัย ซื่อศิริสวัสดิ์ สมาชิกสภาเทศบาลนครขอนแก่น**

กราบเรียนท่านประธานสภาเทศบาลฯ ที่เคารพ และสมาชิกสภาฯ ผู้ทรงเกียรติ และผู้เข้าร่วมประชุมครับ ในรายงานการประชุมนี้ ผมอยากสอบถามว่ารายงานการประชุมนี้ถูกต้องหรือไม่ครับ เพราะจากรายงานการประชุมครั้งนี้ ในเหตุการณ์วันนั้นทุกคนจะจำได้ว่าท่านรองประธานสภาเทศบาล ฯ คือท่านนันทวัลย์ ไกรศรีวรรธนะ ทำหน้าที่เป็นประธานสภาเทศบาลฯ จะดำเนินการประชุมในวาระที่ 10 แต่ท่านสมาชิกสภาเทศบาลนครขอนแก่น คุณกฤษฎ์ สว่างไสว ขออนุญาตพัก 5 นาที รายละเอียดในหน้าที่ 39 และหลังจากนั้นมาท่านนันทวัลย์ บอกว่าเหลือวาระสุดท้ายวาระเดียวคือเรื่องอื่นๆ ขอให้ประชุมจบได้ไหม คุณกฤษฎ์ บอกว่าขอพัก 5 นาทีครับ แต่หลังจากพักการประชุมแล้วเสร็จ ท่านประธานสภาเทศบาลฯ รอถึงประมาณ 20 นาทีก็ดำเนินการประชุมต่อ แต่สมาชิกที่เข้าประชุมไม่ครบองค์ประชุมมีเหลือจำนวนประมาณ 7 – 8 ท่านผมจำไม่ได้ ผมก็ให้บอกเจ้าหน้าที่สภาฯ ช่วยจดชื่อผู้ที่อยู่ในที่ประชุมด้วยว่ามีใครอยู่บ้าง และใครที่ไม่อยู่บ้าง หลังจากนั้นพอไม่ครบองค์ประชุม ท่าน รองประธานสภาเทศบาลฯ คุณนันทวัลย์ ทำหน้าที่ประธานสภาเทศบาลฯ ก็บอกให้ปิดการประชุมสภาเทศบาลฯ ใช่ไหมครับ แต่เมื่อปิดประชุมสภาเทศบาลฯ ทำไมในเอกสารรายงานการประชุมปรากฏว่ามีระเบียบวาระที่ 10 เรื่องอื่น ๆ (ไม่มี) ครับ ผมถึงสงสัยว่าตรงนี้ในเมื่อเราไม่ได้ประชุมวาระอื่น ๆ คือวาระที่ 10 แล้ววาระนี้ปรากฏมาได้ยังไงครับ วันนั้นหลายท่านที่อยู่ในนี้จะเห็นได้ว่ามันไม่ครบองค์ประชุม แล้วมีการปิดประชุมก่อนที่จะเกิดวาระที่ 10 แต่ในรายงานการประชุมสภาเทศบาลฯ นี้มีวาระที่ 10 ขึ้นมาผมจึงถามว่าในระเบียบฯ รายงานการประชุมสภาเทศบาลฯ นี้ถือว่าถูกต้องหรือไม่และผิดระเบียบฯ หรือไม่ อยากเรียนถามประธานสภาเทศบาลฯ และฝากไปยังเลขานุการสภาเทศบาลฯ ถ้าเลขานุการสภาฯ ไม่สามารถตอบได้ผมเรียนถามประธานสภาเทศบาลฯ ขอให้ท่านประธานสภาเทศบาลฯ ให้คุณถนอมทรัพย์ สรรพโส สมาชิกสภาเทศบาลนครขอนแก่น ช่วยตอบตรงนี้ด้วยครับ ขอบคุณมากครับ

**นายเรืองชัย ตราชู ประธานสภาเทศบาลนครขอนแก่น**

คืออย่างแรกถามผ่านผมไปถึงเลขานุการสภาฯ เพื่อให้ชี้แจงในเรื่องระเบียบฯ ว่ารายงานการประชุมนี้ถูกต้องหรือไม่ ขอเชิญท่านเลขานุการสภาเทศบาลฯ ชี้แจงระเบียบฯ ครับ

**ดร.กฤษณวรุณ ไชยนิจ ปลัดเทศบาลนครขอนแก่น เลขานุการสภาเทศบาลนครขอนแก่น**

ขออนุญาตให้ท่านรองปลัดฯ นายสุปัทม์ ทองรัตน์ นำเรียนต่อที่ประชุมครับ

**นายสุปัทม์ ทองรัตน์ รองปลัดเทศบาลนครขอนก่น**

ครับเรียนท่านประธานสภาเทศบาลนครขอนแก่น ท่านคณะผู้บริหารเทศบาลนครขอนแก่น ท่านสมาชิกสภาเทศบาลนครขอนแก่น ผู้เข้าร่วมประชุมทุกท่านครับ ประเด็นในกรณีที่ท่านสมาชิกสภาฯ ได้กรุณาเรียนถามนะครับ คือในหลักการการจัดทำระเบียบวาระการประชุมสภาฯ นะครับ ก็จะประกอบไปด้วย ไล่มาตั้งแต่ระเบียบวาระที่ 1 เรื่องประธานแจ้งให้ที่ประชุมทราบ วาระที่ 2 นะครับ รวมทั้งญัตติอื่นๆ ที่อยู่ในระเบียบวาระเป็นต้นไปนะครับ ซึ่งในกรณีที่ปรากฏระเบียบวาระที่ 10 นี้นะครับ ตรงนี้มันก็เป็นระเบียบวาระหนึ่งที่ถูกจัดไว้นะครับ จัดไว้ตามกรอบของหลักการจัดระเบียบวาระในการประชุมสภาเทศบาลฯ นะครับ เพียงแต่ว่าพอเมื่อจัดไว้แล้วแต่ว่าในรายละเอียดของระเบียบวาระที่ 10 ซึ่งก็เขียนว่า “ไม่มี” นะครับและก็คำว่า “ไม่มี” ก็ไม่ได้ระบุว่าท่านประธานสภาเทศบาลฯ หรือท่านรองประธานสภาฯ ที่ได้ทำหน้าที่ประธานสภาเทศบาลฯ นี้ได้มีการอภิปรายว่าเมื่อไม่มีผู้ใดเสนอในระเบียบวาระอื่น ๆ ก็ขอปิดการประชุมนะครับ ก็คือระเบียบวาระนี้นะครับเป็นการเติมเข้าไปให้ครบองค์ประกอบในเรื่องของระเบียบวาระที่จัดทำไว้นะครับ โดยระเบียบวาระนี้ไม่มีนะครับ ก็คือไม่มีการพูดคุยกันในนี้นะครับ ซึ่งในข้อเท็จจริงนี้ท่านรองประธานสภาเทศบาลฯ ที่ทำหน้าที่นี้ก็ไม่ได้เอ่ยถึงวาระนี้เช่นเดียวกันนะครับ ในหัวข้อในรายละเอียดก็จะไม่มีในการกล่าวมานะครับ เพียงแต่ว่าเป็นการจัดไว้ให้ครบองค์ประกอบนะครับในระเบียบวาระนะครับ ขอบคุณครับ

**นายเรืองชัย ตราชู ประธานสภาเทศบาลนครขอนแก่น**

ฟังได้ความหรือไม่ ต่อมาผมได้ฟังว่าอ้างถึงคุณถนอมทรัพย์ สรรพโส สมาชิกสภาเทศบาลนครขอนแก่น เมื่อสักครู่นี้ เชิญคุณถนอมทรัพย์ครับ

**นายถนอมทรัพย์ สรรพโส สมาชิกสภาเทศบาลนคขอนแก่น**

ครับเรียนท่านประธานสภาเทศบาลฯ ในส่วนถ้าถามผมในหน้าที่ 41 นะครับ หน้าที่ 41 นี้ ในเมื่อในวาระที่ 10 นี้มันไม่มีถูกไหมครับ แต่ในการพิมพ์ออกมาว่าในวาระที่ 10 เรื่องอื่น ๆ แล้วเขียนว่าไม่มีนี้ มันจะขัดกับความเป็นจริงนะครับ ถ้าแบบนี้ถ้าเป็นภาษาของผมก็คือทำเอกสารเท็จขึ้นมานะครับ จะต้องดูในส่วนนี้ด้วย ถ้าบอกว่าวาระที่ 10 ไม่มีก็ไม่ต้องจดลงมาว่าไม่มี เพราะว่าในส่วนของท่านรองประธานสภาเทศบาลฯ บอกไว้อยู่แล้วว่ามันไม่ครบองค์ประชุมตั้งแต่วาระที่ 9 แล้วนะครับ มันจึงไม่มีวาระที่ 10 เนื่องจากสมาชิกสภาฯ บางส่วนออกจากห้องประชุมไปนะครับ ที่ประชุมจึงไม่ครบองค์ประชุมเมื่อไม่ครบในวาระที่ 10 จะมาเขียนบอกว่า เรื่องอื่นๆ แล้วไม่มีใครอภิปรายนี้มันจึงไม่ตรงตามความเป็นจริงนะครับ ดังนั้นคนที่เขียนจะต้องมาแก้ออกนะครับ ถ้าไม่เช่นนั้นผมก็ต้องถือว่าตรงนี้เป็นความผิดของเจ้าหน้าที่นะครับ

**นายเรืองชัย ตราชู ประธานสภาเทศบาลนครขอนแก่น**

ก็เป็นข้อคิดเห็น ผมใช้คำว่าเป็นข้อคิดเห็นนะ ทางนี้ก็แสดงข้อคิดเห็น ทางนี้ก็อ้างระเบียบฯ ประมาณนี้ ทีนี้ถ้าระเบียบฯ ในการประชุมสภาเทศบาลฯ นะครับ ท้ายที่สุดผมก็จะขอมติทีนี้ใครจะรับรองหรือไม่รับรองก็จะเป็นสิทธิของตัวเองนะครับ ผมกำลังเล่าถึงระเบียบวิธีประชุมสภาเทศบาลฯ ถูกไหม ผมว่าผมพูดถูกนะถ้าตามระเบียบฯ ผมก็จะขอมติใครรับรองก็ยกมือ ใครไม่รับรองก็ไม่ยกมือ ประมาณอย่างนี้ ตอนนี้เราคุยกันก่อนนะครับ สมาชิกสภาเทศบาลฯ คุณวันชัยเชิญครับ

**นายวันชัย ซื่อศิริสวัสดิ์ สมาชิกสภาเทศบาลนครขอนแก่น**

กราบเรียนท่านประธานสภาเทศบาลฯ ที่เคารพ และสมาชิกสภาฯ ผู้ทรงเกียรติ ถ้าจะรับรองไม่รับรองผมขอให้ระบุชื่อผู้ที่อยู่ร่วมประชุมในวันนั้นก่อน เพราะวันนั้นบอกเจ้าหน้าที่ให้ระบุว่ามีใครอยู่ในที่ประชุมบ้าง เพราะว่าในวันนั้นเหลือประมาณ 7 – 8 ท่านที่อยู่ประชุม รวมทั้งคนที่ขออนุญาตที่ไม่ได้เข้าประชุมด้วยครับ

**นายเรืองชัย ตราชู ประธานสภาเทศบาลนครขอนแก่น**

วันนั้นผมไม่ได้มาประชุมไปผ่าตัดตา ทีนี้มันก็เป็นประเด็นฟังได้ว่าพอถึงวาระที่ 10 สมาชิกสภาเทศบาลฯ บางท่านอยู่บางท่านไม่อยู่ประมาณนี้ ทีนี้ตรงนี้มีระเบียบฯ ไหมจะว่ายังไงวิธีการ เพราะมันเป็นการรับรองรายงานการประชุมหรืออย่างไร ฝ่ายระเบียบ ฯ ลองว่าดูเชิญครับ

**นายวันชัย ซื่อศิริสวัสดิ์ สมาชิกสภาเทศบาลนครขอนแก่น**

กราบเรียนท่านประธานสภาเทศบาลฯ และสมาชิกสภาฯ ผู้ทรงเกียรติครับ เพราะท่านนันทวัลย์ รองประธานสภาฯ ทำหน้าที่ประธานสภาเทศบาลฯ ก็ได้ระบุไว้แล้วว่าทำให้เสื่อมเสียที่ระบุในนี้ใช่ไหมครับ ผมเลยอยากให้ระบุไปเลยว่ามีใครอยู่บ้างและไม่อยู่บ้าง เพราะได้ระบุไว้อยู่แล้วว่าซึ่งการประชุมได้ดำเนินการมาตั้งแต่จนถึงวันนี้วาระอื่นๆ เรียกว่าเป็นการเสื่อมเสียต่อสภาเทศบาลนครขอนแก่นนะครับ ผมเลยอยากให้ระบุชื่อเข้าไปว่ามีใครอยู่บ้างไม่อยู่บ้างครับ ขอบคุณมากครับ

**นายเรืองชัย ตราชู ประธานสภาเทศบาลนครขอนแก่น**

มันก็เป็นแนวความคิด ผมต้องเรียนฝั่งพี่น้องประชาชน ฝั่งพี่น้องราชการ คือย้อนให้ฟังนิดหนึ่งว่าสภานี้มันเกิดมาได้ยังไง อย่างแรกท่านอย่าพึ่งรำคาญ อย่าพึ่งหงุดหงิด เท่าที่ผมติดตามสภาเทศบาลฯ เกิดมาตั้งแต่สมัยกรีก-โรมัน เขาก็เปิดเวทีใครเขาก็มาพูดกันตรงนี้พูดแล้วก็จบถกเถียงกันแล้วก็จบ นี่คือวิธีระบอบประชาธิปไตยอันนี้ต้องเล่าให้ท่านฟังก่อนนะครับจะหงุดหงิด เห็นคุณกฤษฏ์ ยกมือเชิญครับ

**นายกฤษฎ์ สว่างไสว สมาชิกสภาเทศบาลนครขอนแก่น**

ครับกราบเรียนท่านประธานสภาฯ ท่านสมาชิกสภาฯ ผู้ทรงเกียรติ ตามที่ท่านวันชัย ซื่อศิริสวัสดิ์ สมาชิกสภาเทศบาล ได้กรุณาให้ท่านประธานสภาฯ หรือท่านผู้ที่ทำรายงานการประชุมที่ท่านได้อ้างถึง ในการที่จะระบุชื่อสมาชิกสภาฯ ท่านใดที่อยู่ในห้องประชุมหรือไม่อยู่ในห้องประชุมในวันนั้น ปรากฏว่าผมไปอ่านดูในรายงานไม่มีการพูดถึงว่าให้มีการบันทึกชื่ออยู่ในรายงานการประชุมฉบับนี้เลยนะครับ และการที่จะเอาชื่อใครหรือไม่เอาชื่อใครมาใส่ในนี้ผมว่าไม่ควร กรณีเดียวกันถ้าผมเสนอว่าให้เสนอ 5 ท่านคนที่ไม่รับงบประมาณเทศบาลฯ ระบุชื่อเข้าไปในนี้ได้เป็นตัวบุคคลผมเพิ่มได้ไหมครับ

**นายเรืองชัย ตราชู ประธานสภาเทศบาลนครขอนแก่น**

คุณปรมินทร์ เชิญครับ ฝ่ายระเบียบฯ ฟังดีๆ นะครับ

**นายปรมินทร์ เลาหะพันธุ์ สมาชิสภาเทศบาลนครขอนแก่น**

ถ้าอ่านในรายงานการประชุมนะครับ มีการระบุรายชื่อของผู้ที่ไม่รับรองไม่รับงบประมาณอยู่แล้วครับ ส่วนอยู่ในหน้าใดผมขออนุญาตนะครับท่านประธานสภาเทศบาลฯ ผมจำได้ว่ามีครับ ผมอ่านเจออยู่เพราะผมก็ประกาศตัวเองนะครับว่าผมไม่รับ

**นายเรืองชัย ตราชู ประธานสภาเทศบาลนครขอนแก่น**

ต้องถามประกอบด้วยคณะกรรมการตรวจรายงาน ที่เขาถามปรากฏเห็นว่ามีหรือไม่ มีคือหมายถึงมีชื่อของคนที่ไม่รับงบประมาณ ฯ เขายืนยันว่ามีเพราะว่ามีคณะกรรมการตรวจรายงานการประชุมอยู่

**นายปรมินทร์ เลาหะพันธุ์ สมาชิสภาเทศบาลนครขอนแก่น**

มีครับท่านประธานสภาเทศบาลฯ ครับอยู่ในหน้า 19 ครับ ประกาศชื่อก็ได้ครับ มีนายปรมินทร์ เลาหะพันธุ์, นายธนภณ กิตติวิมลชัย และนายวันชัย ซื่อศิริสวัสดิ์ ครับ

**นายเรืองชัย ตราชู ประธานสภาเทศบาลนครขอนแก่น**

เชิญคุณธนภณ กิตติวิมลชัย สมาชิกสภาเทศบาลฯ ครับ

**นายธนภณ กิตติวิมลชัย สมาชิกสภาเทศบาลนครขอนแก่น**

ท่านประธานสภาเทศบาลฯ ที่เคารพครับ เมื่อสักครู่จะกล่าวอ้างอิงว่าโดนพาดพิงก็ได้นะครับ ความจริงผมอยากประกาศตัวเองยืนยันอีกครั้งนะครับว่าผมไม่รับหลักการงบประมาณ พ.ศ. 2562 เพราะสืบเนื่องอย่างนี้ครับท่านประธานสภาเทศบาลฯ ที่เคารพครับ ระเบียบการประชุมสภาเทศบาลฯ ชัดเจนครับต้องประชุมให้ครบวาระครับ ปรากฏว่าวันนั้นวาระ 2 - 3 นี้ไม่สามารถดำเนินการประชุมสภาเทศบาลฯ ให้ครบวาระ แต่ปรากฏว่าต่อจากนั้นรายงานการประชุมสภาเทศบาลฯ ทำให้ครบครับ ผมไม่แน่ใจว่าเหตุอย่างนี้เป็นเหตุจงใจหรือตั้งใจไหม ผมกังวลว่าการเอางบประมาณในปี พ.ศ.2562 ไปใช้มันชอบหรือไม่ด้วยซ้ำไปครับท่านประธานสภาเทศบาลฯ ที่เคารพครับ ประชาธิปไตยเสียงข้างมากผมไม่ว่าครับผมก็คนหนึ่งประเภทนั้นนะครับ แต่ความถูกต้องชอบธรรมเหนือกว่าเสียงข้างมากเยอะครับ ท่านประธานสภาเทศบาลฯ ที่เคารพครับ นี่คือประการสำคัญครับ ไม่ต้องหวั่นไหวครับว่าไม่ใส่ชื่อผม ทำอะไรแล้วผมกลัวแล้วท้าให้ถ่ายรูปด้วยครับ บันทึกเป็นวีดีโอแล้วเอามาเปิดซ้ำครับ ถ้าจำไม่ได้ผมจะกรอเสียงใหม่พูดแบบเดิมให้ฟังอีกครั้งเลยครับท่านประธานสภาเทศบาลฯ อยากได้ไหมครับ ผมไม่หวั่นไหวต่อข้อครหาใดๆ ก็ตามที่ต้องทำในหน้าที่ครับ ถึงแม้คนจะเกลียดจะชังก็ตามเถอะครับ ถ้าไม่ทำสิครับผมต้องอายละอายต่อบ้านเมืองและแผ่นดินครับ เมื่อกล้า walk out ไปกล้าบอกในสิ่งที่ไม่ใช่แล้วไปปฏิบัติ แล้วไปยืนฉลองกันจ่ายเงินกันเลี้ยงอาหารกันครับ ท่านกลัวอะไรเขาจะระบุชื่อครับ ท่านอยากดูวีดีโอไหมครับ ไปจ่ายเงินผมระบุได้นะครับ คนเป็นพยานยืนอยู่ที่นี่นะครับ นี่คืออะไรครับ ผมเสียใจแทนท่านครับท่านไม่อยู่ในเหตุการณ์ครับ ชีวิตท่านเล่นการเมืองมาอายุร่วมๆ 37 ปี หรือ 38 ปี นี่ล่ะครับใช่ไหมครับท่านประธานสภาเทศบาลฯ ที่เคารพครับ เรื่องอย่างนี้เคยเกิดขึ้นในสภาท้องถิ่นแห่งนี้ไหมครับท่าน มันควรให้เกิดไหมทำไมท่านสุภาพบุรุษที่เคารพทั้งหลาย ท่านสุภาพสตรีที่น่านับถือทั้งหลาย ท่านกล้ามารับเงินเดือนทุกเดือนไม่บกพร่องครับ การทำการท้วงติงต่อการใช้งบประมาณที่ไม่ค่อยชอบนักครับท่านกลับไม่ให้อภิปรายครับ มีเพื่อนสมาชิกสภาฯ บางคนแค่ทำหน้าที่เพื่อติดตามการบริหารงานแผ่นดินของผู้บริหารครับ เพื่อพยามตรวจสอบพยายามติดตามว่ามันชอบถูกต้องไหมครับ ท่านพยายามปิดกั้นขนาดนั้นครับ ท่านประธานสภาเทศบาลฯ ครับผมไม่ได้เรียกร้องเอาเกียรติบัตรชมเชยจากท่านหรอกครับ แต่ผมต้องทำหน้าที่ครับนี่คือตัวอย่างหนึ่งนะครับว่าสุดท้ายสมาชิกสภา ฯ ที่รับรองไปครับ ในรายงานการประชุมสภาเทศบาลฯ หลายๆ ฉบับที่ผ่านมามันจริงหรือไม่ครับ หรือว่ามีการไปแก้หลังการประชุมโดยไม่ใช่แก้ในห้องประชุมสภาเทศบาลฯ นะครับ ท่านประธานสภาเทศบาลฯ อยากตรวจสอบกับผมไหมครับ แต่สักครู่มีตัวอย่างไม่น้อยนะครับเมื่อถึงวาระอย่างนี้ ผมขอหารือท่านอย่างนี้ครับ กล้องวีดีโอที่ถ่ายไว้ก็มี ผมขอสำเนาวีดีโอที่ถ่ายไว้ในการประชุม 5 ครั้งย้อนหลังด้วยครับ ท่านประธานสภาเทศบาลฯ อนุญาตไหมครับ นี่คือสัจธรรมที่จะพิสูจน์ใครพูดใครทำอะไรไว้ในสภาเทศบาลฯ แห่งนี้ ท่านรับปากผมสิครับท่านสุภาพบุรุษผู้ยิ่งใหญ่ของสภาเทศบาลนครขอนแก่นครับ แล้วเราจะพิสูจน์กันต่อไปท่านรับปากไหมครับ ขอบคุณมากครับ

**นายเรืองชัย ตราชู ประธานสภาเทศบาลนครขอนแก่น**

ประมาณนี้นะ ผมก็จะถามถึงวิธีที่ท่านพูดกับผม แต่บางเรื่องผมก็ไม่ค่อยรู้ไม่ได้รู้ เรากำลังทำหน้าที่คือเรื่องวาระที่ 2 รับรองรายงานการประชุม มันก็โยงไปโยงมาประมาณนั้น ทีนี้เท่าที่ฟังได้อย่างแรกในนี้มีท่านธนภณ กิตติวิมลชัย อยากจะได้วีดีโอที่บันทึกการประชุมประมาณนี้ ต้องถามฝ่ายเลขานุการสภาเทศบาลฯ ในฐานะผู้รักษาระเบียบ ตรงนี้มันเป็นความลับหรือไม่ความลับเขาขอได้ไหม เท่าที่ผมย้อนหลังไป 5 ครั้ง เรื่องนี้ต้องฝ่ายให้ระเบียบฯ ตอบนะครับ เพราะในข้อเท็จจริงเท่าที่เห็นมันก็มีรายงานการประชุมมาทุกอย่าง ทีนี้เมื่อฟังต่อในประโยคเดียวกัน อย่างที่สองคือท่านมีความกังวลสิ่งที่ปรากฏในรายงานการประชุมกับตอนอภิปรายตรงกันไหมเลยอยากจะขอวีดีโอย้อนหลังไป 5 ครั้ง เชิญครับท่านเลขานุการสภาฯ

**ดร.กฤษณวรุณ ไชยนิจ เลขานุการสภาเทศบาลนครขอนแก่น**

กราบเรียนท่านประธานสภาฯ ที่เคารพ และสวัสดีท่านสมาชิกสภาฯ ผู้ทรงเกียรตินะครับทีนี้ ตามพระราชบัญญัติข้อมูลข่าวสารฯ ถ้าหากอยากจะได้ก็ต้องทำหนังสือถึงท่านประธานสภาเทศบาลฯ เพื่อมายังคณะผู้บริหารว่าข้อความที่ขอมานั้นสามารถที่จะเปิดเผยได้ไหมนะครับ

**นายเรืองชัย ตราชู ประธานสภาเทศบาลนครขอนแก่น**

ก็สรุปฟังได้ว่านะครับให้ได้ แต่ต้องขอเป็นลายลักษณ์อักษร เชิญคุณธนภณ ครับ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลฯ ที่เคารพ เพื่อนสมาชิกสภาฯ ผู้ทรงเกียรติ พ่อแม่พี่น้องผู้นำชุมชนที่เข้าร่วมสังเกตการประชุมสภาฯ ในวันนี้ พ่อแม่พี่น้องฝั่งข้าราชการประจำ ผมนายธนภณ กิตติวิมลชัย สมาชิกสภาเทศบาลนครขอนแก่น รวมสมัยนี้เป็นสมัยที่ 4 แถมมา 3 ปี รวมแล้วอยู่ในแวดวงการเมืองท้องถิ่นนี้มา 24 ปี ท่านเลขานุการสภาฯ กรุณาระบุหน่อยครับมาตราที่เท่าไหร่ครับ ว่าผมขอสำเนาเทปวีดีโอการประชุมสภาฯ ต้องทำหนังสือ ผมขอถามผ่านท่านประธานสภาเทศบาลฯ ด้วยอำนาจของประธานสภาเทศบาลฯ สั่งให้ไม่ได้ผมก็ยอมละครับ ผมต้องไปทำไหมเพื่อยืนยันครับ มีอะไรมากกว่านี้มีอะไรมากกว่าการประชุมสภาเทศบาลฯ ครับ ผมขอในที่ประชุมสภาเทศบาลฯ ครับท่านประธานสภาเทศบาลฯ ที่เคารพครับ มีสักขีพยานร่วม 200 ท่านนะครับ ถ่ายทอดสดด้วยไหมครับ ถ้าถ่ายทอดนี้ผมว่ามีหลายหมื่นนะครับ นี่ไงครับระเบียบฯ ไม่ต้องอ้างให้ซับซ้อนครับท่านตั้งใจอยากให้ไหมไม่ต้องไปบิดเบือนไม่ต้องไปปฏิเสธหรอกครับ คนมาขอหลายคนเขาบอกเลยท่านปลัดเทศบาลฯ สั่งห้าม มันเป็นความลับอะไรนักหนาหรือท่านกลัวอะไรในนี้เหรอครับ ท่านประธานสภาเทศบาลฯ ผมจะเล่าให้ท่านฟังสักเรื่องครับ เรื่องสั้นๆ ทำไมผมถึงขอเมื่อการประชุมสภาเทศบาลฯ ประมาณสักครั้งที่ 4 หรือ 5 ที่ย้อนไปนะครับ ผมกล่าวหาไว้ว่ามีคนทำเอกสารเท็จในสภาเทศบาลฯ ครับผมถึงถามว่าวีดีโอเทปบันทึกนั้นอยู่ไหม การกล่าวหาผมในสภาเทศบาลฯ นี้มันพอจะไปทำการดำเนินการสอบวินัยหรือไม่ครับ ถ้าอย่างนั้นก็ลองดูครับท่านประธานสภาเทศบาลฯ ครับ สักครู่ถ้าได้วีดีโอเทปมาผมจะเปิดให้ท่านดูครับ เพราะผมเข้าใจว่าวันนั้นท่านขาดประชุมหรือท่านลาการประชุมไม่แน่ใจครับ เอากันอย่างนี้ล่ะครับ ผมทำผมจำได้ผมต้องรับผิดชอบกับสิ่งที่ทำครับ ท่านรองนายกฯ มนตรี ยังบอกเลยว่าผมกล่าวหาคนทุจริตในนี้อาจจะต้องรับผิดชอบ ผมพร้อมรับผิดชอบครับ ผมรอให้ท่านฟ้องผมด้วยซ้ำไปครับ มาสิครับจะได้รู้ว่าคนจริงของแผ่นดินยืนยังไงครับ ท่านประธานสภาเทศบาลฯ ครับ ท่านลองวินิจฉัยดูนะครับ ขอบคุณมากครับ

**นายเรืองชัย ตราชู ประธานสภาเทศบาลนครขอนแก่น**

นี่ล่ะวิธีการการประชุมก็มีระเบียบฯ มีอะไรต่างๆ ก็เลยต้องอ้าง ต้องถามเลขานุการสภาฯ ก่อน ในฐานะเลขานุการฯ ท่านเลขานุการสภาฯ ว่ายังไงครับ

**ดร.กฤษณวรุณ ไชยนิจ เลขานุการสภาเทศบาลนครขอนแก่น**

ขออนุญาตให้ท่านรองปลัดฯ ท่านรองสุปัทม์ ได้อ่านระเบียบฯ ครับ

**นายเรืองชัย ตราชู ประธานสภาเทศบาลนครขอนแก่น**

ลองว่าดูท้ายที่สุดถ้าไปไม่ได้ก็ต้องที่ผมนี่ล่ะจะสั่งยังไงไม่สั่งยังไง แต่ว่ามันต้องสั่งด้วยชอบด้วยวิธีการระเบียบข้อบังคับการประชุมฯ เชิญท่านรองปลัดฯ สุปัทม์ ครับ

**นายสุปัทม์ ทองรัตน์ รองปลัดเทศบาลนครขอนแก่น**

เรียนท่านประธานสภาเทศบาลฯ ท่านคณะผู้บริหาร ท่านสมาชิกสภาฯ ผู้ทรงเกียรติที่เคารพทุกท่านครับ เกี่ยวกับการขอเอกสารหรือว่าขอคัดลอกวีดีโอหรืออะไรต่างๆ ก็ตามแต่ครับ ในการขอสำเนาเอกสารที่อยู่ในความครอบครองของทางราชการหรือของทางเทศบาลครับ มีกฎหมายกำหนดแนวทางวิธีปฏิบัติไว้ก็คือพระราชบัญญัติข้อมูลข่าวสารของทางราชการ ซึ่งในกฎหมายนั้นก็ได้ระบุวิธีการไว้ วิธีการก็ไม่ยากคือยื่นคำขอนะครับ และก็จะมีการพิจารณาตามลำดับสายการบังคับบัญชาครับ ตรงนี้ก็เป็นเรื่องทั่วไปที่เกี่ยวกับการขอข้อมูลข่าวสารต่างๆ เป็นวิธีปฏิบัติอยู่แล้วนะครับ ทีนี้นอกจากนั้นทางฝ่ายเลขานุการสภาฯ ได้กรุณานำเสนอที่ประชุมว่าวิธีการปฏิบัติก็คือใช้ระเบียบพระราชบัญญัติข้อมูลข่าวสารนะครับ เป็นวิธีในการใช้ปฏิบัติดังกล่าวและตามระเบียบกระทรวงมหาดไทยว่าด้วยข้อบังคับการประชุมสภาท้องถิ่น พ.ศ.2547 (แก้ไขเพิ่มเติมถึง (ฉบับที่ 2) พ.ศ.2554) ถ้ามีปัญหาข้อโต้แย้งเกี่ยวกับการปฏิบัตินะครับ กำหนดให้ประธานสภาเทศบาลฯ เป็นผู้วินิจฉัยและก็ใช้บังคับไปพลางก่อน กำหนดไว้ในข้อ 5 ของระเบียบกระทรวงมหาดไทย ขออนุญาตนำเรียนครับ

**นายเรืองชัย ตราชู ประธานสภาเทศบาลนครขอนแก่น**

เชิญคุณวรินทร์พร เชิญครับ

**นางวรินทร์พร ณิชาภัทร์นารากุล สมาชิกสภาเทศบาลนครขอนแก่น**

กราบเรียนท่านประธานสภาเทศบาลฯ ท่านผู้บริหารเทศบาลนครขอนแก่น ท่านข้าราชการและเจ้าหน้าที่ทุกท่าน รวมทั้งประธานชุมชนทุกท่านที่อยู่ในที่นี้นะคะ ดิฉันนางวรินทร์พร ณิชาภัทร์นารากุล อยากจะพูดถึงเรื่องของการประชุมครั้งที่ผ่านมา หนึ่งในนั้นที่เดินออกจากห้องประชุมก็คือตัวดิฉันเองนะคะด้วยสุขภาพที่ไม่เต็มร้อย และก็มีความรู้สึกเคร่งเครียดกับการประชุมเลยออกไปก่อน ถ้าถือว่าเป็นการเสื่อมเสียเกียรติดิฉันยอมรับนะคะ แต่เมื่อสักครู่นี้มีการพาดพิงถึงกัน มีการรับเงินหรือไปทำอะไรที่มีความสุขรื่นเริง ดิฉันขอให้ถอนคำพูด เพราะตัวดิฉันเองอายุ 49 ปี รักษาเกียรติของครอบครัวและวงศ์ตระกูลตลอด โดยเฉพาะการเล่นการเมืองไม่เคยเห็นอามิสสินจ้างใด ๆ ทั้งสิ้น รับไม่ได้ค่ะ ขอบพระคุณค่ะ

**นายเรืองชัย ตราชู ประธานสภาเทศบาลนครขอนแก่น**

เชิญคุณสุพัฒน์ ครับ

**นายสุพัฒน์ พงษ์เพียจันทร์ สมาชิกสภาเทศบาลนครขอนแก่น**

ครับขออนุญาตตั้งสตินิดหนึ่งครับผมจะพูดแบบมีเหตุผลไม่ใช้อารมณ์ กราบเรียนท่านประธานสภาเทศบาลฯที่เคารพ เพื่อนสมาชิกสภาฯ ข้าราชการ ผู้สังเกตการณ์ประธานชุมชน ผมไม่ได้เรียนสูงแต่ผมมีสติผมศึกษา ถ้าจะพูดขออนุญาตเอ่ยชื่อท่านธนภณ ท่านอยู่การเมืองมา 20 กว่าปี ผมอยู่มานานกว่านั้นครับ ผมอยู่กลุ่มรักพัฒนานครขอนแก่นเกือบๆ เป็นคนก่อตั้งด้วยซ้ำไปกับท่านประจักษ์ แกล้วกล้าหาญ ท่านพีระพล พัฒนพีระเดช และท่านประธานฯ เรืองชัย ขออนุญาตเอ่ยชื่อ ผมเป็นยุคแรกๆ เลย ตอนนั้นผมเป็นแค่พนักงานขับรถแต่ผมได้รับโอกาสจากคณะได้เข้ามาอยู่การเมืองขอพูดนิดหนึ่ง ผมก็ไม่สบายใจแต่ผมก็ว่าสมาชิกแต่ละท่านมีสิทธิคิดมีสิทธิพูดได้ สิ่งที่วันนั้นเกี่ยวกับสภาเทศบาลฯ ผมก็เป็นส่วนคนที่เดินออกไปวันนั้นจริง ผมถามว่าสภาใหญ่สภาเล็กในเมื่องบประมาณผ่านแล้ว ผมมีสิทธิเดินออกไปในวาระอื่นๆ ผมผิดไหม อยากให้ท่านประธานสภาเทศบาลฯ ตอบผมตอนนี้เลยผมผิดไหม ผิดข้อหาอะไร ข้อหาไหน คำที่พูดมานี้ ผมก็มีศักดิ์ศรีนะครับ แต่ผมจะไม่พูดเพราะว่าพูดต่อไปจะเป็นเรื่องยาวด้วย เรื่องยาวไม่จบมันจะไม่เข้าวาระที่ประชาชนเขาอยากมาฟัง แต่ทุกท่านมีสิทธิครับผมขอบอกเลยท่านมีสิทธิเสนอมีสิทธิพูดได้พาดพิงได้แต่เหมาะสมหรือไม่เหมาะสม มีสามัญสำนึกของสมาชิกสภาเทศบาลฯ หรือไม่ และมีสามัญสำนึกของกลุ่มรักพัฒนานครขอนแก่นหรือไม่ ผมให้เกียรติผู้บริหารให้เกียรติสมาชิกทุกท่าน แต่สมาชิกสภาเทศบาลฯ บางท่านไม่ให้เกียรติผมแล้วผมจะให้เกียรติทำไมครับ พูดแบบไม่ต้องเกรงใจใคร งบประมาณที่ผ่านวันนั้นถ้ามีการคอร์รัปชั่นผู้บริหารติดคุกใช่ไหมครับ ท่านผู้บริหารตั้งใจ สมาชิกสภาฯตั้งใจ คนที่รับคือประชาชน ผู้ได้รับผลประโยชน์สิ่งที่งบประมาณผ่าน ตัวพวกท่านนี้ยังทำอะไรได้ไม่ 100 % เลย ก็มีผิดบ้างไม่ถูกบ้าง แต่สิ่งที่ทุกคนตั้งใจเข้ามาทำให้ประชาชนคนขอนแก่นเขาได้รับประโยชน์ใช้คำให้เหมาะสม ผมฝากด้วยครับ แต่ถ้าอยากจะใช้คำแรงๆ หรือไม่พอใจผมพูดกันข้างนอกกับผม ได้ทุกท่านใครก็ได้ แต่ผมตั้งใจมาทำงานครับหลายท่านที่ชี้แนะผู้บริหารหรือชี้แนะผมเก็บเกี่ยวสิ่งที่มีประโยชน์เอามาพูดเอามาอภิปรายเอามาถาม ผมไม่ได้เรียนมาครับท่านแต่ผมรู้หลายเรื่อง ผมฝากแค่นี้เรื่องจะได้เดินหน้าต่อ ถ้าไม่พอใจก็อภิปราย ไม่เป็นไรก็ไม่ต้องยกมือ แต่ผมไม่รู้วันนั้นผมขออนุญาตเอ่ยชื่อเลยท่านวันชัย บอกว่าเสื่อมเสียผมก็สงสัยก็คิดอยู่ผมเสื่อมเสียเรื่องอะไร คิดไม่ออกครับคำว่าเสื่อมเสียนี้ สำหรับผมๆ รับไม่ได้นะ แต่ผมไม่ได้ให้ท่านถอนคำพูด ท่านไม่ต้องถอนท่านสามารถพูดได้ แต่สิทธิของผมที่ไม่เข้าประชุมวาระอื่นๆ ได้ไหม สิทธิของผมคุณจะมาบังคับผม อันนั้นคุยกันข้างนอกกับผมขอบคุณครับ

**นายเรืองชัย ตราชู ประธานสภาเทศบาลนครขอนแก่น**

เชิญคุณวันชัยครับ แล้วผมจะอ่านหน้าที่ประธานสภาให้ฟัง

**นายวันชัย ซื่อศิริสวัสดิ์ สมาชิกสภาเทศบาลนครขอนแก่น**

กราบเรียนท่านประธานสภาเทศบาลฯ และผู้ทรงเกียรตินะครับ ที่ผมกล่าวคำว่า เสื่อมเสีย ผมอ่านจากรายงานการประชุมนะ ผมไม่ได้เจาะจงว่าใครนะ อย่างเดียวคือผมอยากให้มีรายชื่อผู้เข้าประชุมวันนั้นเฉยๆ และที่ผมว่าเสื่อมเสียอ่านจากรายงานการประชุม คุณอ่านรายงานการประชุมหรือยังคุณสุพัฒน์ครับ ผมไม่ได้กล่าวหาใคร ขอบคุณมากครับผม

**นายเรืองชัย ตราชู ประธานสภาเทศบาลนครขอนแก่น**

ทีนี้หมดแล้วนะ ผมอ่านระเบียบกระทรวงมหาดไทยว่าด้วยข้อบังคับประชุมสภาเทศบาลฯ และคิดว่าสมาชิกสภาฯ ก็น่าจะได้รับเหมือนกันกับผมเล่มนี้ ในข้อ 16 ประธานสภาท้องถิ่นมีอำนาจหน้าที่ดังต่อไปนี้ (1) ดำเนินกิจการของสภาท้องถิ่นตามที่กฎหมายกำหนด ทีนี้ต่อมากฎหมายกำหนดว่าวิธีการขอเอกสารจะต้องทำหนังสือ นี่คือกฎหมายว่าอย่างนั้นก็ต้องทำหนังสือ (2) เป็นประธานของที่ประชุมสภาท้องถิ่นเว้นแต่ในขณะที่เข้ากล่าวอภิปรายสนับสนุนหรือคัดค้านญัตติในที่ประชุมสภาท้องถิ่น คือความหมายมันก็จะเป็น 2 ตำแหน่ง ตำแหน่งประธานสภาและอีกตำแหน่งหนึ่งคือสมาชิกก็มีสิทธิคือลงคะแนนได้ 2 ครั้ง ว่าอย่างนี้ท่านคงเข้าใจนะ สมมุติว่าลงคะแนนเสมอกันประธานสภาฯ ก็ต้องตัดสินว่าอยู่ตรงไหนนี่คือหน้าที่ (3) บังคับบัญชาการงานในสภาท้องถิ่น (4) รักษาความสงบเรียบร้อยในสภาท้องถิ่น หากว่าเกิดชุลมุนอาจจะเชิญเจ้าหน้าที่ตำรวจหรือ รปภ. มาจัดการพาออกจากที่ประชุมนี่คืออำนาจของประธานสภาฯ (5) เป็นผู้แทนสภาท้องถิ่นในกิจการภายนอก (6) อำนาจและหน้าที่อื่นตามที่มีกฎหมายกำหนดไว้หรือตามที่กำหนดไว้ในระเบียบนี้ ก็สรุปว่าเรื่องขอเอกสารก็ทำหนังสือมา ฝั่งนี้ก็สามารถที่จะให้ได้ตามข้อกฎหมาย อันนี้ก็แปลว่ายุตินะครับ ทีนี้ผมก็จะกลับเข้ามาในระเบียบวาระที่เราประชุมมันเป็นประเด็น คือประเด็นฝั่งนี้ก็อยากจะให้ลงรายชื่อผู้ที่อยู่ประชุมนะครับ ประเด็นฝั่งคุณสุพัฒน์ก็ถามในลักษณะว่าถ้าผมจะออกไปผิดไหมประมาณอย่างนี้ ผมก็เลยต้องว่าให้ผมปฏิบัติตามระเบียบฯ ตามข้อกฎหมาย ทีนี้ข้อกฎหมายมีไหมอย่างนี้ถามท่านรองปลัดฯ ถามท่านเลขานุการสภาฯ มีไหมข้อกฎหมาย 1. ตามความคิดเห็นจากการอภิปรายของคุณวันชัย คืออยากให้มีชื่อผู้อยู่ประชุม ตามความคิดเห็นของคุณสุพัฒน์ บอกว่ามีสิทธิไหมถ้าผมไม่อยากอยู่ที่ประชุม มีข้อกฎหมายว่าอย่างไรเชิญตอบครับ เชิญคุณวันชัยครับ

**นายวันชัย ซื่อศิริสวัสดิ์ สมาชิกสภาเทศบาลนครขอนแก่น**

เรียนท่านประธานสภาเทศบาลฯ และสมาชิกสภาฯ ผู้ทรงเกียรติ สาเหตุที่ผมอยากระบุชื่อนี้เพราะว่าเอกสารนี้เป็นเอกสารที่เปิดเผยถูกไหมครับ ในเมื่อเป็นเอกสารที่เปิดเผยสำหรับชุมชนให้ชาวบ้านทุกคนที่ได้เห็น ผมที่อยากระบุว่าอันนี้ไม่รู้กี่สิบปี เกิดเผื่อคนมาเห็นจะได้รู้ว่าพวกผมทำหน้าที่นี้ผมอยู่ในที่ประชุมสภาตลอดไม่มีการ walk out หรืออะไรครับ ครับแค่นั้นเพราะว่าเป็นเอกสารที่เปิดเผยครับขอบคุณครับ

**นายเรืองชัย ตราชู ประธานสภาเทศบาลนครขอนแก่น**

เข้าใจตรงกันผมก็เลยยกข้อระเบียบตามกฎหมายฝั่งหนึ่งอยากระบุ ฝั่งหนึ่งผมไม่อยากประชุมผมมีธุระผมออกไป มีข้อกฎหมายอย่างนี้ไหมว่าอย่างไรเชิญครับ

**ดร.กฤษณวรุณ ไชยนิจ ปลัดเทศบาลนครขอนแก่น เลขานุการสภาเทศบาลนครขอนแก่น**

กราบเรียนท่านประธานสภาเทศบาลฯ ที่เคารพ และท่านผู้ทรงเกียรติ ขออนุญาตท่านรองปลัดฯ สุปัทม์ ได้นำเรียนระเบียบนะครับ

**นายเรืองชัย ตราชู ประธานสภาเทศบาลนครขอนแก่น**

เชิญครับ

**นายสุปัทม์ ทองรัตน์ รองปลัดเทศบาลนครขอนแก่น**

เรียนท่านประธานสภาเทศบาลฯ ท่านคณะผู้บริหาร ท่านสมาชิกสภาฯ ที่เคารพทุกท่านครับ ตามที่ท่านประธานสภาเทศบาลฯ ให้ดูในเรื่องของระเบียบฯ นะครับ ตอนนี้ที่ประชุมกำลังพิจารณาในระเบียบวาระที่ 2 ในเรื่องของการรับรองรายงานการประชุมนะครับ ซึ่งในการรับรองรายงานการประชุมตรงนี้นะครับก็จะเป็นการพิจารณาในเนื้อหาสาระในถ้อยคำในเอกสารที่อยู่ในมือของท่านสมาชิกสภานะครับ ทีนี้ถ้าหากว่าท่านสมาชิกสภานี้เห็นว่ามีถ้อยคำที่ไม่ถูกต้อง ตามระเบียบกระทรวงมหาดไทยว่าด้วยข้อบังคับการประชุมสภาฯ ข้อ 33 วรรคสอง ได้ระบุไว้ว่าการแก้ไขถ้อยคำในรายงานการประชุมให้กระทำโดยมติของที่ประชุมสภานะครับ ข้อกำหนดเขียนไว้เพียงเท่านี้ครับผม

**นายเรืองชัย ตราชู ประธานสภาเทศบาลนครขอนแก่น**

ทีนี้ผมลองแสดงความคิดเห็นก็จะเป็นอยู่ 2 เรื่องๆ แรกก็เป็นความรู้สึก เรื่องที่สองก็เป็นข้อระเบียบวิธีการประชุมนะครับ ทีนี้ข้อความรู้สึก ผมว่าเป็นเรื่องปกติที่ทุกคนก็คิดนั่นคิดนี่คิดได้หมดและก็ไม่มีผิดมีถูก แต่ทีนี้พอมาประชุมมันก็ต้องพูดถึงในข้อระเบียบฯ วิธีการประชุมตามข้อกฎหมายนะครับ การรับรองรายงานการประชุม เขาก็ให้รับรองรายงานการประชุมตามที่อ่านมาเมื่อสักครู่นี้ ว่าข้อความใดถูกต้องไม่ถูกต้องก็มาขอแก้ไข ทีนี้ในประเด็นฝั่งคุณวันชัย ฝั่งคุณสุพัฒน์ก็เป็นเรื่องส่วนตัว ผมก็จะวินิจฉัยว่าเราก็ต้องดำเนินการตามข้อระเบียบฯ ว่าในตรงไหนข้อความใดไม่ถูกต้องและก็แก้ไขนะครับ ที่คุณวันชัย นำเสนอมันนอกเหนือจากข้อกฎหมายที่บอกไว้ แต่ทีนี้พอสุดท้ายในกระบวนการเป็นความรู้สึกอีกล่ะ เป็นความรู้สึกส่วนตัวผมว่าเรื่องราวที่เกิดกรณีเหล่านี้ก็คิดว่าหลายคนก็รับทราบ ก็แปลความรับทราบได้ก็ไปแปลความก็ต่างคนต่างคิดก็เป็นเรื่องปกติก็ผมถือว่าเป็นเรื่องปกติ สรุปแล้วว่าให้ดำเนินการตามข้อกฎหมายคือแก้ข้อความจบแล้วนะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

อนุญาตให้แก้ไขข้อความคือแก้ไขยังไงครับ

**นายเรืองชัย ตราชู ประธานสภาเทศบาลนครขอนแก่น**

ก็ถามแล้วจากหน้า 1 ถึงหน้า ๔๒ ใครจะแก้ข้อความแก้ไขก็ยกมือ จะแก้ข้อความว่าอย่างไร

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ท่านวันชัย ก็ขอแก้ข้อความ ก็แก้ระเบียบวาระที่ 10 ไม่มีครับ ก็ขอแก้ว่าเอาออกครับ

**นายเรืองชัย ตราชู ประธานสภาเทศบาลนครขอนแก่น**

อันนี้เป็นกรณีหนึ่ง ขอแก้ไขว่าระเบียบวาระที่ 10 เราไม่มีการประชุมขอให้เอาออกประมาณอย่างนั้นไหม

**นายวันชัย ซื่อศิริสวัสดิ์ สมาชิกสภาเทศบาลนครขอนแก่น**

กราบเรียนท่านประธานสภาเทศบาลฯ และท่านผู้ทรงเกียรติครับตามที่เอกสารวาระที่ 10 ไม่มีให้ยกออกไปเลยครับ แสดงว่ารายงานการประชุมครั้งนี้ไม่ครบวาระเพราะว่าวาระที่ 10 ไม่มีการได้เอ่ยถึงเลยถูกไหมครับ แล้วอยู่ๆ ถอดข้อความมาอยู่ในวาระที่ 10 ถือว่าเขาถอดรายงานการประชุมถูกต้องหรือไม่ครับ หรือว่าเป็นการเพิ่มเติมขึ้นมาจากนอกเหนือรายงานการประชุมครับ

**นายเรืองชัย ตราชู ประธานสภาเทศบาลนครขอนแก่น**

อย่างแรกต้องเรียบเรียงอย่างนี้ก่อนวิธีทำคือคิดก็ต่างคนต่างคิดขออนุญาตนะ อย่างที่สองผู้พูดก็ต่างคนต่างพูดไม่มีใครบังคับได้นะเรื่องคิดเรื่องพูดนี้ ท้ายที่สุดก็ต้องเป็นวิธีปฏิบัติทีนี้ในระเบียบราชการก็ปฏิบัติตามระเบียบราชการแล้วที่บอกว่าระเบียบวาระที่ 10 ที่ไม่มี ถ้าที่ผมจำได้ผมว่ารองปลัดฯ สุปัทม์ อ่านให้ฟังแล้วหรือจะให้อ่านซ้ำ ผมจำได้คร่าวๆ นะครับ ก็บอกว่าเขาบรรจุลงไปเพื่อให้ครบวาระของการที่นำเสนอว่าการประชุมครั้งนี้มันจะมีกี่วาระผมฟังว่าอย่างนั้นนะ ต้องถามรองปลัดฯ สุปัทม์ ก่อนใช่ไหม เอาอย่างนี้ผมว่าในระเบียบวาระที่ 10 ที่จะเอาออกไม่เอาออก ขอเชิญคุณธนภณครับ

**นายธนภณ กิตติวิมลชัย สมาชิกสภาเทศบาลนครขอนแก่น**

ท่านประธานสภาเทศบาลฯ ที่เคารพครับ เพื่อนสมาชิกสภาฯ ตอนนี้เวลาประมาณ 12.1๐ น. ขานตัวเลขเลือกตั้งอีกล่ะ ผมหารือท่านอย่างนี้นะครับ เรากำลังถามว่าลายลักษณ์อักษรที่ปรากฏอยู่ในรายงานนี้ครับ ถ้าเมื่อในที่ประชุมไม่มีแต่ปรากฏในลายลักษณ์อักษรนี่มันเป็นการทำการเอกสารเท็จหรือไม่ท่านลองวินิจฉัยดูนะครับ ส่วนวิธีท่านจะไปทำรายงานยังไงทำให้ชอบด้วยระเบียบฯ ทำมาเถอะครับ แต่นี่คือคำถามว่าเมื่อในที่ประชุมมันไม่มีแล้วปรากฏขึ้นมาท่านให้คิดว่ายังไงครับ สักครู่มีเรื่องประการอย่างนี้อีกเยอะ นั่นล่ะครับท่านประธานเทศบาลฯ วินิจฉัยก่อนครับ ท่านวินิจฉัยประเด็นนี้ก่อนว่าเมื่อมันไม่ปรากฏข้อเท็จจริง ไม่ได้ทำแต่ปรากฏว่ามีขึ้นมานะครับ ทีนี้วินิจฉัยแล้วผมยังมีคำถาม

**นายเรืองชัย ตราชู ประธานสภาเทศบาลนครขอนแก่น**

วินิจฉัยแล้ว 1.)รายงานการประชุมก็มีเจ้าหน้าที่อะไรต่างๆ ก็ว่าไป 2.)ทีนี้ก็ถามว่าระเบียบฯ ให้ท่านปลัดเทศบาลฯ ลองว่าดู เชิญครับ

**ดร.กฤษณวรุณ ไชยนิจ ปลัดเทศบาลนครขอนแก่น เลขานุการสภาเทศบาลนครขอนแก่น**

กราบเรียนท่านประธานสภาเทศบาลฯ และสมาชิกสภาฯ ผู้ทรงเกียรตินะครับ ตามระเบียบกระทรวง มหาดไทยว่าด้วยข้อบังคับการประชุมสภาท้องถิ่น พ.ศ. 2547 (แก้ไขเพิ่มเติมถึง (ฉบับที่ 2) พ.ศ. 2554) ข้อ 27 กล่าวไว้ว่า การจัดระเบียบวาระการประชุมให้จัดลำดับดังต่อไปนี้ (1) เรื่องประธานจะแจ้งให้ที่ประชุมทราบ (2) เรื่องรับรองรายงานการประชุม (3) กระทู้ถาม (4) เรื่องที่คณะกรรมการที่สภาท้องถิ่นตั้งขึ้นพิจารณาเสร็จแล้ว (5) เรื่องที่เสนอใหม่ (6) เรื่องอื่นๆ ครับ

**นายเรืองชัย ตราชู ประธานสภาเทศบาลนครขอนแก่น**

ทีนี้เรื่องที่ผมถามนี้ทำตามหน้าที่นะ ตามที่กฎหมายกำหนดผมก็เลยถาม ว่าตอนนี้ที่ระเบียบวาระการประชุมครั้งนี้มีวาระที่ 10 แล้วก็ขีดบอกว่า (ไม่มี) ทีนี้กลับมาว่ารับรองรายงานการประชุมก็บอกว่าก็แก้ไขพูดถูกไม่ถูกอะไรต่างๆ ผมก็ถามไปหมดแล้วนะ ถูกไหม ที่มี 40 กว่าหน้า ใครจะแก้ก็ยกมือก็มีคุณธนภณคนเดียวยกมือขอแก้ไข ทีนี้ก็มาสุดท้ายก็เกิดกรณีที่เรากำลังแลกเปลี่ยนกันอยู่นี้ ผมใช้คำว่าแลกเปลี่ยนนะครับ ทีนี้พอแลกเปลี่ยนกันเสร็จผมในฐานะประธานสภาฯ ควบคุมการประชุมผมก็ต้องมีวิธีการตามระเบียบฯ ผมก็เลยบอกว่าตามข้อกฎหมายที่กฎหมายกำหนด ผมเลยต้องถามตามระเบียบที่บอกว่าข้อระเบียบวาระที่ 10 วาระอื่นๆ แล้วขีดบอกว่า (ไม่มี) เชิญครับคุณปรมินทร์

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ท่านประธานสภาเทศบาลฯ ครับเอาอย่างนี้ได้ไหมครับ ผมเห็นว่าถ้าเถียงกันจะเป็นการยาวนานเกินไป ผมขอให้ระบุอย่างนี้ดีกว่า ผมขอแก้ไขในหน้าที่ 41 ข้อระเบียบวาระที่ 10 อื่นๆ “ไม่มีการประชุมครับ” “ไม่สามารถดำเนินการประชุมได้” อย่างนี้ได้ไหมครับ ก็เป็นขอแก้ไขข้อความครับจะได้จบครับ “ไม่มีการดำเนินการประชุมต่อ” หรือว่า “ไม่สามารถดำเนินการประชุมต่อได้” ได้ไหมครับ เป็นเพิ่มข้อความจะดีกว่าครับ เพราะไม่อย่างนั้นจะต้องเป็นอย่างนี้ต่อครับ

**นายเรืองชัย ตราชู ประธานสภาเทศบาลนครขอนแก่น**

และในข้อเท็จจริงไม่มีการประชุมถูกไหม เชิญคุณธนภณ

**นายธนภณ กิตติวิมลชัย สมาชิกสภาเทศบาลนครขอนแก่น**

ครับท่านประธานสภาเทศบาลฯ ที่เคารพ เมื่อสักครู่เพื่อนสมาชิกปรมินทร์นี้เขาพูดข้อเท็จจริงที่เกิดขึ้นครับ มิเช่นนั้นประธานสภาเทศบาลฯ ไม่สามารถดำเนินการ ใช้คำนี้นะครับไม่แน่ใจ แต่ความจริงก็คือประธานสภาเทศบาลฯ ไม่สามารถดำเนินการประชุมให้จนครบวาระในระเบียบวาระการประชุม ก็ระบุไว้ชัดว่าวาระที่ 10 ประธานสภาเทศบาลฯ ไม่สามารถดำเนินการประชุมจนถึงวาระนี้นี่คือข้อเท็จจริงที่เกิดขึ้น และหมายเหตุ (ข้อเท็จจริง)ส่วนคำว่าไม่มีตีความได้หลายอย่างนะครับ พวกผมเอามือซุกกระเป๋า เราไม่แลกเปลี่ยนหรืออะไรไม่รู้ครับ อันนี้ครับเป็นสิ่งที่ต้องวินิจฉัยครับให้มันจะได้เป็นบรรทัดฐานท่านประธานสภาฯ ที่เคารพ ขอบคุณมากครับ

**นายเรืองชัย ตราชู ประธานสภาเทศบาลนครขอนแก่น**

ขอเชิญ คุณวรินทร์ ครับ

**นายวรินทร์ เอกบุรินทร์ สมาชิกสภาเทศบาลนครขอนแก่น**

ครับเรียนท่านประธานสภาเทศบาลฯ นะครับ เพื่อนสมาชิกสภาฯ ผู้ทรงเกียรติ ท่านผู้นำชุมชนและทางข้าราชการนะครับ ผมเรียนไว้เป็นประเด็นว่าเนื่องจากต่อไปจำเป็นต้องเป็นการรับรองรายงานการประชุมในครั้งที่แล้วนะครับ เท่าที่ฟังมาผมรู้สึกว่าในประเด็นหน้าที่ 41 นี้ มันเป็นเรื่องของผมพอดีผมก็ไม่ได้อยู่ในการประชุมวันนั้นในวาระอื่นๆ ซึ่งในวาระก่อนหน้านั้นทำหน้าที่ครบถ้วนและก็สมบูรณ์ เพียงแต่ว่าในวาระอื่นๆ ไม่ได้อยู่ ผมฟังได้ว่าสิทธิที่จะพูดเป็นของผู้พูด ส่วนสิทธิที่จะฟังเป็นของผู้ฟังนะครับ เพราะฉะนั้นผมคิดว่าการที่อยู่หรือไม่อยู่นี้ ไม่ได้เป็นการทำให้สภาเสื่อมเสียนะครับ เป็นการเสื่อมเสียต่อสภาเทศบาลฯ ถ้าท่านไม่ได้ทำหน้าที่ ผมถามว่าสภาเสื่อมเสียตรงไหนหรือครับ ผมเรียนประเด็นไว้แค่นี้นะครับขอบคุณครับ

**นายเรืองชัย ตราชู ประธานสภาเทศบาลนครขอนแก่น**

ผมอ่านแล้วท่านรองประธานเทศบาลฯ ทำหน้าที่ประธานสภาฯ ในระเบียบวาระที่ 10 นะครับ สมาชิกท่านใดจะอภิปราย คุณกฤษฎ์ ยกมือ ขออนุญาตพัก 5 นาที อยู่ในรายงานการประชุม ขออนุญาตพัก 5 นาที ทำหน้าที่ไปๆ ถึง พอเริ่มประชุมเวลาก็ว่ามาท้ายที่สุดก็ไม่มีการประชุมอย่างนั้นนะ เมื่อมันเป็นข้อเท็จจริง ผมใช้ คำว่าเมื่อเป็นข้อเท็จจริง ผมว่าในระเบียบวาระที่ 10 ก็พูดตามข้อเท็จจริงว่า ระเบียบวาระอื่นๆ “ไม่มีการประชุมเพราะสมาชิกสภาฯ เข้าประชุมไม่ครบองค์ประชุม” นี่คือการวินิจฉัยนะครับ ก็ไปดำเนินการนะครับก็แปลว่าจบทีนี้ผมก็จะกลับไปถามมตินะครับ คือวินิจฉัยจากข้อเท็จจริงนะครับ ทีนี้ต่อมาก็เป็นมติท่านใดให้การรับรองรายงานการประชุมเทศบาลนครขอนแก่น สมัยสามัญ สมัยที่ 3 ครั้งที่ 3/2561 เมื่อวันที่ 4 กันยายน 2561 โปรดยกมือ ท่านเลขานุการสภาฯ นับด้วยนะครับ (สมาชิกยกมือเป็นเอกฉันท์) มีท่านใดเห็นเป็นอย่างอื่นโปรดยกมือ (ไม่มี) ไม่มีนะครับ เป็นอันว่าที่ประชุมแห่งนี้มีมติรับรองรายงานการประชุมสภาเทศบาลฯ สมัยสามัญ สมัยที่ 3 ครั้งที่ 3/2561 เมื่อวันที่ 4 กันยายน 2561 นะครับ แล้วแก้ไขข้อความตามที่ผมวินิจฉัยใส่ด้วยนะครับ

ทีนี้ผมก็เป็นเรื่องหารือขณะนี้เวลา 12.20 น. เราจะพักเพื่อรับประทานอาหารแล้วถึงกลับมาประชุมต่อหรืออย่างไรหรือจะประชุมไปจนแล้วเสร็จ ผมขอหารือท่านสมาชิกสภาฯ ครับ ท่านใดจะแสดงความคิดเห็น เชิญครับคุณปรมินทร์

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ผมเสนอให้พักการประชุมเลยครับ พักทานข้าวเที่ยงท่านผู้ร่วมฟังจะได้พักก่อนครับ ผมว่าท่านมาตั้งแต่เช้ากันทุกคน

**นายเรืองชัย ตราชู ประธานสภาเทศบาลนครขอนแก่น**

ไม่เป็นไรก็ขอให้พักก่อนนะ มีท่านอื่นเห็นเป็นอย่างอื่นไหม ถ้าไม่มีก็แปลว่าพักการประชุมทีนี้ต้องถามก่อนว่าพักการประชุมจะพักนานขนาดไหน เราจะเริ่มกลับมาประชุมอีกครั้งหนึ่งเวลาเท่าไหร่ เชิญคุณสุพัฒน์ครับ

**นายสุพัฒน์ พงษ์เพียจันทร์ สมาชิกสภาเทศบาลนครขอนแก่น**

ครับผมเสนอแนะนิดหนึ่งพักการประชุมก็ดี แต่ผมอยากฝากท่านประธานชุมชนผมอยากให้ท่านเข้าฟังประชุมสภาต่อเพราะว่าต่อไปช่วงบ่ายจะเป็นเรื่องเกี่ยวกับชุมชนทั้งนั้นเลยครับ เป็นสิทธิ์ของท่านจะเข้าหรือไม่เข้าแต่ผมว่าน่าจะเข้ารับฟังอันนี้ขอร้องกันนะครับว่าเหตุผลจะเป็นยังไงที่ท่านเป็นประธานชุมชนมาครับ ขอบคุณครับ

**นายเรืองชัย ตราชู ประธานสภาเทศบาลนครขอนแก่น**

ไม่มีคนนำเสนอผมขอกำหนดการพักการประชุมตั้งแต่บัดนี้จนถึงเวลา 13.00 น. ขอบคุณครับ

**มติที่ประชุม : เป็นอันว่าที่ประชุมแห่งนี้มีมติรับรองรายงานการประชุมสภาเทศบาล สมัยสามัญ สมัยที่ 3 ครั้งที่ 3/2561 เมื่อวันที่ 4 กันยายน 2561**

**พักรับประทานอาหารกลางวัน 12.30 น.**

**เริ่มประชุมเวลา 13.00 น.**

**ระเบียบวาระที่ 3 เรื่องการกำหนดสมัยประชุมสภาเทศบาลนครขอนแก่น สมัยสามัญ ประจำปี 2562**

**และสมัยประชุม สมัยสามัญ สมัยแรก ประจำปี พ.ศ. 2563**

**นายเรืองชัย ตราชู ประธานสภาเทศบาลนครขอนแก่น**

ขอเชิญท่านเลขานุการสภาเทศบาลชี้แจงระเบียบฯ ครับ

**ดร.กฤษณวรุณ ไชยนิจ ปลัดเทศบาลนครขอนแก่น เลขานุการสภาเทศบาลนครขอนแก่น**

กราบเรียนท่านประธานสภาเทศบาลฯ ที่เคารพ และท่านสมาชิกสภา ฯ ผู้ทรงเกียรติ ตามความในมาตรา 24 แห่งพระราชบัญญัติเทศบาล พ.ศ. 2496 แก้ไขเพิ่มเติม (ฉบับที่ 13) พ.ศ. 2552 กำหนดไว้ว่าในปีหนึ่งให้มีสมัยประชุมสามัญสี่สมัย สมัยประชุมสามัญครั้งแรกและวันเริ่มประชุมสมัยสามัญประจำปีให้สภาเทศบาลกำหนด สมัยประชุมสามัญสมัยหนึ่งๆ ให้มีกำหนดไม่เกินสามสิบวัน แต่ถ้าจะขยายเวลาออกไปอีกจะต้องได้รับอนุญาตจากผู้ว่าราชการจังหวัด และตามระเบียบกระทรวงมหาดไทยว่าด้วยข้อบังคับการประชุมสภาท้องถิ่น พ.ศ. 2547 (แก้ไขเพิ่มเติมถึง (ฉบับที่ 2) พ.ศ. 2554) ข้อ 21 กำหนดไว้ว่า “การกำหนดจำนวนสมัยประชุมสามัญประจำปี ระยะเวลาและวันเริ่มต้นประชุมสมัยประชุมสามัญประจำปีของแต่ละสมัยในปีนั้น วันเริ่มสมัยประชุมสามัญประจำปีของปีถัดไป และระยะเวลาของสมัยประชุมสามัญประจำปีสมัยแรกของปีถัดไป ให้ประธานสภาท้องถิ่นนำปรึกษาในที่ประชุมสามัญประจำปีสมัยแรกของแต่ละปี โดยให้นำความในข้อ 11 มาใช้บังคับโดยอนุโลม” และตามข้อ 11 (2) กำหนดว่า “ให้สภาเทศบาลกำหนดว่าการประชุมสมัยสามัญประจำปีแต่ละสมัย ในปีนั้นจะเริ่มเมื่อใด แต่ละสมัยในปีนั้นมีกำหนดกี่วัน กับให้กำหนดวันเริ่มประชุมสมัยประชุมสามัญประจำปี สมัยแรกของปีถัดไป และมีกำหนดกี่วัน จึงเรียนเสนอที่ประชุมเพื่อโปรดพิจารณาครับ

**นายเรืองชัย ตราชู ประธานสภาเทศบาลนครขอนแก่น**

ครับตามที่ท่านเลขานุการสภาฯ ได้ชี้แจงให้ทุกท่านได้รับทราบถึงระเบียบฯ แล้วนะครับ ท่านสมาชิกสภาฯ ท่านใดจะพิจารณากำหนดวันเริ่มประชุมสามัญ สมัยที่สอง, สมัยที่สาม และสมัยที่สี่ ประจำปี พ.ศ. 2562 และกำหนดวันประชุมสมัยสามัญ สมัยแรก ประจำปี พ.ศ. 2563 ขอเชิญเสนอครับ ขอเชิญคุณปรมินทร์ เลาหะพันธุ์ สมาชิกสภาเทศบาลนครขอนแก่น

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

กราบเรียนท่านประธานสภาเทศบาลนครขอนแก่น ท่านสมาชิกสภาฯ ผู้ทรงเกียรติ ท่านข้าราชการหัวหน้าส่วนการงาน ท่านประธานชุมชนและผู้ที่สนใจเข้าร่วมการประชุมในครั้งนี้นะครับ ผมขอเสนอ

กำหนดสมัยประชุมสภาเทศบาลนครขอนแก่น สมัยสามัญ ประจำปี พ.ศ. 2562 ดังนี้

สมัยที่สอง เริ่มตั้งแต่วันที่ 1 – 30 พฤษภาคม 2562 กำหนดสมัยประชุม 30 วัน

สมัยที่สาม เริ่มตั้งแต่วันที่ 1 – 30 สิงหาคม 2562 กำหนดสมัยประชุม 30 วัน

สมัยที่สี่ เริ่มตั้งแต่วันที่ 1 – 30 พฤศจิกายน 2562 กำหนดสมัยประชุม 30 วัน

กำหนดสมัยประชุมสภาเทศบาลนครขอนแก่น สมัยสามัญ สมัยแรก ของปีถัดไป (พ.ศ. 2563) คือ

สมัยแรก เริ่มตั้งแต่วันที่ 1 กุมภาพันธ์ – 1 มีนาคม 2563 กำหนดสมัยประชุม 30 วัน

ขอเสนอดังนี้ครับท่านประธานสภา ฯ ขอเสียงรับรองด้วยครับ

**นายเรืองชัย ตราชู ประธานสภาเทศบาลนครขอนแก่น**

ท่านสมาชิกท่านใดจะให้การรับรองที่คุณปรมินทร์ เลาหะพันธุ์ สมาชิกสภาเทศบาลนครขอนแก่น นำเสนอโปรดยกมือครับ (สมาชิกสภาเทศบาลยกมือรับรองถูกต้อง) รับรองถูกต้องนะครับ มีสมาชิกท่านอื่นใดจะเสนอเป็นอย่างอื่นมีหรือไม่ (ไม่มี) ไม่มีท่านใดจะเสนอนะครับ

**มติที่ประชุม : เป็นอันว่าที่ประชุมแห่งนี้มีมติกำหนดสมัยประชุม สมัยสามัญ ประจำปี 2562 ดังนี้**

**สมัยที่สอง กำหนดสมัยประชุม 30 วัน เริ่มตั้งแต่วันที่ 1 – 30 พฤษภาคม 2562**

**สมัยที่สาม กำหนดสมัยประชุม 30 วัน เริ่มตั้งแต่วันที่ 1 – 30 สิงหาคม 2562**

**สมัยที่สี่ กำหนดสมัยประชุม 30 วัน เริ่มตั้งแต่วันที่ 1 – 30 พฤศจิกายน 2562**

**และวันที่เริ่มประชุมสภาเทศบาลนครขอนแก่น สมัยสามัญ สมัยแรก ของปี พ.ศ. 2563 กำหนดสมัยประชุม 30 วัน เริ่มตั้งแต่วันที่ 1 กุมภาพันธ์ 2563 – 1 มีนาคม 2563**

**ระเบียบวาระที่ 4 เรื่องญัตติคัดเลือกสมาชิกสภาเทศบาลนครขอนแก่น เพื่อแต่งตั้งเป็นคณะกรรมการ**

**ติดตามและประเมินผลแผนพัฒนาเทศบาลนครขอนแก่น แทนที่ว่างลง 1 ตำแหน่ง**

**นายเรืองชัย ตราชู ประธานสภาเทศบาลนครขอนแก่น**

ขอเชิญเสนอญัตติต่อสภาครับ

**นายชัชวาล พรอมรธรรม รองนายกเทศมนตรีนครขอนแก่น**

กราบเรียนท่านประธานสภาเทศบาลนครขอนแก่นที่เคารพอย่างสูง ด้วยกระผมนายชัชวาล พรอมรธรรม รองนายกเทศมนตรีนครขอนแก่น ได้รับมอบหมายจากท่านนายกเทศมนตรีนครขอนแก่น ให้ดำเนินการเสนอต่อสภาเทศบาลนครขอนแก่น ในระเบียบวาระที่ 4 เรื่องญัตติคัดเลือกสมาชิกสภาเทศบาลนครขอนแก่น เพื่อแต่งตั้งเป็นคณะกรรมการติดตามและประเมินผลแผนพัฒนาเทศบาลนครขอนแก่น แทนที่ว่างลง 1 ตำแหน่ง ในญัตติตามระเบียบวาระที่ 4 นี้ ผู้บริหารขอถอนญัตติออกจากระเบียบวาระการประชุม สืบเนื่องจากคณะกรรมการติดตามและประเมินผลแผนพัฒนาเทศบาลนครขอนแก่น ชุดปัจจุบันได้ดำเนินการรายงานและเสนอความคิดเห็นซึ่งได้จากการติดตามและประเมินผลแผนพัฒนาฯ ระหว่างวันที่ 1 ตุลาคม พ.ศ. 2560 ถึงวันที่ 30 กันยายน พ.ศ. 2561 ต่อผู้บริหารท้องถิ่น และผู้บริหารท้องถิ่นจะได้ดำเนินการรายงานผลการติดตามดังกล่าวเสนอต่อสภาท้องถิ่น ในระเบียบวาระที่ 6 ในวันนี้ ประกอบกับคณะกรรมการชุดปัจจุบันจะครบวาระในวันที่ 30 มีนาคม 2562 ที่จะถึงนี้และในช่วงนี้ยังมิได้มีวาระและเรื่องที่สำคัญเร่งด่วนในการดำเนินการ ดังนั้นจึงขอถอนญัตติคัดเลือกสมาชิกสภาเทศบาลนครขอนแก่น เพื่อแต่งตั้งเป็นคณะกรรมการติดตามและประเมินผลแผนพัฒนาเทศบาลนครขอนแก่น แทนที่ว่างลง 1 ตำแหน่ง จึงขอเรียนต่อท่านประธานสภาเทศบาลนครขอนแก่น เพื่อดำเนินการต่อไปครับ

**นายเรืองชัย ตราชู ประธานสภาเทศบาลนครขอนแก่น**

ครับท่านเลขานุการสภาฯ เมื่อผู้ยื่นญัตติขอถอนญัตติมีระเบียบฯ ว่าอย่างไร โปรดอ่านให้ที่ประชุมได้รับทราบเชิญครับ

**ดร.กฤษณวรุณ ไชยนิจ ปลัดเทศบาลนครขอนแก่น เลขานุการสภาเทศบาลนครขอนแก่น**

กราบเรียนท่านประธานสภาเทศบาลนครขอนแก่นที่เคารพ และท่านสมาชิกสภาเทศบาลนครขอนแก่นผู้ทรงเกียรติ ในญัตติที่ 4 นี้ ผมขออนุญาตให้ท่านรองปลัดฯ สุปัทม์ ทองรัตน์ ได้นำเรียนต่อที่ประชุมสภาเทศบาลนครขอนแก่นครับ

**นายเรืองชัย ตราชู ประธานสภาเทศบาลนครขอนแก่น**

เชิญท่านรองปลัดฯ สุปัทม์ ครับ

**นายสุปัทม์ ทองรัตน์ รองปลัดเทศบาลนครขอนแก่น**

เรียนท่านประธานสภาเทศบาลฯ ท่านผู้บริหาร ท่านสมาชิกสภาฯ ผู้ทรงเกียรติครับ ตามระเบียบกระทรวงมหาดไทยว่าด้วยข้อบังคับการประชุมสภาท้องถิ่น พ.ศ. 2547 (แก้ไขเพิ่มเติมถึง (ฉบับที่ 2) พ.ศ. 2554) ข้อ 55 กรณีการถอนญัตติระบุไว้ว่า การขอถอนญัตติจะกระทำเมื่อใดก็ได้ เว้นแต่ญัตตินั้นได้จัดเข้าระเบียบวาระแล้ว ต้องได้รับคำยินยอมจากที่ประชุมสภาท้องถิ่นครับ

**นายเรืองชัย ตราชู ประธานสภาเทศบาลนครขอนแก่น**

ผมจะถามท่านสมาชิกสภาฯ ท่านได้รับฟังระเบียบฯ ที่ท่านรองปลัดฯ สุปัทม์ ได้บอกแล้วนะครับ จะขอถามมติว่าสมาชิกสภาฯ ท่านใดยินยอมให้คณะผู้บริหารถอนญัตตินี้โปรดยกมือครับ (สมาชิกยกมือเป็นเอกฉันท์) ท่านใดไม่เห็นด้วยโปรดยกมือ (ไม่มี) ไม่มีนะครับ

**มติที่ประชุม : เป็นอันว่าที่ประชุมแห่งนี้มีมติเห็นชอบให้ถอนญัตติคัดเลือกสมาชิกสภาเทศบาลนครขอนแก่น เพื่อแต่งตั้งเป็นคณะกรรมการติดตามและประเมินผลแผนพัฒนาเทศบาลนครขอนแก่น แทนที่ว่างลง 1 ตำแหน่ง**

**ระเบียบวาระที่ 5 เรื่องการแต่งตั้งคณะกรรมการสามัญประจำสภาเทศบาลนครขอนแก่น**

**เป็นคณะกรรมการตรวจรายงานการประชุมสภาเทศบาลนครขอนแก่น**

**นายเรืองชัย ตราชู ประธานสภาเทศบาลนครขอนแก่น**

ขอเชิญท่านเลขานุการสภาฯ ชี้แจงระเบียบกฎหมาย ขอเชิญครับ

**ดร.กฤษณวรุณ ไชยนิจ ปลัดเทศบาลนครขอนแก่น เลขานุการสภาเทศบาลนครขอนแก่น**

กราบเรียนท่านประธานสภาเทศบาลฯ ท่านสมาชิกสภาฯ ผู้ทรงเกียรติ สืบเนื่องจากว่ามีสมาชิกสภาฯ ในรายท่านสมภพ วงศ์ก่อ สมาชิกสภาเทศบาลนครขอนแก่น ท่านได้ยื่นหนังสือลาออกจากตำแหน่งสมาชิกสภาเทศบาลนครขอนแก่น ไปสมัครเลือกตั้งเป็นสมาชิกสภาผู้แทนราษฎรและไม่มีผู้นำเรียนเสนอญัตติ คณะเลขานุการสภาเทศบาลนครขอนแก่น จึงกราบเรียนให้ท่านประธานสภาเทศบาลนครขอนแก่น เพื่อรับทราบและโปรดปรึกษากับสมาชิกสภาเทศบาลนครขอนแก่น ในการประชุมเพื่อดำเนินการในส่วนที่เกี่ยวข้องต่อไปครับ

**นายเรืองชัย ตราชู ประธานสภาเทศบาลนครขอนแก่น**

ในข้อเท็จจริงคณะกรรมการคณะนี้มีทั้งหมด 5 ท่าน เมื่อคุณสมภพ วงศ์ก่อ ลาออกก็เหลือคณะกรรมการ 4 ท่าน แต่ระเบียบฯ ระบุว่าคณะกรรมการสามัญประกอบด้วยสมาชิกสภาท้องถิ่น มีจำนวนไม่น้อยกว่า 3 คน แต่ไม่เกิน 7 คน ตอนนี้เรามี 4 คน เราก็สามารถคงไว้ 4 ท่านก็ได้ จะแต่งตั้งให้เต็ม 7 คนก็ได้ ผมขอหารือท่านสมาชิกสภาฯ ว่าเราควรมีคณะกรรมการคณะนี้กี่คน ก็ขอหารือใครจะเป็นคนตอบว่าควรจะเป็นกี่คน เอาจำนวนให้มันเต็มก่อนนะครับ หรือถ้าท่านเห็นว่าควรจะเสนอให้ครบ 7 ท่าน เพราะตอนนี้มี 4 ท่าน ผู้ใดจะเสนอตัวเป็นคณะกรรมการอีก 3 ท่าน ก็โปรดยกมือนะครับ ขอเชิญคุณกฤษฎ์ ครับ

**นายกฤษฎ์ สว่างไสว สมาชิกสภาเทศบาลนครขอนแก่น**

กราบเรียนท่านประธานสภาเทศบาลฯ ท่านสมาชิกสภาฯ ในเรื่องของการแต่งตั้งคณะกรรมการตรวจรายงานการประชุมตามระเบียบฯ ระบุว่า สภาสามารถแต่งตั้ง ได้ไม่น้อยกว่า 3 ท่านและไม่เกินจำนวน 7 ท่าน ดังนั้นผมขอเสนอให้สภาแห่งนี้แต่งตั้งให้ครบทั้ง 7 ท่านเลยครับ

**นายเรืองชัย ตราชู ประธานสภาเทศบาลนครขอนแก่น**

เมื่อสักครู่นี้คุณกฤษฎ์ ได้นำเสนอให้มีกรรมการให้ครบ 7 ท่าน ผมก็จะถามมติที่ประชุมก่อนถูกต้องไหม เชิญคุณธนภณครับ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลฯ ที่เคารพครับ ผมแลกเปลี่ยนนะครับในข้อคิดเห็นผม การจะเพิ่มจากใช้ คำว่าเปลี่ยนแปลงจากเดิม 5 ท่านเป็น 7 ท่าน ไม่ควรขอมตินี้มันเป็นระเบียบครับ ไม่ใช่เรื่องจะมาขอมติหรือไม่ครับ เพราะมันชอบด้วยระเบียบอยู่แล้วครับ

**นายเรืองชัย ตราชู ประธานสภาเทศบาลนครขอนแก่น**

ขออนุญาตครับ ท่านรองปลัดฯ ช่วยดูสิว่าเป็นมติของที่ประชุมสภาเทศบาลฯ หรือไม่

**นายสุปัทม์ ทองรัตน์ รองปลัดเทศบาลนครขอนแก่น**

ครับเรียนท่านประธานสภาเทศบาลฯ ท่านคณะผู้บริหาร ท่านสมาชิกสภาฯผู้ทรงเกียรติครับ ในสัดส่วนของคณะกรรมการสภาท้องถิ่นคณะกรรมการสามัญประกอบด้วยสมาชิกสภาท้องถิ่นจำนวนไม่น้อยกว่า 3 คน แต่ไม่เกิน 7 คน คือในองค์ประกอบ 3 คน ไม่เกิน 7 คนในคณะกรรมการชุดนี้นะครับ เข้าใจว่าในคราวแต่งตั้งทราบว่าในสมัยประชุมวิสามัญ สมัยที่ 2 ครั้งที่ 1/2559 วันที่ 26 กันยายน พ.ศ. 2559 ได้เคยกำหนดจำนวนไว้แล้ว ซึ่งตอนนั้นก็คิดว่าอาจจะเป็น 5 คน แล้วก็เสนอจนครบ 5 คน พอกำหนดจำนวนไว้แล้วท่านสมภพ วงศ์ก่อ สมาชิกสภาฯ ลาออกไปจึงเป็นการลดลงของคณะกรรมการซึ่งไม่ครบ 5 คน เหลืออยู่ 4 คนนะครับ องค์ประกอบเมื่อไม่ครบแล้วนะครับ ตามที่ท่านปลัดเทศบาลนครขอนแก่น ได้กรุณานำเรียนเสนอที่ประชุมเพื่อเลือกแทนนะครับ ทีนี้ในองค์ประกอบตรงนี้ในข้อกฎหมาย ข้อ 103 (1) เขาเปิดช่องให้ที่ประชุมสภาได้กำหนดนะครับ ถ้าที่ประชุมสภาเห็นควรให้กำหนดเปลี่ยนแปลงนะครับ จากเดิมที่เคยกำหนดไว้ 5 คนนี้นะครับ อาจจะเป็น 7 คนนะครับก็สุดแท้แต่ก็เปลี่ยนแปลงได้ คือในองค์ประกอบนี้จำนวนนี้เดิมทีที่ประชุมได้กำหนดไว้ 5 คนนะครับ เพราะว่าถ้าจะเป็น 7 คนก็ควรจะกำหนดเพื่อเปลี่ยนแปลงในครั้งที่แล้วใหม่นะครับ

**นายเรืองชัย ตราชู ประธานสภาเทศบาลนครขอนแก่น**

คือคำถามหมายความว่าการกำหนดเป็น 7 คนนี้จะต้องขอมติในที่ประชุมหรือไม่ คราวที่แล้วเรากำหนดมี 5 คนเป็นมติที่ประชุมหรือไม่ ถ้าจะเพิ่มเป็น 7 คนจะต้องขอเป็นมติหรือไม่

**นายสุปัทม์ ทองรัตน์ รองปลัดเทศบาลนครขอนแก่น**

ครับก็คงต้องเป็นมติครับ เพราะเดิมก็คงเป็นมติไว้แล้วที่เป็น 5 คนนะครับ

**นายเรืองชัย ตราชู ประธานสภาเทศบาลนครขอนแก่น**

ก็ขอเชิญคุณธนภณ กิตติวิมลชัย สมาชิกสภาเทศบาลนครขอนแก่น ครับ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลฯ ที่เคารพ เพื่อนสมาชิกสภาฯ ผู้ทรงเกียรติครับ ผมรบกวนอย่างนี้ครับเอารายงานการประชุมที่ท่านพูดถึงอ้างอิงถึงในการกำหนดครับ เอาข้อความมาปรากฏขึ้นบนจอเลยครับว่า เป็นการกำหนดไว้ว่ามี 5 ตำแหน่งหรือเปล่าครับ การประชุมในคราวนั้นหรือว่าสภาเลือกแค่ 5 คนให้อยู่ในกรอบระเบียบที่กำหนดนะครับ ก็จะกลายเป็นว่ามันมีความผิดพลาดขึ้นมาครับ เพราะผมจำได้ในความรู้สึกถึงแม้จะยาวนานมากครับ 7 ปีเต็ม ๆ นะครับ ว่าเรื่องนี้เราทำกันมาอย่างนี้หลายสมัยแต่ไม่ใช่การกำหนดว่าต้อง 5 คนครับ เพราะว่าเราหารือกันว่าจะไม่เลือกเพิ่ม แสดงว่าการที่ไม่เลือกเพิ่มก็ไม่ได้เหมือนกัน ต้องมาขออนุญาตสภาเทศบาลฯ เช่นกันใช่หรือไม่ครับ

**นายเรืองชัย ตราชู ประธานสภาเทศบาลนครขอนแก่น**

ผมจะถามอย่างนี้ คุณธนภณ อยากจะดูรายงานการประชุมว่าชุดเก่า 5 คน นั้นประชุมตั้งแต่สมัยไหน อยากจะขอดูเอกสารหลักฐาน ทีนี้ผมก็จะถามว่าเราพร้อมที่จะเอาหลักฐานเอกสารให้เห็นในตอนนี้ได้หรือไม่ หรือใช้เวลา

**ดร.กฤษณวรุณ ไชยนิจ ปลัดเทศบาลนครขอนแก่น เลขานุการสภาเทศบาลนครขอนแก่น**

กราบเรียนท่านประธานสภาเทศบาลฯ ที่เคารพ ท่านสมาชิกสภาฯ ผู้ทรงเกียรติครับ ขณะนี้เจ้าหน้าที่ได้ไปเอาเอกสารดังกล่าวครับ

**นายเรืองชัย ตราชู ประธานสภาเทศบาลนครขอนแก่น**

ทีนี้ในระหว่างที่เจ้าหน้าที่ไปเอาเอกสาร ก็ต้องคุยกันต่อว่ามีเวลาขนาดไหนจะไปค้น ถ้านานอย่างนี้มันก็จะเสียเวลาในที่ประชุมไหม ถ้าไม่นานเรารอนะ ฝ่ายเลขานุการสภาฯ ลองอ่านให้ฟังว่ากำหนดคราวที่แล้วมี 5 ท่านเป็นอย่างไรนะครับ

**ดร.กฤษณวรุณ ไชยนิจ ปลัดเทศบาลนครขอนแก่น เลขานุการสภาเทศบาลนครขอนแก่น**

รายงานการประชุมสมัยวิสามัญ สมัยที่ 2 ครั้งที่ 1/2559 เมื่อวันที่ 26 กันยายน พ.ศ. 2559 เวลา 10.00 น. นะครับ กราบเรียนท่านประธานสภาฯ ท่านสมาชิกสภาฯ ตามระเบียบว่าด้วยกระทรวงมหาดไทยว่าด้วยระเบียบข้อบังคับการประชุมสภาท้องถิ่น พ.ศ. 2547 (แก้ไขเพิ่มเติมถึง (ฉบับที่ 2) พ.ศ. 2554) หมวด 8 คณะกรรมการสภาท้องถิ่น ข้อ 103 คณะกรรมการสภาท้องถิ่นมี 2 ประเภทคือ (1) คณะกรรมการสามัญประกอบด้วยสมาชิกสภาท้องถิ่น มีจำนวนไม่น้อยกว่าสามคน แต่ไม่เกินเจ็ดคน (2) คณะกรรมการวิสามัญ ประกอบด้วยสมาชิกสภาท้องถิ่น หรือบุคคลที่ไม่ได้เป็นสมาชิกสภาท้องถิ่น มีจำนวนไม่น้อยกว่าสามคน แต่ไม่เกิน เจ็ดคน ในการแต่งตั้งคณะกรรมการวิสามัญของสภาเทศบาล นายกเทศมนตรีมีสิทธิเสนอชื่อผู้เป็นหรือมิได้เป็นสมาชิกสภาเทศบาล เพื่อให้สภาเทศบาลแต่งตั้งเป็นคณะกรรมการวิสามัญได้ไม่เกินหนึ่งในสี่ของจำนวนกรรมการวิสามัญทั้งหมด ข้อ 105 ภายใต้ข้อบังคับ 103 และข้อ 104 สภาท้องถิ่นมีอำนาจเลือกสมาชิกสภาท้องถิ่นหรือบุคคลที่ไม่ได้เป็นสมาชิกสภาท้องถิ่นเป็นคณะกรรมการสภาท้องถิ่นชุดต่าง ๆ ตามความจำเป็นแก่กิจการในหน้าที่ของสภาท้องถิ่นดังนี้ (2) คณะกรรมการตรวจรายงานการประชุม ข้อ 107 ภายใต้บังคับข้อ 103 วิธีเลือกคณะกรรมการสภาท้องถิ่น ให้สมาชิกสภาท้องถิ่นหรือผู้บริหารท้องถิ่นเสนอชื่อสมาชิกสภาท้องถิ่นหรือบุคคลที่ไม่ได้เป็นสมาชิกสภาท้องถิ่นแล้วแต่กรณี ในกรณีที่สมาชิกสภาท้องถิ่นเป็นผู้เสนอต้องมีสมาชิกสภาท้องถิ่นรับรองไม่น้อยกว่าสองคน ส่วนกรณีที่ผู้บริหารท้องถิ่นเป็นผู้เสนอไม่ต้องมีผู้รับรอง การเสนอชื่อให้เสนอได้โดยไม่จำกัดจำนวน เว้นแต่ที่ประชุมมีมติเป็นอย่างอื่นและให้นำวิธีการเลือกตามข้อ 12 มาใช้บังคับโดยอนุโลมครับ

**นายเรืองชัย ตราชู ประธานสภาเทศบาลนครขอนแก่น**

ผมขอทำความเข้าใจอย่างนี้ก่อน ตามที่ท่านเลขานุการสภาฯ อ่านให้ฟัง ทีนี้ก็จะลองแปลเป็นวิธีปฏิบัติ 1. เรายึดตามระเบียบฯ ว่าไม่น้อยกว่า 3 คนไม่เกิน 7 คน ทีนี้ตอนจะไป 7 คน วิธีปฏิบัติไม่ต้องไปขอมติ แต่ท่านสมาชิกสภาฯ ท่านใดจะเสนอก็เสนอไปนะครับ สมมุติว่าเสนอครบ 7 คนก็เสนอเพิ่มอีก 3 คนหรือจะเสนอเกิน 7 คนก็แล้วแต่จะเสนอได้ประมาณอย่างประมาณนี้ใช่หรือไม่

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ขออนุญาตครับท่านประธานสภาเทศบาลฯ เมื่อสักครู่ท่านเลขานุการฯ เพียงแต่อ่านระเบียบฯ ไม่ได้อ่านรายงานการประชุมข้อต่อมาที่จะบอกว่ามีสมาชิกสภาฯ เสนอเป็นอย่างไรตามที่ท่านธนภณ ได้ถามไว้นะครับเพราะว่าที่ท่านธนภณ บอกว่าขอ 3 คนหรือ 7 คนก็ได้ถูกต้องไหมครับ มันขัดกับท่านกฤษฎ์ เสนอว่าให้เป็น 7 คนหรือว่าจะต้องรับรองอะไร อันนี้มันแค่ระเบียบฯ ครับ ยังไม่พูดถึงวิธีการปฏิบัติในห้องประชุมเลยครับ เพราะว่าก็ไม่มีความจำเป็นที่จะต้องไปเอารายงานการประชุมครั้งนั้นมาครับ ท่านประธานสภาเทศบาลฯ ขอให้อ่านต่ออีกหน่อยก็น่าจะมีครับ

**นายเรืองชัย ตราชู ประธานสภาเทศบาลนครขอนแก่น**

เชิญครับ เชิญท่านเลขานุการสภาฯ ครับ

**ดร.กฤษณวรุณ ไชยนิจ ปลัดเทศบาลนครขอนแก่น เลขานุการสภาเทศบาลนครขอนแก่น**

ขออนุญาตท่านประธานสภาเทศบาลฯ ท่านสมาชิกสภาฯ ผู้ทรงเกียรตินะครับ หลังจากที่ผมกล่าวข้อระเบียบในที่ประชุมไปแล้ว

นางสาวนันทวัลย์ ไกรศรีวรรธนะ รองประธานสภาเทศบาลฯ ทำหน้าที่ประธานสภาเทศบาลฯ

ต่อไปนี้ดิฉันจะขอปรึกษาท่านสมาชิกสภาฯ การตั้งผู้ใดเป็นกรรมการในคณะกรรมการสามัญประจำสภาเทศบาลนครขอนแก่น เป็นกรรมการตรวจรายงานการประชุม ต่อไปดิฉันขอให้ที่ประชุมพิจารณา ขอเชิญสมาชิกสภาเทศบาลนครขอนแก่น ขอเชิญคุณปรมินทร์ค่ะ

นายปรมินทร์ เลาหะพันธุ์ สมาชิกสภาเทศบาลนครขอนแก่น

กราบเรียนท่านประธานสภาเทศบาลฯ ท่านผู้บริหาร ท่านสมาชิกสภาฯ ท่านหัวหน้าส่วนการงานและประชาชน ผมขอเสนอแต่ตั้งกรรมการสามัญประจำสภาเทศบาลนครขอนแก่น เป็นกรรมการตรวจรายงานการประชุมสภาดังมีรายชื่อต่อไปนี้ ขอเสนอคุณนริสศรา เรืองศร เป็นคณะกรรมการตรวจรายงานการประชุม คนที่ 1 ผมขอเสนอเสียงรับรองด้วยครับ

นางสาวนันทวัลย์ ไกรศรีวรรธนะ รองประธานสภาเทศบาลฯ ทำหน้าที่ประธานสภาเทศบาลฯ

มีผู้รับรองคุณนริสศรา เรืองศร เป็นคณะกรรมการตรวจรายงานการประชุม คนที่ 1 รับรองถูกต้องค่ะ

นายปรมินทร์ เลาหะพันธุ์ สมาชิกสภาเทศบาลนครขอนแก่น

ผมขอเสนอคุณวรินทร์ เอกบุรินทร์ เป็นคณะกรรมการตรวจรายงานการประชุม คนที่ 2 ผมขอเสียงรับรองด้วยครับ

นางสาวนันทวัลย์ ไกรศรีวรรธนะ รองประธานสภาเทศบาลฯ ทำหน้าที่ประธานสภาเทศบาลฯ

มีผู้รับรองคุณวรินทร์ เอกบุรินทร์ เป็นคณะกรรมการตรวจรายงานการประชุม คนที่ 2 รับรองถูกต้องค่ะ

นายปรมินทร์ เลาหะพันธุ์ สมาชิกสภาเทศบาลนครขอนแก่น

ผมขอเสนอคุณภาสินี ธีรภานุ เป็นคณะกรรมการตรวจรายงานการประชุม คนที่ 3 ผมขอเสียงรับรองด้วยครับ

นางสาวนันทวัลย์ ไกรศรีวรรธนะ รองประธานสภาเทศบาลฯ ทำหน้าที่ประธานสภาเทศบาลฯ

มีผู้รับรองคุณภาสินี ธีรภานุ เป็นคณะกรรมการตรวจรายงานการประชุม คนที่ 3 รับรองถูกต้องค่ะ

นายปรมินทร์ เลาหะพันธุ์ สมาชิกสภาเทศบาลนครขอนแก่น

ผมขอเสนอคุณปฏลชัย พัฒนดำรงจิตร เป็นคณะกรรมการตรวจรายงานการประชุม คนที่ 4 ผมขอเสียงรับรองด้วยครับ

นางสาวนันทวัลย์ ไกรศรีวรรธนะ รองประธานสภาเทศบาลฯ ทำหน้าที่ประธานสภาเทศบาลฯ

มีผู้รับรอง คุณปฏลชัย พัฒนดำรงจิตร เป็นคณะกรรมการตรวจรายงานการประชุม คนที่ 4 รับรองถูกต้องค่ะ

นายปรมินทร์ เลาหะพันธุ์ สมาชิกสภาเทศบาลนครขอนแก่น

ผมขอเสนอคุณสมภพ วงศ์ก่อ เป็นคณะกรรมการตรวจรายงานการประชุม คนที่ 5 ผมขอเสียงรับรองด้วยครับ

นางสาวนันทวัลย์ ไกรศรีวรรธนะ รองประธานสภาเทศบาลฯ ทำหน้าที่ประธานสภาเทศบาลฯ

มีผู้รับรองคุณสมภพ วงศ์ก่อ กิตติวิมลชัย คนที่ 5 รับรองถูกต้องค่ะ

นางสาวนันทวัลย์ ไกรศรีวรรธนะ รองประธานสภาเทศบาลฯ ทำหน้าที่ประธานสภาเทศบาลฯ

ปรากฏว่านายปรมินทร์ เลาหะพันธุ์ได้เสนอคณะกรรมการสามัญ เรียกชื่อว่าคณะกรรมการสามัญตรวจรายงานการประชุม จำนวน 5 คน มีท่านสมาชิกท่านใดจะเสนออีกหรือไม่ (ไม่มี) ถ้าไม่มีผู้ใดเสนอปรากฏว่ามีผู้เสนอเพียงท่านเดียว ต่อไปดิฉันจะขอมติสภาเทศบาลนครขอนแก่น ท่านใดเห็นชอบด้วยที่จะให้บุคคลทั้ง 5 คน ดำรงตำแหน่งคณะกรรมการสามัญตรวจรายงานการประชุมของเทศบาลนครขอนแก่น โปรดยกมือ (สมาชิกยกมือเป็นเอกฉันท์) ท่านใดไม่เห็นด้วยโปรดยกมือค่ะ (ไม่มี) เป็นอันว่าสภาเทศบาลนครขอนแก่นมีมติกำหนดคณะกรรมการสามัญ ดังนี้

คณะกรรมการตรวจรายงานการประชุม

1. คุณนริสศรา เรืองศร

2. คุณสมภพ วงศ์ก่อ

3. คุณปฏลชัย พัฒนดำรงจิตร

4. คุณภาสินี ธีรภานุ

5. คุณวรินทร์ เอกบุรินทร์

มติที่ประชุม : เป็นอันว่าที่ประชุมแห่งนี้มีมติเห็นชอบการแต่งตั้งคณะกรรมการสามัญประจำสภาเทศบาลนครขอนแก่น เป็นคณะกรรมการตรวจรายงานการประชุม

**นายเรืองชัย ตราชู ประธานสภาเทศบาลนครขอนแก่น**

ก็จะปรึกษาหารือกับคณะสมาชิกสภาฯ ที่ผ่านมาเป็นอย่างนี้ ครั้งนี้ก็จะปรึกษาหารือว่าขณะนี้ คุณสมภพ วงศ์ก่อ ลาออก และคณะสมาชิกสภาฯ พวกเรานี้คิดเห็นเป็นอย่างไรก็ต้องกลับไปที่คุณปรมินทร์ เพราะคราวก่อนคุณปรมินทร์เป็นคนว่า ซึ่งตอนนี้มีแล้ว 4 คน ตรงนี้หารือคุณปรมินทร์ ว่าเราจะเลือกคณะกรรมการเป็น 7 คนหรือสมมุติว่าเป็น 7 คนครับ ถ้าเป็น 7 คน ผมก็จะถามคุณปรมินทร์ เป็นตัวแทนหารือกับผมดูว่าคุณปรมินทร์ คิดเห็นอย่างไรขอเชิญครับ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ขอบคุณท่านประธานสภาเทศบาลฯ ก็ที่มีข้อท้วงติงว่าจะแต่งตั้ง 5 ท่าน หรือ 7 ท่าน ผมคิดว่าการที่มีสมาชิก 7 ท่านเป็นคณะกรรมการตรวจรายงานการประชุมสภาฯ ก็น่าจะเป็นเหตุผลที่ดีเพราะจะได้มีการช่วยตรวจสอบรายละเอียด ช่วยกันอ่านเยอะ ๆ ครับ จะได้ไม่มีคำผิดข้อผิดพลาดเกิดขึ้นครับท่านประธานสภาเทศบาลฯ ครับ ผมก็เสนอว่าน่าจะมี 7 ท่านครับ

**นายเรืองชัย ตราชู ประธานสภาเทศบาลนครขอนแก่น**

ก็เป็นว่าถ้ามีหลายคนก็จะได้ช่วยกันดูแลประมาณนี้ ทีนี้มีใครจะเสนอเป็นอย่างอื่นอีกหรือไม่ ผมหารือแล้วนะครับ หารือคุณปรมินทร์ ควรจะมีครบ 7 คนตามระเบียบฯ จะได้ช่วยกันดูถ้าไม่มีเสนอเป็นอย่างอื่นผมก็จะถามต่อไป ทีนี้ในส่วนที่จะให้ครบ 7 คน ท่านใดจะเสนอตัวมาเป็นคณะกรรมการตรวจรายงานการประชุม โปรดยกมือครับ

**นายกฤษฎ์ สว่างไสว สมาชิกสภาเทศบาลนครขอนแก่น**

กราบเรียนท่านประธานสภาเทศบาลฯ ผมขอเสนอชื่อตัวเอง นายกฤษฏ์ สว่างไสว เข้าเป็นคณะกรรมการตรวจรายงานการประชุมครับ

**นายเรืองชัย ตราชู ประธานสภาเทศบาลนครขอนแก่น**

ทีนี้มีใครรับรองครับ รับรองไม่ต่ำกว่า 2 คน รับรองถูกต้องนะครับ ผมก็ถามสมาชิกสภาฯ ทุกท่าน ใครเห็นสมควรให้คุณกฤษฎ์ สว่างไสว สมาชิกสภาเทศบาลนครขอนแก่น เป็นคณะกรรมการตรวจรายงานการประชุมโปรดยกมือครับ ก็แปลว่า คนที่ 1 คือคุณกฤษฎ์ สว่างไสว สมาชิกสภาเทศบาลนครขอนแก่น แล้ว

**นายธนภณ กิตติวิมลชัย สมาชิกสภาเทศบาลนครขอนแก่น**

ท่านประธานเทศบาลฯ ที่เคารพครับ ผมขอหารือท่านอย่างนี้นะครับ ประการนี้ผมว่าท่านข้ามขั้นตอนแล้ว เพราะถ้าสมมุติจากนี้ไปมีสมาชิกสภาฯ เสนอตัวมากกว่า แล้ววาระที่ท่านกำลังดำเนินการมันจะเป็นการผิดขั้นตอน ให้ถอนเมื่อสักครู่นะครับ ขอบคุณครับ

**นายเรืองชัย ตราชู ประธานสภาเทศบาลนครขอนแก่น**

ต้องขอโทษคุณกฤษฎ์ ด้วยนะครับ ที่ยืนขึ้นเมื่อสักครู่นี้ ก็ขอเริ่มต้นใหม่ต่อเนื่องจากคุณปรมินทร์ ท่านใดจะเสนอเป็นอย่างอื่นอีกหรือไม่ (ไม่มี) ถ้ามีก็โปรดยกมือ ผมก็เห็นไม่มีใครยกมือก็แปลว่าไม่มีใครเสนอเป็นอย่างอื่น มีอะไรต่าง ๆ ที่จะเสนอต่อไปหรือไม่

**นายกฤษฎ์ สว่างไสว สมาชิกสภาเทศบาลนครขอนแก่น**

ท่านประธานสภาเทศบาลฯ อาจจะเข้าใจสับสนตามที่ท่านสมาชิกสภาฯ ได้กรุณากล่าวถึงเมื่อสักครู่ เมื่อผมเสนอตัวเข้าเป็นคณะกรรมการแล้ว สมาชิกสภาฯ รับรองแล้วน่าจะยังไม่ต้องลงมติในการเลือกผมเข้าไปเป็นคณะกรรมการ เพราะจะต้องรอในกรณีถ้ามีสมาชิกสภาฯ ท่านอื่น เสนอชื่อมา 3 ท่าน หรือ 4 ท่าน หรือมากกว่านั้นถึงจะเป็นการคัดเลือก เข้าใจแบบนี้ดีกว่าไม่เป็นการลัดขั้นตอนไปครับ

**นายเรืองชัย ตราชู ประธานสภาเทศบาลนครขอนแก่น**

กับที่ท่านธนภณ กิตติวิมลชัย สมาชิกสภาเทศบาลนครขอนแก่น ว่าตรงกันใช่หรือไม่ ตรงนะครับ ทีนี้ผมก็ถามต่อถูกหรือไม่

**นายโกเมน กันตวธีระ สมาชิกสภาเทศบาลนครขอนแก่น**

กราบเรียนท่านประธานสภาเทศบาลฯ ท่านสมาชิกสภาฯ ท่านแขกผู้มีเกียรติ ผู้เข้าร่วมสังเกตการณ์ทุกท่านครับกระผมนายโกเมน กันตวธีระ สมาชิกสภาเทศบาลนครขอนแก่น ขอเสนอตัวเป็นคณะกรรมการตรวจรายงานการประชุมสภาเทศบาลนครขอนแก่นครับ

**นายเรืองชัย ตราชู ประธานสภาเทศบาลนครขอนแก่น**

ขอเสียงรับรองคุณโกเมน ใครรับรองโปรดยกมือครับ รับรองถูกต้องนะครับ ก็แปลว่าคนที่ 2 ถูกหรือไม่ ทีนี้ขอเชิญคุณปรมินทร์ ครับ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ขอบคุณครับท่านประธานสภาเทศบาลฯ ครับ ผมนายปรมินทร์ เลาหะพันธุ์ สมาชิกสภาเทศบาลนครขอนแก่น ขอเสนอตัวเป็นคณะกรรมการตรวจรายงานการประชุม ผมขอเสียงรับรองด้วยครับ

**นายเรืองชัย ตราชู ประธานสภาเทศบาลนครขอนแก่น**

รับรองถูกต้อง ครบทั้ง 3 คนแล้วนะครับ ทีนี้จะขอมติที่ประชุมท่านสมาชิกสภาฯ ท่านใดเห็นชอบที่จะให้บุคคลทั้ง 3 คนนี้ ดำรงตำแหน่งคณะกรรมการตรวจรายงานการประชุม โปรดยกมือ (สมาชิกยกมือเป็นเอกฉันท์) ท่านใดไม่เห็นด้วยโปรดยกมือ (ไม่มี) เป็นอันว่าสภาเทศบาลนครขอนแก่นมีมติแต่งตั้งคณะกรรมการสามัญประจำสภาเทศบาลนครขอนแก่น ดังนี้

คณะกรรมการตรวจรายงานการประชุมสภาเทศบาลนครขอนแก่น

1. คุณกฤษฎ์ สว่างไสว

2. คุณโกเมน กันตวธีระ

3. คุณปรมินทร์ เลาหะพันธุ์

**มติที่ประชุม เป็นอันว่าที่ประชุมแห่งนี้มีมติเห็นชอบการแต่งตั้งคณะกรรมการสามัญประจำสภาเทศบาลนครขอนแก่น เป็นคณะกรรมการตรวจรายงานการประชุมสภาเทศบาลนครขอนแก่น ดังนี้**

**1. คุณกฤษฎ์ สว่างไสว**

**2. คุณโกเมน กันตวธีระ**

**3. คุณปรมินทร์ เลาหะพันธุ์**

**ระเบียบวาระที่ 6 เรื่องญัตติรายงานการติดตามและประเมินผลแผนพัฒนาเทศบาลนครขอนแก่น**

**ประจำปีงบประมาณ พ.ศ. 2561 ระหว่างวันที่ 1 ตุลาคม 2560 ถึงวันที่**

**30 กันยายน 2561**

**นายเรืองชัย ตราชู ประธานสภาเทศบาลนครขอนแก่น**

ขอเชิญท่านรองนายกเทศมนตรีฯ เสนอญัตติต่อสภาครับ

**นายธวัชชัย รื่นรมย์สิริ รองนายกเทศมนตรีนครขอนแก่น**

เรื่อง ญัตติรายงานการติดตามและประเมินผลแผนพัฒนาเทศบาลนครขอนแก่น ประจำปีงบประมาณ พ.ศ. ๒๕๖๑ ระหว่าง วันที่ ๑ ตุลาคม ๒๕๖๐ ถึงวันที่ ๓0 กันยายน ๒๕๖๑

เรียน ประธานสภาเทศบาลนครขอนแก่น

อ้างถึง ระเบียบกระทรวงมหาดไทย ว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ. ๒๕๔๘ และ (ฉบับที่ 3) พ.ศ. ๒๕61

สิ่งที่ส่งมาด้วย 1. รายงานการติดตามและประเมินผลแผนพัฒนาเทศบาลนครขอนแก่น จำนวน ๑ ฉบับ

ประจำปีงบประมาณ พ.ศ. ๒๕๖๑ ระหว่างวันที่ ๑ ตุลาคม ๒๕๖๐

ถึงวันที่ ๓0 กันยายน ๒๕๖๑

2. แบบขอเสนอญัตติ จำนวน ๑ ฉบับ

ข้าพเจ้าขอเสนอญัตติต่อสภาเทศบาลนครขอนแก่น เรื่อง ญัตติรายงานการติดตามและประเมินผลแผนพัฒนาเทศบาลนครขอนแก่น ประจำปีงบประมาณ พ.ศ. ๒๕๖๑ ระหว่างวันที่ ๑ ตุลาคม ๒๕๖๐ ถึงวันที่ ๓0 กันยายน ๒๕๖๑ ทั้งนี้ เพื่อให้เป็นไปตามระเบียบกระทรวงมหาดไทยว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ. ๒๕๔๘ และ (ฉบับที่ 3) พ.ศ. ๒๕61 ข้อ 30 (5) ผู้บริหารท้องถิ่นเสนอผลการติดตามและประเมินผลต่อสภาท้องถิ่น และคณะกรรมการพัฒนาท้องถิ่น พร้อมทั้งประกาศผลการติดตามและประเมินผลแผนพัฒนาท้องถิ่น ให้ประชาชนในท้องถิ่นทราบในที่เปิดเผยภายในสิบห้าวันนับแต่วันที่ผู้บริหารท้องถิ่นเสนอผลการติดตามและประเมินผลดังกล่าว และต้องปิดประกาศไว้เป็นระยะเวลาไม่น้อยกว่าสามสิบวันโดยอย่างน้อยปีละหนึ่งครั้งภายในเดือนธันวาคมของทุกปี รายละเอียดปรากฏตามสิ่งที่ส่งมาด้วย

ขอได้โปรดนำเสนอต่อที่ประชุมสภาเทศบาลนครขอนแก่นเพื่อทราบต่อไป

ขอแสดงความนับถือ

นายธีระศักดิ์ ฑีฆายุพันธุ์

(นายธีระศักดิ์ ฑีฆายุพันธุ์)

นายกเทศมนตรีนครขอนแก่น

**นายเรืองชัย ตราชู ประธานสภาเทศบาลนครขอนแก่น**

มีท่านสมาชิกท่านใดจะอภิปราย ขอเชิญครับ ขอเชิญคุณกนิษฐ์

**นายกนิษฐ์ อาวัชนาการ สมาชิกสภาเทศบาลนครขอนแก่น**

เรียนท่านประธานสภาเทศบาลฯ ที่เคารพ ท่านสมาชิกสภาฯ ผู้ทรงเกียรติ ท่านคณะข้าราชการ ท่านผู้สังเกตการณ์ในการประชุมครั้งนี้ กระผมนายกนิษฐ์ อาวัชนาการ สมาชิกสภาเทศบาลนครขอนแก่น ขอกล่าวรายงานดังนี้

**รายงานการติดตามและประเมินผลแผนพัฒนาเทศบาลนครขอนแก่น ประจำปีงบประมาณ พ.ศ. 2561**

**ระหว่างวันที่ 1 ตุลาคม 2560 ถึงวันที่ 30 กันยายน 2561**

**เสนอต่อสภาเทศบาลนครขอนแก่น**

**วันที่ 27 เดือนกุมภาพันธ์ พ.ศ. 2562 ณ ห้องประชุมนครเป็งจาล**

**อาคารป้องกันและบรรเทาสาธารณภัย เทศบาลนครขอนแก่น**

เรียน ประธานสภาเทศบาลนครขอนแก่น

ตามระเบียบกระทรวงมหาดไทยว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ. 2548 และ (ฉบับที่ 2) พ.ศ. 2559 หมวด 6 ข้อ 28 ได้กำหนดให้องค์กรปกครองส่วนท้องถิ่นแต่งตั้งคณะกรรมการติดตามและประเมินผลแผนพัฒนาเทศบาลขึ้นมาชุดหนึ่ง ประกอบด้วยสมาชิกสภาเทศบาล ผู้แทนประชาคม, ผู้แทนหน่วยงานที่เกี่ยวข้อง, หัวหน้าส่วนการบริหารและผู้ทรงคุณวุฒิ และ ข้อ 29 กำหนดให้คณะกรรมการติดตามและประเมินผลแผนพัฒนาท้องถิ่น มีอำนาจหน้าที่ในการกำหนดแนวทางวิธีการในการติดตามและประเมินผลแผนพัฒนา ดำเนินการติดตามและประเมินผลแผนพัฒนา รายงานผลและเสนอความเห็นซึ่งได้จากการติดตามและประเมินผลแผนพัฒนาต่อผู้บริหารท้องถิ่น เพื่อให้ผู้บริหารท้องถิ่นเสนอต่อสภาท้องถิ่น และคณะกรรมการพัฒนาท้องถิ่น พร้อมทั้งประกาศผลการติดตามและประเมินผลแผนพัฒนาให้ประชาชนในท้องถิ่นทราบในที่เปิดเผยภายในสิบห้าวันนับแต่วันรายงานผลและเสนอความเห็นดังกล่าว และต้องปิดประกาศไว้เป็นระยะเวลาไม่น้อยกว่าสามสิบวันโดยอย่างน้อยปีละสองครั้งภายในเดือนเมษายนและภายในเดือนตุลาคมของทุกปี นั้น ข้าพเจ้านายกนิษฐ์ อาวัชนาการ สมาชิกสภาเทศบาล ได้รับการแต่งตั้งเป็นคณะกรรมการติดตามและประเมินผลแผนพัฒนาเทศบาลนครขอนแก่น ตามคำสั่งเทศบาลนครขอนแก่นที่ 809/2560 ลงวันที่ 30 มีนาคม 2560 ได้รับมอบหมายจาก นายธีระศักดิ์ ฑีฆายุพันธุ์ นายกเทศมนตรีนครขอนแก่น ให้รายงานการติดตามและประเมินผลแผนพัฒนาเทศบาลนครขอนแก่น ประจำปีงบประมาณ พ.ศ. 2561 ระหว่างวันที่ 1 ตุลาคม 2560 ถึงวันที่ 30 กันยายน 2561 ข้าพเจ้าจึงขอรายงานการติดตามและประเมินผลแผนพัฒนาเทศบาลนครขอนแก่น ดังนี้

**สรุปผลการติดตามและประเมินผลแผนพัฒนาเทศบาลนครขอนแก่น ประจำปีงบประมาณ พ.ศ. 2561 ระหว่างวันที่ 1 ตุลาคม 2560 ถึงวันที่ 30 กันยายน 2561**

**1. การติดตามและประเมินผลแผนพัฒนาเทศบาลนครขอนแก่นในเชิงปริมาณ**

โครงการตามแผนพัฒนาสี่ปี (พ.ศ. 2561 - 2564) เทศบาลนครขอนแก่น ประจำปีงบประมาณ พ.ศ. 2561 มีจำนวนทั้งหมด 519 โครงการ งบประมาณที่ตั้งไว้ 1,912,200,999 บาท (หนึ่งพันเก้าร้อยสิบสองล้านสองแสนเก้าร้อยเก้าสิบเก้าบาท) ปรากฏว่ามีการอนุมัติงบประมาณ 230 โครงการ เป็นเงิน 489,965,700 บาท (สี่ร้อยแปดสิบเก้าล้านเก้าแสนหกหมื่นห้าพันเจ็ดร้อยบาท) คิดเป็นร้อยละ 44.31 ของโครงการตามแผนพัฒนา มีการก่อหนี้ผูกพัน/ลงนามสัญญา 168 โครงการ เป็นเงิน 330,810,400.48 บาท (สามร้อยสามสิบล้านแปดแสนหนึ่งหมื่นสี่ร้อยบาทสี่สิบแปดสตางค์) คิดเป็นร้อยละ 73.04 ของโครงการที่ได้รับการอนุมัติงบประมาณ และเบิกจ่ายงบประมาณ 155 โครงการ เป็นเงิน 307,510,881.73 บาท (สามร้อยเจ็ดล้านห้าแสนหนึ่งหมื่นแปดร้อยแปดสิบเอ็ดบาทเจ็ดสิบสามสตางค์) คิดเป็นร้อยละ 93.37 ของโครงการที่มีการก่อหนี้ผูกพัน/ลงนามสัญญา มีรายละเอียดดังนี้

พันธกิจที่ 1 พัฒนาศักยภาพนครขอนแก่นเพื่อเป็นศูนย์กลางทางเศรษฐกิจและวัฒนธรรม จำนวน 36 โครงการ ได้รับการอนุมัติงบประมาณ 16 โครงการ เป็นเงิน 29,359,700 บาท (ยี่สิบเก้าล้านสามแสนห้าหมื่นห้าเก้าพันเจ็ดร้อยบาทถ้วน) คิดเป็นร้อยละ 44.44 ของโครงการตามแผนพัฒนา มีการก่อหนี้ผูกพัน/ลงนามสัญญา 13 โครงการ เป็นเงิน 21,152,401.37 บาท (ยี่สิบเอ็ดล้านหนึ่งแสนห้าหมื่นสองพันสี่ร้อยหนึ่งบาทสามสิบเจ็ดสตางค์) คิดเป็นร้อยละ 81.25 ของโครงการที่ได้รับการอนุมัติงบประมาณ และเบิกจ่ายงบประมาณแล้ว 12 โครงการ เป็นเงิน 5,337,889 บาท (ห้าล้านสามแสนสามหมื่นเจ็ดพันแปดร้อยแปดสิบเก้าบาทถ้วน) คิดเป็นร้อยละ 92.30 ของโครงการที่มีการก่อหนี้ผูกพัน/ลงนามสัญญา

พันธกิจที่ 2 พัฒนาโครงสร้างพื้นฐานและสิ่งแวดล้อมให้เป็นนครที่น่าอยู่ในระดับสากล จำนวน 232 โครงการ ได้รับการอนุมัติงบประมาณ 44 โครงการ เป็นเงิน 64,136,420 บาท (หกสิบสี่ล้านหนึ่งแสนสามหมื่นหกพันสี่ร้อยยี่สิบบาทถ้วน) คิดเป็นร้อยละ 18.96 ของโครงการตามแผนพัฒนา มีการก่อหนี้ผูกพัน/ลงนามสัญญา 24 โครงการ เป็นเงิน 22,853,987.23 บาท (ยี่สิบสองล้านแปดแสนห้าหมื่นสามพันเก้าร้อยแปดสิบเจ็ดบาทยี่สิบสามสตางค์) คิดเป็นร้อยละ 54.54 ของโครงการที่ได้รับการอนุมัติงบประมาณ และเบิกจ่ายงบประมาณ 24 โครงการ เป็นเงิน 19,368,987.23 บาท (สิบเก้าล้านสามแสนหกหมื่นแปดพันเก้าร้อยแปดสิบเจ็ดบาทยี่สิบสามสตางค์) คิดเป็นร้อยละ 100 ของโครงการที่มีการก่อหนี้ผูกพัน/ลงนามสัญญา

พันธกิจที่ 3 พัฒนาคุณภาพชีวิตและทุนทางสังคมให้เป็นสังคมที่เอื้ออาทรและพร้อมต่อการพัฒนา จำนวน 146 โครงการ ได้รับการอนุมัติงบประมาณ 94 โครงการ เป็นเงิน 278,958,960 บาท (สองร้อยเจ็ดสิบแปดล้านเก้าแสนห้าหมื่นแปดพันเก้าร้อยหกสิบบาทถ้วน) คิดเป็นร้อยละ 64.38 ของโครงการตามแผนพัฒนา มีการก่อหนี้ผูกพัน/ลงนามสัญญา 82 โครงการ เป็นเงิน 243,984,923.50 บาท (สองร้อยสี่สิบสามล้านเก้าแสนแปดหมื่นสี่พันเก้าร้อยยี่สิบสามบาทห้าสิบสตางค์) คิดเป็นร้อยละ 87.23 ของโครงการที่ได้รับการอนุมัติงบประมาณ และเบิกจ่ายงบประมาณ 82 โครงการ เป็นเงิน 243,827,178.50 บาท (สองร้อยสี่สิบสามล้านแปดแสนสองหมื่นเจ็ดพันหนึ่งร้อยเจ็ดสิบแปดบาทห้าสิบสตางค์) คิดเป็นร้อยละ 100 ของโครงการที่มีการก่อหนี้ผูกพัน/ลงนามสัญญา

พันธกิจที่ 4 พัฒนาขีดความสามารถขององค์กรในการบริหารงานท้องถิ่น จำนวน 105 โครงการ ได้รับการอนุมัติงบประมาณ 76 โครงการ เป็นเงิน 117,510,620 บาท (หนึ่งร้อยสิบเจ็ดล้านห้าแสนหนึ่งหมื่นหกร้อยยี่สิบบาทถ้วน) คิดเป็นร้อยละ 72.38 ของโครงการตามแผนพัฒนา มีการก่อหนี้ผูกพัน/ลงนามสัญญา 49 โครงการ เป็นเงิน 42,819,088.38 บาท (สี่สิบสองล้านแปดแสนหนึ่งหมื่นเก้าพันแปดสิบแปดบาทสามสิบแปดสตางค์) คิดเป็นร้อยละ 64.47 ของโครงการที่ได้รับการอนุมัติงบประมาณ และเบิกจ่ายงบประมาณ 49 โครงการ เป็นเงิน 38,976,827 บาท (สามสิบแปดล้านเก้าแสนเจ็ดหมื่นหกพันแปดร้อยยี่สิบเจ็ดบาทถ้วน) คิดเป็นร้อยละ 100 ของโครงการที่มีการก่อหนี้ผูกพัน/ลงนามสัญญา

**2. การติดตามและประเมินผลแผนพัฒนาเทศบาลนครขอนแก่นในเชิงคุณภาพ**

คณะกรรมการติดตามและประเมินผลแผนพัฒนาเทศบาลนครขอนแก่นได้คัดเลือกกิจกรรม/โครงการ ที่เกี่ยวข้องกับ Smart City เพื่อดำเนินการติดตามในเชิงคุณภาพและให้ข้อเสนอแนะ ดังนี้

**2.1 กิจกรรม/โครงการที่อยู่ภายใต้ Smart People จำนวน 1 โครงการ** คือ

โครงการ Marker Space (กองวิชาการและแผนงาน)

ข้อเสนอแนะโครงการ

1. ควรมีการประชาสัมพันธ์ผ่านช่องทางอื่นๆ โดยเฉพาะทาง social network อาทิ ทาง Facebook ของหน่วยงานต่างๆ ของเทศบาลให้มากขึ้น
2. ควรเพิ่มกลุ่มเป้าหมายให้มากขึ้น โดยแบ่งกลุ่ม เป็นช่วงอายุ หรือว่าระดับความยากง่าย Basic/Intermediate/Advance
3. ควรมีแนวทางช่วยพัฒนาเยาวชนและประชาชนที่ผ่านกิจกรรมนี้และที่มีศักยภาพให้ขึ้นไปเป็น Start up

**2.2 กิจกรรม/โครงการที่อยู่ภายใต้ Smart Living จำนวน 1 โครงการ** คือ

สืบค้นเมืองเก่าศรีฐาน (กองวิชาการและแผนงาน)

ข้อเสนอแนะโครงการ

ควรนำเสนอข้อมูลแหล่งสืบค้นด้านสถาปัตยกรรม วิถีชีวิตและวัฒนธรรม ในรูปแบบการนำข้อมูลหรือความรู้มาสรุปเป็นสารสนเทศ ในลักษณะของกราฟิกที่ออกแบบเป็นภาพนิ่งหรือภาพเคลื่อนไหว ดูแล้วเข้าใจง่ายในเวลารวดเร็วและชัดเจน สามารถสื่อให้ผู้ชมเข้าใจความหมายของข้อมูลทั้งหมดได้ (Infographic) เพื่อสื่อสารกับคนยุคนี้ โดยไม่ต้องเสียเวลาอ่านมากแต่เข้าใจ แล้วอยากเข้าไปดูของจริง โดยทำเป็น QR Code ที่แสกนแล้วก็มีเสียงอธิบาย หรือวิดีโอคลิปอธิบายที่จุดต่างๆ ในพื้นที่

**2.3 โครงการที่อยู่ภายใต้ Smart Education จำนวน 1 โครงการ** คือ

โครงการการจัดการศึกษาให้ทั่วถึงและตลอดชีวิตรับศตวรรษที่ 21 (สำนักการศึกษา)

ข้อเสนอแนะโครงการ

1. ควรโหลดข้อมูลมาเตรียมพร้อมไว้ก่อนการเรียนการสอน เพื่อจะได้ไม่ต้องเข้าใช้อินเทอร์เน็ตทีเดียวพร้อมกันเยอะ ๆ
2. โรงเรียนต้องทำการสำรวจข้อมูลและประเมินการใช้งานอินเทอร์เน็ตในแต่ละช่วงเวลาว่าความเร็วเท่าไหร่ ใช้ในกิจกรรมไหน เมื่อไหร่ อย่างไร แล้วเสนอของบประมาณมาที่เทศบาลเพื่อดำเนินการต่อไป แต่ถ้าจะแก้ไขปัญหาเฉพาะหน้า โรงเรียนอาจจะขอติดตั้งสำหรับห้องเรียนนี้ห้องเรียนเดียวเดินสายตรงได้
3. ควรปรับปรุงระบบอินเทอร์เน็ต โดยดำเนินการทีเดียว ทั้ง 11 โรงเรียน
4. ควรให้นักเรียนเรียนรู้ได้ด้วยตัวเองแล้วสามารถมีวิธีสืบค้นที่นักเรียนสามารถจัดเวลาของตัวเองได้ ในช่องทางที่นักเรียนสามารถทำได้ อย่าไปบีบบังคับว่าจะต้องมาโลกกว้างในห้องเรียนเท่านั้นแล้วก็มีปัญหาว่าอินเทอร์เน็ตมีความเร็วไม่พอ ควรจะหาวิธีการที่มากไปกว่านั้นเช่น การมี Assignment ที่ดี การมีการติดตามที่ดี มันเหมือนเป็นการกระจายทรัพยากรแทนที่เราจะมาแบกรับทรัพยากรคนเดียว โลกกว้างต้องกว้างแบบ 24 ชั่วโมง ไม่ใช่โลกกว้างเฉพาะในห้องเรียน

**2.4 กิจกรรม/โครงการที่อยู่ภายใต้ Smart Environment จำนวน 2 โครงการ** ดังนี้

* + 1. การพัฒนาระบบการจัดเก็บมูลฝอยด้วยระบบอัจฉริยะ (Real-Time Tracking & Monitoring

for Smart City Waste Collection) (สำนักการสาธารณสุขและสิ่งแวดล้อม)

ข้อเสนอแนะโครงการ

1. สิ่งที่ทำไม่ตอบโจทย์การแก้ไขปัญหาการเก็บขยะ จริง ๆ แล้วปัญหามีแค่ 3 – 4 ประเด็นใหญ่ ๆ คือ 1.)ปริมาณขยะที่เยอะ ทิ้งไม่เป็นที่ และไม่ตรงเวลา 2.)รถเก็บขยะที่ไม่เพียงพอ 3.)ความสกปรกของที่ทิ้งขยะ ซึ่ง IT ที่เข้ามาไม่ได้ตอบโจทย์สิ่งเหล่านี้ ต้องคิดถึง 3 ประเด็นหลักคือ 1.)ขยะมาจากไหน 2.)การจัดเก็บขยะ 3.)กำจัดและการใช้ประโยชน์จากขยะ
2. ควรพัฒนาใช้ระบบติดตามรถเป็นแบบ 3G เพราะไวกว่า และแม่นยำกว่า
   * 1. คนขอนแก่นหัวใจไร้มลพิษ (สำนักการสาธารณสุขและสิ่งแวดล้อม)

ข้อเสนอแนะโครงการ

1. ควรจัดทำข้อมูล carbon footprint แยกตามกลุ่มหรือประเภทของกิจกรรมให้ครอบคลุมทั้งเมือง อาทิ กลุ่มครัวเรือน กลุ่มยานพาหนะ กลุ่มอุตสาหกรรม ฯลฯ
2. ควรวิเคราะห์ว่ากิจกรรมใดของเทศบาลปล่อยคาร์บอนออกมามากและควรลดละเลิกกิจกรรมดังกล่าวเพื่อให้สอดคล้องกับแนวทางการเป็น low carbon city อาทิ การจุดพลุไฟในงานเทศกาลต่าง ๆ

**2.5 โครงการที่อยู่ภายใต้ Smart Economy จำนวน 2 โครงการ** ดังนี้

1. โครงการถนนฅนเดินขอนแก่นสู่การเป็นตลาดไร้เงินสด (สำนักปลัดเทศบาล)

ข้อเสนอแนะโครงการ

* + - 1. ควรทำความเข้าใจกับผู้ประกอบการถึงประโยชน์ของการชำระค่าสินค้าด้วยระบบ QR Code และอาจสร้างแรงจูงใจโดยจัดล็อคขายสินค้าประจำให้
      2. ควรมีการจัดเก็บข้อมูลสถิติการใช้บริการชำระค่าสินค้าผ่านระบบ QR Code และสำรวจความพึงพอใจด้วย
      3. เพื่อให้ได้ข้อมูลที่ถูกต้องเป็นจริงควรเน้นเก็บข้อมูลในส่วนที่เป็นผู้ค้าประจำ มากกว่ากลุ่มที่มาจับฉลากวางแผงค้าในแต่ละสัปดาห์ซึ่งไม่มีความแน่นนอน

1. โครงการของดีในชุมชน (สำนักสวัสดิการสังคม)

ข้อเสนอแนะโครงการ

1. ต้องขยายกลุ่มเป้าหมายคนนอกมากกว่าการซื้อขายกันเองในชุมชน และถ้าต้องการเปิดให้คนทั่วโลกต้องทำแอพพลิเคชั่นให้รองรับภาษาอังกฤษ
2. ต้องพิถีพิถันในเรื่องบรรจุภัณฑ์และการถ่ายภาพในการโปรโมทสินค้าที่นำเข้าไปขายในแอพพลิเคชั่นนี้
3. สร้างการรับรู้ของประชาชนกลุ่มเป้าหมาย

**2.6 กิจกรรม/โครงการที่อยู่ภายใต้ Smart Mobility จำนวน 3 โครงการ** ดังนี้

1. โครงการรถไฟฟ้ารางเบา (สำนักการช่าง)

คำถามและข้อเสนอแนะโครงการ

1. ควรตอบคำถามให้ได้ว่าหากโครงการรถไฟฟ้ารางเบาที่เทศบาลถือหุ้น 50 เปอร์เซ็นต์ ถ้าหากขาดทุนจะบริหารภาระหนี้หรือค่าใช้จ่ายอย่างไร
2. ถ้ามี LRT แล้วราคาแพงคนที่จะย้ายมาอยู่ขอนแก่นจะรับราคาต้นทุนไหวหรือไม่
3. การกำจัดขยะเพื่อผลิตไฟฟ้า (สำนักการช่าง)

ข้อเสนอแนะโครงการ

ควรมีการนำของเหลือจากการผลิตไฟฟ้ามาเป็นวัตถุดิบในการสร้างมูลค่าได้

1. การแจ้งเตือนภัยพิบัติ (สำนักการช่าง)

ข้อเสนอแนะโครงการ

1. ติดตั้งระบบไซเรนในที่ที่เคยเกิดอุทกภัย และมีซิมการ์ดสำหรับโทรหาเจ้าหน้าที่ที่เกี่ยวข้องกับจุดติดตั้งทั้ง 8 จุด
2. ระดับการเตือนภัยคือ เหลือง ส้ม แดง

**2.7 กิจกรรม/โครงการที่อยู่ภายใต้ Smart Governance จำนวน 6 โครงการ** ดังนี้

1. สารบรรณอิเล็กทรอนิกส์ (สำนักปลัดเทศบาล)

ข้อเสนอแนะโครงการ

เพื่อเพิ่มความรวดเร็วควรพัฒนาให้สามารถเกษียนหนังสือในโปรแกรมได้เลย โดยให้ผู้ใช้อิเล็กทรอนิกส์ไอดีเป็นการยืนยันตัวตน

1. โปรแกรมระบบร้องทุกข์เทศบาลนครขอนแก่น U-Phee (อยู่พี่) (สำนักปลัดเทศบาล)

ข้อเสนอแนะโครงการ

1. ควรมีการเก็บสถิติว่ามีการดาวน์โหลดและใช้งานจริง แล้วนำข้อมูลที่ได้จากแอพพลิเคชั่นมาประมวลผลเพื่อพัฒนาระบบให้เข้าถึงประชาชนได้ดียิ่งขึ้น และอยากให้พัฒนาไปเป็นช่องทางการสื่อสารในสิ่งที่ทุกข์และสุขด้วย

2. ควรเพิ่มการประชาสัมพันธ์ให้ประชาชนมาใช้มากขึ้น

3. ควรกำหนดแนวทางในการรวบรวมข้อมูลข้อร้องเรียนหรือเรื่องรับแจ้ง จากประชาชนผ่านทางช่องทางต่าง ๆ

1. การพัฒนาระบบฐานข้อมูลทะเบียนทรัพย์สิน (สำนักการคลัง)

ข้อเสนอแนะโครงการ

1. ควรมีนโยบายลดภาษีหรือไม่เก็บภาษีกับที่ดินที่ปลูกต้นไม้ เพราะต้นไม้เป็นทรัพย์สินที่ทำให้สิ่งแวดล้อมดีขึ้น
2. การทำโปรแกรมต่างๆ ถ้าเป็นพนักงานเทศบาลทำเอง ควรมีรางวัลตอบแทนให้กับผู้ทำโปรแกรมเพื่อให้เป็นขวัญและกำลังใจ
3. โปรแกรมรับชำระภาษี (Electronic Tax) (สำนักการคลัง)

ข้อเสนอแนะโครงการ

1. ในอนาคตอยากให้มีระบบแจ้งเตือนไปยังผู้ชำระภาษีว่าต้องชำระเท่าไหร่ หรือว่ายังค้างชำระอยู่เท่าไหร่ เพื่อเป็นการเชื่อมโยงจากภายในสู่ภายนอกอย่างครบวงจร
2. ควรมีการประเมินในภาพกว้าง เช่น ผลกระทบสิ่งแวดล้อมเพราะว่าใช้โปรแกรมนี้แล้วทำให้ใช้กระดาษน้อยลง ประสิทธิภาพ ประสิทธิผลในการเก็บภาษีเพิ่มขึ้นหรือไม่ เพราะว่ามองเห็นได้ชัดเจน
3. ระบบติดตามฎีกาเบิกเงินรายจ่าย (สำนักการคลัง)

ข้อเสนอแนะโครงการ

ควรพัฒนาเป็นการจ่ายตรงเข้าบัญชีผู้รับจ้าง/ผู้มีสิทธิรับเงิน และส่ง SMS ไปแจ้งเงินเข้าแทน เพื่อเป็นการประหยัดเวลาและกระดาษ

1. สแกน QR Code

ข้อเสนอแนะโครงการ

ควรหาวิธีการสร้างปกหนังสือให้น่าสนใจเห็นแล้วอยากอ่าน และเพิ่มช่องทางในการเข้าถึงให้มากขึ้น โดยการประชาสัมพันธ์เพิ่มเติมผ่านสื่อสังคมออนไลน์ต่าง ๆ

ขอจบการรายงานเพียงเท่านี้ กราบขอบพระคุณครับ

**นายเรืองชัย ตราชู ประธานสภาเทศบาลนครขอนแก่น**

มีท่านสมาชิกสภาฯ ท่านใดจะอภิปรายอีกหรือไม่ครับ เชิญครับ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

เรียนท่านประธานสภาเทศบาลฯ สมาชิกสภาฯ ผู้ทรงเกียรติ ตลอดจนข้าราชการ และประชาชนที่เข้าร่วมรับฟังการประชุมสภาฯ ในครั้งนี้นะครับ จากการที่ได้รับฟังรายงานผมมีข้อสงสัยใคร่รู้ อย่างในหน้า 11 ข้อ 2.4.1 การพัฒนาระบบการจัดเก็บมูลฝอยด้วยระบบอัจฉริยะ (Real-Time Tracking & Monitoring for Smart City Waste Collection) ของสำนักการสาธารณสุขฯ นะครับ ข้อเสนอแนะที่ทางคณะกรรมการเสนอมาในสิ่งที่ทำให้ไม่ตอบโจทย์การแก้ไขปัญหาการเก็บขยะนั้นมีแค่ 3 – 4 ประเด็นใหญ่ ๆ คือเขาก็ชี้ให้เห็นว่า 1.ปริมาณขยะที่เยอะขึ้นแล้วก็ทิ้งไม่เป็นที่อันนี้ก็เป็นเรื่องของคน 2.รถเก็บขยะไม่เพียงพออันนี้เป็นเรื่องสำคัญซึ่งทางสมาชิกสภาเทศบาลนครขอนแก่น ได้อนุมัติรถ 8 - 9 คันไปแล้ว ก็ไม่ทราบว่าทำไมไม่จัดซื้อ ประชาชนชาวบ้านก็สงสัยมาในเรื่องนี้ ซึ่งเป็นการตอบโจทย์ที่ตรงประเด็นนะครับ 3.การทิ้งขยะไม่ได้ตอบโจทย์ ซึ่ง IT เหล่านี้เลยอันนี้เป็นเรื่องสำคัญที่น่าจะฟังเขา ก็ขอให้เป็นประเด็นที่น่าสำคัญนะครับ ส่วนในเรื่องของหน้า 12 ผมสงสัยครับ ในเรื่อง 2.6.1 โครงการรถไฟฟ้ารางเบาโดยสำนักการช่าง โครงการนี้เทศบาลฯ ไม่เคยอนุมัติในงบประมาณ ทำไมถึงมีในรายงานการติดตามและประเมินผลแผนพัฒนาเทศบาลฯ เท่าที่ผ่านมาผมจำได้สภาแห่งนี้ไม่เคยอนุมัติงบประมาณตัวนี้เลย ไม่ทราบว่ามันขึ้นมาอยู่ในรายงานประเมินผลแผนพัฒนาเทศบาลฯ ได้อย่างไร ก็ต้องขอสอบถามไปยังผู้ที่จัดทำครับ

**นายเรืองชัย ตราชู ประธานสภาเทศบาลนครขอนแก่น**

ทีนี้ใครจะเป็นคนอธิบายในเรื่องที่ถามเป็นคณะผู้บริหารใช่หรือไม่

**นายจุลนพ ทองโสภิต รองนายกเทศมนตรีนครขอนแก่น**

ขออนุญาตกราบเรียนท่านประธานสภาเทศบาลฯ ท่านสมาชิกสภาฯ ผู้ทรงเกียรติครับ ในส่วนของสำนักการสาธารณสุขและสิ่งแวดล้อมนะครับ จากการประเมินการตั้งงบประมาณใน 2 ปีที่ผ่านมา มีงบประมาณที่พูดถึงเรื่องของรถขยะทั้ง 2 ปี แต่ในทั้ง 2 ปีนั้นเท่าที่เราทราบนะครับ เราก็จะเห็นแล้วว่ามีกระบวนการทัดทานเรื่องของการจัดซื้อจัดจ้าง เรื่องแรกก็คือมีเรื่องการท้วงติงเรื่องของการซื้อตาม Spec แล้วก็มีการตั้งคณะกรรมการขึ้นมาเพื่อพิจารณา ในการตั้งคณะกรรมการมาพิจารณาก็กินเวลาเกินกว่างบประมาณผ่านไปตั้งแต่ปี 2559 - 2560 แล้วก็จนมากระทั่งถึงปี 2561 ปรากฏว่าไม่สามารถดำเนินการได้เพราะอยู่นอกเหนือมาตรฐานครุภัณฑ์งบประมาณก็ตกไป ในปี พ.ศ. 2560 ก็ตั้งไว้อีกหนึ่งชุดนะครับ ก็กลับมาพิจารณาปรากฏว่าก็มีเรื่องร้องเรียนมีหนังสือเข้ามาท้วงติงแล้วมีการตั้งคณะกรรมการขึ้นมาตรวจสอบอีกรอบหนึ่งว่าถูกต้องหรือไม่เป็นไปตามที่ร้องเรียนหรือไม่ จนกระทั่งเดินกระบวนการตามระเบียบฯ ราชการนะครับ ก็ตกมาที่ปี พ.ศ. 2562 ซึ่งในกระบวนการนี้ได้ดำเนินการต่อแล้ว ก็จะมีอีกชุดหนึ่งในปี พ.ศ. 2561 ที่เราได้จัดทำงบประมาณเข้าสู่กระบวนการที่สำนักการคลังเรียบร้อยแล้ว ซึ่งจะประกาศจัดซื้อจัดจ้างเร็ว ๆ นี้ครับ ใน 2 – 3 ปีที่ผ่านมามีปัญหาเหล่านี้ครับ จึงทำให้ทุกอย่างเกิดความล่าช้า เรื่องของในการประเมินผลเรื่องของขยะที่ตกค้าง ขยะที่อยู่ข้างนอกถังตรงนี้ก็เกิดปัญหา เมื่อเรามีรถน้อยลงจำนวนรถต้องวิ่งมากขึ้นต่อเที่ยว จากเคยวิ่งหนึ่งเที่ยวต่อวันกลายเป็นสองเที่ยวต่อวัน จากเคยวิ่งสองเที่ยวต่อวันเป็นสามเที่ยวต่อวัน เพราะฉะนั้นเวลาจึงต้องถูกบีบคั้นเพื่อให้สามารถดำเนินการพื้นที่ให้มากขึ้น ก็มีสภาพในการตกหล่น เรื่องนี้ไม่ได้เพิกเฉยได้มีการรายงานแล้วก็ติดตามผล ไม่ว่าจะเป็นเรื่องของบีบขยะแล้วน้ำขยะลงมาที่พื้น ตอนนี้รถขยะไม่สามารถหยุดได้เลยยกเว้นเสียหายวิ่งไม่ได้ถ้าวิ่งได้ต้องไปเก็บขยะ เพราะฉะนั้นกระบวนการซ่อมพื้นผิวที่มันรั่วตอนนี้ต้องนำเรียนตามตรงไม่สามารถซ่อมได้เลยเพราะรถไม่พอสำหรับวิ่งไปเก็บขยะ เราก็มีความหวังว่าประมาณกลางปีนี้เราจะได้มาอีก 6 คัน ซึ่งน่าจะทำให้กระบวนการในการวิ่งเก็บขยะนี้สามารถบรรเทาความแออัดได้มากขึ้นแล้วก็สามารถจะเอารถขยะที่ชำรุดบกพร่องกลับเข้ามาดำเนินการซ่อมบำรุงแก้ไข ปัญหาเหล่านี้ก็จะเบาบางลงครับ อันนี้ก็มีที่ไปที่มาเป็นสาระสำคัญ ขออนุญาตนำเรียนให้ทราบดังนี้ครับ ขอบคุณครับ

**นายเรืองชัย ตราชู ประธานสภาเทศบาลนครขอนแก่น**

เรียนเชิญท่านนายกเทศมนตรีฯ ครับ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

กราบเรียนท่านประธานสภาเทศบาลฯ ท่านสมาชิกสภาฯ ผู้ทรงเกียรติ ท่านหัวหน้าส่วนการงาน ประธานชุมชน ท่านผู้เข้าร่วมการประชุมครับ ประเด็นที่มีการสอบถามว่ามีการประเมินเรื่องของ Smart Mobility โดยเฉพาะรถไฟฟ้ารางเบาอย่างไร เพราะไม่มีการใช้งบประมาณจากเทศบาล ผมนำเรียนอย่างนี้นะครับ การดำเนินการติดตามและประเมินผลแผนพัฒนาเทศบาลนี้เป็นภารกิจของคณะกรรมการที่จะสามารถประเมินการทำงานของเทศบาลฯ ได้ ผมดูจากในหน้า 10 เป็นการติดตามและประเมินผลแผนพัฒนาเทศบาลนครขอนแก่น ในเชิงคุณภาพและโดยเฉพาะอย่างยิ่งหยิบยกในส่วนของ Smart City ขึ้นมาประเมิน แล้วก็ให้ข้อเสนอแนะรวมถึงมีประเด็นสอบถาม ดังนั้นถึงแม้จะไม่ปรากฏอยู่เป็นการใช้งบประมาณเทศบาล คณะกรรมการก็สามารถจะประเมินได้ หากว่าเป็นการทำโครงการของเทศบาลนะครับ ก็นำเรียนให้ทราบนะครับ ว่าคณะกรรมการก็มีสิทธิอันชอบธรรมที่จะประเมินโครงการเหล่านี้ ที่จะสามารถหยิบขึ้นมาได้ถึงแม้จะไม่ได้ใช้งบประมาณของเทศบาล แต่ก็ผ่านความเห็นชอบของเทศบาล ในการที่จะดำเนินการโครงการนี้ร่วมกับเครือข่ายก็นำเรียนประมาณนี้นะครับ ขอบคุณครับ

**นายเรืองชัย ตราชู ประธานสภาเทศบาลนครขอนแก่น**

มีท่านใดจะอภิปรายอีกหรือไม่ ขอเชิญคุณสุพัฒน์ครับ

**นายสุพัฒน์ พงษ์เพียจันทร์ สมาชิกสภาเทศบาลนครขอนแก่น**

กราบเรียนท่านประธานสภาเทศบาลฯ ที่เคารพ เพื่อนสมาชิกสภาฯ ผู้ทรงเกียรติ ท่านข้าราชการ ผู้สังเกตการณ์ พอดีสมาชิกสภาฯ ทักท้วงเรื่องการจัดซื้อรถขยะ พอดีได้โอกาสท่านรองนายกฯ จุลนพ ชี้แจง ทีนี้มันเข้าประเด็นของผม ไม่รู้ว่าท่านนายกเทศมนตรีฯ หรือว่าท่านรองนายกฯ จุลนพ จำได้ไหมปีนั้นผมขอเสนอตัวเป็นคณะกรรมการตรวจสอบแบบซื้อรถขยะ ท่านนายกเทศมนตรีฯ อนุมัติผมในที่ประชุมสภาฯ มีการประชุมที่สำนักการสาธารณสุขฯ หลังเก่า พอนายกเทศมนตรีฯ อนุมัติให้ผมเป็นคณะกรรมการร่วมพิจารณาแบบซื้อรถ นัดประชุมวันนั้นผมขึ้นไปประชุมท่านครับ ท่านประธานสภาเทศบาลฯ ผมไม่โทษพนักงานข้าราชการ ผมจะไปเซ็นชื่อเข้าประชุมเป็นคณะกรรมการ มีท่านวรินทร์ด้วย ข้าราชการเขาบอกว่าไม่มีชื่อท่านสุพัฒน์ พงษ์เพียจันทร์ เป็นคณะกรรมการ ผมเลยบอกว่าท่านนายกเทศมนตรีฯ เขาแต่งตั้งผมให้เข้ามาเป็นกรรมการร่วมตรวจสอบแบบการจัดซื้อจัดจ้างรถขยะ แต่ผมไม่ติดใจบอกไม่มีชื่อผมก็ไม่เป็นไร ผมก็เลยถามท่านใดเป็นคนเอาชื่อผมออก ข้าราชการตอบแต่ผมไม่บอกในที่ตรงนี้แต่ผมเก็บไว้ผมให้เป็นโจทย์คณะผู้บริหาร ผมไม่มีความรู้หรอกแต่ผมอยู่กับรถผมรู้สิ่งที่ในเทศบาลทำอะไรกันอยู่ ผมอยากไปช่วยทำอะไรตรงนี้ การจัดซื้อจัดจ้างที่มีปัญหาเกี่ยวกับรถขยะหรือรถสำนัก การช่าง แต่ผมไม่ได้มาทะเลาะหรือมาประจาน ผมอยากให้ท่านนายกเทศมนตรีฯ ติดตามเรื่องนี้ผมว่าช่วงนี้ดีแล้วล่ะที่ตัดทอนในบางเรื่องออกไปกำลังจะเข้าระบบ ผมฝากประธานสภาเทศบาลฯ ไปหาผู้บริหารครับ ผมคนหนึ่งที่สนใจเกี่ยวกับจัดซื้อจัดจ้างออกแบบ แบบจะจัดซื้อจัดจ้างจะซื้อรถหรือซื้ออะไรตามผมชอบมากผมไม่ได้เรียนมาทางนี้ แต่ผมได้คลุกคลีกับรถกับคลุกคลีกับเทศบาลมา 30 ปี ผมรู้เรื่องข้างในเป็นอย่างไรแต่หลายท่านก็มีใจที่ตอบสนองให้มีการจัดซื้อจัดจ้าง แล้วสำนักการสาธารณสุขฯ ท่านได้ใช้รถ ได้บริการประชาชนได้รวดเร็วทันใจ เรื่องขยะที่มีปัญหาผมจะพูดในวาระอื่น ๆ ครับ ขอบคุณครับ

***นายเรืองชัย ตราชู ประธานสภาเทศบาลนครขอนแก่น***

มีท่านอื่นจะอภิปรายอีกหรือไม่ครับ ในระเบียบวาระนี้ เชิญคุณธนภณครับ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลฯ ที่เคารพ ผมนี้เป็นคณะกรรมการติดตามและประเมินผลแผนพัฒนาเทศบาลนครขอนแก่น แต่ต่อมาได้ลาออกจากตำแหน่งคณะกรรมการติดตามและประเมินผลแผนพัฒนาเทศบาลนครขอนแก่นนะครับ เนื่องจากวาระที่เมื่อสักครู่ที่คุณสุพัฒน์ อภิปราย ผมว่าคุณสุพัฒน์ บอกกล่าวกับสาธารณชนบอกกล่าวกับสังคมเรียบร้อยแล้วว่าท่านเป็นคนดี แต่ที่เหลือทั้งหมดที่นั่งอยู่ตรงนี้ต้องถูกระแวงว่าใครกันแน่ที่ไปบงการแล้วทำไม่ดีน่ะครับ ท่านสุภาพบุรุษ สุภาพสตรีที่เคารพครับ สังคมไทยยิ่งวาระนี้การเมืองกำลังเข้มข้นครับ อย่าพูดให้ใครเข้าใจว่าใครไม่ดีเลยครับคุณสุพัฒน์ เรียนผ่านท่านประธานสภาเทศบาลฯ ครับ เสียสละหน่อยระบุชื่อมาเลยว่าใครไปทำการอะไรในเรื่องที่ไม่สุจริตครับ สภาแห่งนี้กำลังจะสร้างท่านเป็นวีระบุรุษล่ะครับ ทำเถอะครับอย่าทำให้คนอื่นระแวงแคลงใจมันไม่ใช่วิถีของลูกผู้ชายครับ ไม่ต้องไปคุยกับผมข้างนอกหรอกนี่ล่ะครับหน้าที่ตรง ๆ ผมยกมือไหว้นะครับ พ่อแม่พี่น้องในเขตเลือกตั้งทั้งหมดทั้ง 4 เขตเลือกตั้งในเขตเทศบาลนครขอนแก่นครับ ทุกครั้งที่มีการเลือกตั้งผมไปบอกเลยผมขอปวารณาตัวมาปกป้องบ้านเมืองในเรื่องเชิงผลประโยชน์และให้ใช้ความรู้ความเข้าใจความสามารถที่พอมีถึงไม่มากนักก็ตาม เพื่อเป็นส่วนหนึ่งในการแลกเปลี่ยนข้อคิดเห็นในการพัฒนาบ้านเมืองครับ มันจำเป็นต้องลุกขึ้นครับ ท่านประธานสภาเทศบาลฯ ที่เคารพครับ เรื่องอย่างนี้ล่ะครับมันเป็นเรื่องของสิ่งที่จะทำให้ความจริงที่มันควรปรากฏ วาระแห่งชาติปราบโกงปราบทุจริตนะครับ ใครไปทำแล้วทำให้รถจำนวนอย่างน้อยๆ 2 ฤดูกาลงบประมาณ 14 คันครับ ไม่ได้ถูกเอามาบริการพ่อแม่พี่น้องประชาชนครับ เงียบทุกครั้งที่ถามครับ ปีงบประมาณ พ.ศ.2561 8 คัน ปี พ.ศ. 2562 อีก 6 คันครับ ผมไม่แน่ใจว่าตอนนี้ไปถึงไหนแล้วครับ อ้างอยู่เสมอทุกครั้งที่ตอบบอกว่ามีคนเข้าไปบงการกำหนดคุณสมบัติรถครับ เอามาแบเถอะครับใครกำหนด กำหนดแล้วผิดระเบียบตรงไหน ผมว่ามันจะเดินไปแบบไม่ต้องมีชนักติดหลังครับ ท่านประธานสภาเทศบาลฯ อาจโดนพาดพิงโดยไม่ได้กล่าวชื่อนะครับ ผมจำเป็นต้องอภิปรายตรงนี้ครับ หลายครั้งผมออกไปเยี่ยมพ่อแม่พี่น้องในพื้นที่ชุมชนครับ สิ่งหนึ่งที่ถูกพูดถึงทุกครั้งก็คือเรื่องเก็บขยะนี่ล่ะครับ จนผมบอกกลับ ผอ. ทัศนัย ครับ ท่านเป็นข้าราชการที่ถูกมอบโล่ร้องเรียนมากที่สุดในประเทศไทย ท่านได้โดยไม่ต้องพิจารณาครับ เพราะท่านรับภารกิจนี้ไปแต่จะเป็นความผิดของท่าน ผอ. หรือไม่ ผมว่ามันก็ไม่ยุติธรรมในการไปโทษครับ สภาแห่งนี้ทำหน้าที่เรื่องอะไรบ่งบอกว่าทุจริตหรือไม่ เราพิจารณาและเห็นชอบไปตามสิ่งที่ท่านกำหนดคุณสมบัติมาทั้งนั้นเลยครับ ไปตัดราคาท่านหรือไม่ ไม่เคยทำครับ ท่านได้ยืนยันมาเถอะครับว่าเราไปตัดราคาท่าน ท่านบอกมาเถอะครับว่าเราไปเปลี่ยนคุณสมบัติที่ไม่เหมาะกับการปฏิบัติหน้าที่สภาแห่งนี้ไม่เคยทำ ผมยืนยันอย่างหัวเด็ดตีนขาดครับ การเป็นนักการเมืองท้องถิ่นมา 24 ปี ผมไม่เคยทุจริตครับ บอกมาเถอะครับใครทำจะได้รู้ดำรู้แดงรู้เช่นเห็นชาติครับ ลูกหลานใครครับ เกิดที่ไหนไม่สำคัญผมไม่ได้เกิดที่ขอนแก่น ผมรักเมืองขอนแก่นไม่น้อยกว่าท่านก็แล้วกันครับ เอาเถอะครับพิสูจน์ชักทีเถอะครับ อย่าไปชวนท้าออกไปนอกห้องอะไรเลยครับ ผมไม่กลัวท่านหรอกแต่นั้นไม่ใช่ปุถุชนที่เป็นสุจริตชนที่พึงปฏิบัติครับ ท่านประธานสภาเทศบาลฯ ที่เคารพครับ เอาให้มันเห็นดำเห็นแดงเลยครับ ถ้าท่านไม่ทำ ท่านประธานสภาเทศบาลฯไม่ขอคำตอบนี้ครับ ผมว่าท่านปฏิบัติไม่ดีนัก ขอบคุณมากครับ

**นายเรืองชัย ตราชู ประธานสภาเทศบาลนครขอนแก่น**

มีท่านใดจะอภิปรายอีกหรือไม่ครับ ต้องขออนุญาตผมนี้เคยผ่านหู ชาวบ้านบอกว่าตอนไหนก็เลือกแต่กลุ่มรักพัฒนา มันไม่มีฝ่ายค้าน ผมเคยได้ยินอย่างนี้นะ แต่ผมก็ได้ตอบกลับเขาไปว่าค้านไม่ค้านมีการโต้แย้งไม่โต้แย้งรับรองกลุ่มรักพัฒนามีการแสดง มีการโต้แยง มีการแลกเปลี่ยนแน่นอนนี่คือคำตอบที่ตอบชาวบ้าน อันนี้ต้องเล่าให้ท่านฟัง ทีนี้ต่อมาขณะนี้เรากำลังพิจารณาญัตติรายงานการติดตามและประเมินผลแผนพัฒนาเทศบาล ทีนี้ก็เปิดโอกาสให้ท่านพูด เปิดโอกาสให้ท่านอภิปรายก็อภิปรายได้ เพราะหลายคนก็ไม่ได้เป็นคณะกรรมการก็มีสิทธิที่อยากจะทราบ มีสิทธิที่อยากจะรู้หลายคนก็ยืนขึ้นอภิปรายเป็นเรื่องปกติตามวิธีการประชุมนะครับ ทีนี้ในส่วนของคณะผู้บริหารในส่วนที่ตอบได้เขาก็ตอบตามที่ตอบไป มันก็ประมาณอย่างนี้ตามวิธีการประชุม ทีนี้ประเด็นที่หลายท่านพูดเมื่อสักครู่ว่าอย่างนั้นอย่างนี้ก็เป็นอีกประเด็นหนึ่งนะครับ ซึ่งมันเกี่ยวโยงกับรายงานการติดตามและประเมินผลแผนฯ อยู่ตรงนี้ วิธีการของทางราชการเขาก็บอก เขาก็แบ่งบุคคลที่เสนอตัวเข้ามาเป็นสมาชิกสภาฯ กับบุคคลที่เสนอตัวเข้ามาเป็นนายกเทศมนตรีฯ เห็นไหมเขาก็แยกเลือกนายกเทศมนตรีฯ เลือกสมาชิกสภาฯ เขาก็แยกทีนี้แต่ละคนก็ต่างมีหน้าที่ สมาชิกสภาฯ เขาก็มีหน้าที่ในแค่ที่ประชุมอยู่ตรงนี้ อันไหนถูกอันไหนผิดเราก็ว่ากันอยู่ตรงนี้ อันไม่ชอบที่เราว่ามันไม่ถูกใจเราลงมติ เราก็ไม่ต้องยกมือก็แสดงว่าเราไม่เอา สุดท้ายมาผมก็จะนับตามวิธีการใครเห็นชอบใครไม่เห็นชอบก็ว่าไป ทีนี้สำหรับผู้ไปปฏิบัติก็เป็นหน้าที่ของฝ่ายผู้บริหาร ผู้บริหารก็ไปว่ากันไปบริหารเป็นอย่างไร ท้ายที่สุดก็ไปว่ากันตรงผู้บริหาร แต่ทีนี้ในฐานะที่เรามันเป็นกลุ่มเดียวกันต้องใช้คำนี้ เราคือกลุ่มรักพัฒนานครขอนแก่นเดียวกัน เราก็เคยเป็นพี่น้องเยอะแยะไปหมดพี่น้องกันเราก็ว่ามากันได้นี่คือเหตุการณ์นะครับ ผมก็เลยวินิจฉัยว่าถ้าญัตติรายงานการติดตามและประเมินผลแผนพัฒนาเทศบาลฯ ตามระเบียบวาระที่ 6 นี้ เป็นการรายงานเพื่อให้ที่ประชุมทราบ เมื่อไม่มีท่านใดอภิปรายเป็นอย่างอื่นอีก ผมก็จะบอกว่าที่ประชุมแห่งนี้รับทราบในรายงานการติดตามและประเมินผลแผนพัฒนาเทศบาลฯ แต่วิธีการบริหารอันนี้เราก็ไม่ได้ไปเกี่ยวเพราะเราไม่ใช่ผู้บริหารก็ไปว่ากันอีกเรื่องหนึ่งนะครับ ผมก็เลยต้องถามมีท่านใดจะอภิปรายอีกหรือไม่ครับ ถ้าไม่มีก็เป็นอันว่าที่ประชุมแห่งนี้รับทราบที่ตามรายงานการติดตามและประเมินผลแผนพัฒนาเทศบาลฯ ส่วนประเด็นปัญหาที่ติดขัดเรื่องอะไรก็ค่อยไปว่ากันอีกเรื่องหนึ่งนะครับ ขอเชิญท่านนายกเทศมนตรีฯ ครับ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

กราบเรียนที่ประธานสภาเทศบาลฯ ท่านสมาชิกสภาฯ ผู้ทรงเกียรติครับ ก็ขอขอบคุณคณะกรรมการติดตามและประเมินผลแผนพัฒนาเทศบาลฯ นะครับ ที่ได้กรุณาทำหน้าที่ในการติดตามและตรวจสอบ ซึ่งทุกครั้งของการนำเสนอทางคณะผู้บริหารก็จะมีการมอบหมายคณะทำงานเพื่อรับเอาผลการประเมินไปดำเนินการแก้ไขปรับปรุงและโดยเฉพาะอย่างยิ่งข้อเสนอแนะจากหลาย ๆ เรื่อง เป็นเรื่องที่ดีที่คณะทำงานอาจจะมองข้ามไปก็ต้องขอขอบคุณคณะกรรมการติดตามและประเมินผลแผนพัฒนาเทศบาลฯ ซึ่งก็จะรับไปปฏิบัติต่อไป ต้องขอขอบคุณอีกครั้งหนึ่งครับ ขอบคุณครับ

**นายเรืองชัย ตราชู ประธานสภาเทศบาลนครขอนแก่น**

มีสมาชิกท่านใดจะอภิปรายอีกหรือไม่ (ไม่มี) ถ้าไม่มีสมาชิกท่านใดอภิปราย เป็นอันว่าที่ประชุมสภาเทศบาลแห่งนี้ รับทราบญัตติรายงานการติดตามและประเมินผลแผนพัฒนาเทศบาลนครขอนแก่น ประจำปีงบประมาณ พ.ศ. 2561 ระหว่างวันที่ 1 ตุลาคม 2560 ถึงวันที่ 30 กันยายน 2561

**เป็นอันว่าที่ประชุมแห่งนี้รับทราบรายงานการติดตามและประเมินผลแผนพัฒนาเทศบาลนครขอนแก่น ประจำปีงบประมาณ พ.ศ. 2561 ระหว่างวันที่ 1 ตุลาคม 2560 ถึงวันที่ 30 กันยายน 2561**

**ระเบียบวาระที่ 7 เรื่องญัตติรายงานความคืบหน้าผลการดำเนินงานโครงการขอนแก่น Smart City**

**(ระยะที่ 1) ก่อสร้างระบบขนส่งมวลชนรถไฟฟ้ารางเบาสายเหนือ-ใต้ ต้นแบบใน**

**เมืองภูมิภาคจังหวัดขอนแก่น**

**นายเรืองชัย ตราชู ประธานสภาเทศบาลนครขอนแก่น**

ขอเชิญท่านนายกเทศมนตรีเสนอญัตติต่อสภาครับ

**นายธีระศักดิ์  ฑีฆายุพันธุ์ นายกเทศมนตรีนครขอนแก่น**

เรื่อง ขอเสนอญัตติรายงานความคืบหน้าผลการดำเนินโครงการขอนแก่น Smart City (ระยะที่1) ก่อสร้างระบบ

ขนส่งมวลชนรถไฟฟ้ารางเบา สายเหนือ-ใต้ ต้นแบบในเมืองภูมิภาคจังหวัดขอนแก่น

เรียน   ประธานสภาเทศบาลนครขอนแก่น

สิ่งที่ส่งมาด้วย 1.สำเนารายงานความคืบหน้าโครงการฯ จำนวน 1 ชุด

2.สำเนารายงานการประชุมสภา สมัยวิสามัญ สมัยที่ 2 ครั้งที่ 1/2558 จำนวน 1 ชุด

ลงวันที่ 27 กรกฎาคม พ.ศ.2558

3.หนังสือจังหวัดขอนแก่น ที่ ขก 0023.4/ว5934 จำนวน 1 ชุด

ลงวันที่ 22 กุมภาพันธ์ พ.ศ.2560

      ตามที่สภาเทศบาลนครขอนแก่น มีมติเห็นชอบให้เทศบาลนครขอนแก่นกระทำการนอกเขตเทศบาลนครขอนแก่น เพื่อทำกิจการด้านสาธารณะและทำกิจการสาธารณูปโภคระบบขนส่งมวลชนและโครงการพัฒนาโครงสร้างพื้นฐานร่วมกันกับที่อยู่เขตเทศบาลอีก  4 แห่ง ได้แก่ เทศบาลเมืองศิลา, เทศบาลตำบลเมืองเก่า, เทศบาลตำบลสำราญ และเทศบาลตำบลท่าพระ โดยรัฐมนตรีว่าการกระทรวงมหาดไทยได้อนุมัติให้เทศบาลนครขอนแก่น, เทศบาลเมืองศิลา, เทศบาลตำบลเมืองเก่า, เทศบาลตำบลสำราญ และเทศบาลตำบลท่าพระ จัดตั้งบริษัทจำกัดของทั้ง 5 เทศบาล ตามหนังสือจังหวัดขอนแก่น ที่ ขก 0023.4/ว 5934 ลงวันที่  22 กุมภาพันธ์ 2560 (สิ่งที่ส่งมาด้วย 3) และมอบหมายให้ผู้ว่าราชการจังหวัดขอนแก่น ในฐานะที่มีหน้าที่ควบคุมเทศบาล ตามมาตรา 73 แห่งพระราชบัญญัติเทศบาล พ.ศ. 2496 แก้ไขเพิ่มเติมถึง  (ฉบับที่ 13) พ.ศ. 2552 ควบคุมดูแลเทศบาลให้ปฏิบัติตามอำนาจหน้าที่ในเรื่องนี้ให้เป็นไปโดยถูกต้องตามรูปแบบขั้นตอน และวิธีการตามกฎหมายที่เกี่ยวข้อง กำหนดไว้ให้เกิดความคุ้มค่าและมีประสิทธิภาพ  เกิดประโยชน์แก่ประชาชนในท้องที่

     บัดนี้ บริษัท ขอนแก่น ทรานซิท ซิสเต็ม จำกัด ได้จดทะเบียนจัดตั้งบริษัทตามที่กระทรวงมหาดไทยอนุมัติแล้ว ผู้บริหารเทศบาลนครขอนแก่น จึงขอรายงานความคืบหน้าผลการดำเนินงานโครงการขอนแก่น Smart City (ระยะที่ 1) ก่อสร้างระบบขนส่งมวลชนไฟฟ้ารางเบาสายเหนือ-ใต้ ต้นแบบในเมืองภูมิภาคจังหวัดขอนแก่น

   จึงเรียนมาเพื่อโปรดนำเสนอสภาเทศบาลนครขอนแก่นทราบต่อไป

ขอแสดงความนับถือ

นายธีระศักดิ์ ฑีฆายุพันธุ์

(นายธีระศักดิ์ ฑีฆายุพันธุ์)

นายกเทศมนตรีนครขอนแก่น

โดยจะขออนุญาตท่านประธานสภาเทศบาลฯ เพื่อให้ประธานเจ้าหน้าที่บริหาร บริษัท ขอนแก่น ทรานซิท ซิสเต็ม จำกัด คือพลตรีชาติชาย ประดิษพงษ์ ได้เป็นผู้รายงานต่อสภาเทศบาลฯ และใช้โอกาสนี้แนะนำคณะผู้บริหารของบริษัท ขอนแก่น ทรานซิท ซิสเต็ม จำกัด ซึ่งวันนี้มาพร้อมทั้งคณะเพื่อแนะนำตัวให้สภาเทศบาลฯ ได้รู้จักและรับทราบต่อไปขอบคุณท่านประธานสภาครับ

**นายเรืองชัย  ตราชู ประธานสภาเทศบาลนครขอนแก่น**

    ครับอนุญาตครับ ฟังได้ว่าอย่างนี้ครับ ขออนุญาตนิดนึงฟังได้ว่ามีคณะมาคือ 1. แนะนำตัว 2. รายงาน มี 2 เรื่องก่อนที่จะรายงานจะมีการแนะนำตัวก่อน  เชิญแนะนำตัวครับ

**พลตรีชาติชาย  ประดิษพงษ์ ประธานกรรมการบริหารบริษัท KKTS**

  กราบเรียนท่านเรืองชัย ตราชู  ประธานสภาเทศบาลนครขอนแก่น สมาชิกสภาเทศบาลนครขอนแก่นผู้ทรงเกียรติที่เคารพอย่างสูงครับ กระผมพลตรีชาติชาย ประดิษพงษ์ ประธานกรรมการบริหารและกรรมการผู้อำนวยการ ของบริษัทขอนแก่น ทรานซิท ซิสเต็ม จำกัด ขออนุญาตเรียกย่อ ๆ ว่า KKTS แล้วกันนะครับ วันนี้จะขออนุญาตเข้าญัตติวาระที่ 7 คือขออนุญาตรายงานความคืบหน้าผลการดำเนินงานโครงการขอนแก่น Smart City (ระยะที่ 1) ก่อสร้างระบบขนส่งมวลชนไฟฟ้ารางเบาสายเหนือ-ใต้  ต้นแบบในเมืองภูมิภาคจังหวัดขอนแก่น ให้ท่านทั้งหลายได้กรุณาทราบครับ ก่อนที่จะนำเรียนเพื่อรายงานความคืบหน้า กระผมขออนุญาตแนะนำคณะกรรมการบริษัทให้ท่านได้รู้จักก่อนนะครับ ท่านแรกคือคุณเข็มชาติ สมใจวงษ์ ประธานกรรมการบริษัท ซึ่งปัจจุบันท่านดำรงตำแหน่งประธานที่ปรึกษาของหอการค้าจังหวัดขอนแก่น ท่านที่สองคือคุณปัญญา เกิดศักดิ์ ณ วังน้อย เป็นกรรมการบริษัท อดีตเป็นประธานชมรมธนาคารของจังหวัดขอนแก่น ท่านที่สามคือคุณสามารถ อังวราวงศ์ เป็นกรรมการบริษัท อดีตประธานสภาอุตสาหกรรมจังหวัดขอนแก่น ท่านที่สี่คือคุณอดิเรก หงส์พูนพิพัฒน์ เป็นกรรมการบริษัท อดีตประธานสภาอุตสาหกรรมจังหวัดขอนแก่นเช่นเดียวกันครับ และตัวผมเองซึ่งได้กล่าวแนะนำตัวกับท่านไปแล้วครับ ก่อนที่จะรายงานให้ทราบความคืบหน้าในเรื่องที่สองที่จะขออนุญาตต่อสภาเทศบาลฯ แห่งนี้ คือ จะขออนุญาตแก้ไขเอกสารที่อยู่ในมือท่านนิดนึงครับ เพื่อไม่ให้เกิดความสับสนในหัวข้อที่ทางผมได้ทำ เขียนไว้ว่า 3.2.1, 3.2.2, 3.2.3, 3.2.4 และ 3.2.5 ตรงใดที่ปรากฏเลข 3.2.1 – 3.2.5 ขอแก้ไขเป็น ข้อ 1, 2, 3, 4 และ 5 ตามลำดับครับ ตรงที่เขียนเป็นหัวข้อ 3.2.1 ฯลฯ นั้นเป็นการโพสมาจากบันทึกข้อความที่อยู่ในอนุมัติของหัวหน้า คสช. ครับ ฉะนั้นเพื่อไม่ให้เกิดความสับสนในการรายงานก็ขอแก้ไขตัวเลขตามนี้ครับ ก่อนที่จะรายงานให้ทราบผมขออนุญาตท้าวความถึงลักษณะโครงการให้ท่านทราบโดยสังเขป ผมเชื่อว่าหลายท่านคงพอจะได้ยินได้ฟังมาบ้างแล้วนะครับ โครงการขอนแก่น Smart City (ระยะที่ 1) ก่อสร้างระบบขนส่งมวลชนไฟฟ้ารางเบานะครับเกิดขึ้นจากการคิดริเริ่มของคนชาวขอนแก่นด้วยกันเองใน (Concept) ของการที่จะกระจายอำนาจมาสู่ท้องถิ่น นั่นหมายความว่าเป็นความพยายามที่จะลดภาระการใช้จ่ายงบประมาณของรัฐบาลส่วนกลางให้มาอยู่ในมือของรัฐบาลท้องถิ่นโดยการหางบประมาณตัวนี้มาดำเนินการด้วยตัวเองนะครับ เพราะฉะนั้นลักษณะของโครงการนี้อย่างที่ทราบก็คือจังหวัดขอนแก่นอยู่ในจุดศูนย์กลางของภาคอีสาน นั่นคือเป็นเส้นทางเศรษฐกิจและการลงทุนพูดง่าย ๆ มีการเจริญเติบโตอย่างก้าวกระโดด เพราะฉะนั้นคนขอนแก่นก็เห็นว่าจังหวัดนี้เมื่อมีเศรษฐกิจและการลงทุนเติบโตอย่างก้าวกระโดดนี่ก็คงจะต้องมีการพัฒนาให้สามารถที่จะรองรับการเติบโตนั้นได้ สิ่งหนึ่งที่นำมาก็คือเรื่องของโครงการ Smart City ซึ่งมีด้วยกัน 6 ด้านนะครับ แต่การขนส่งมวลชนนี่จะเป็น 1 ใน 6 โครงการ Smart City ที่หยิบยกขึ้นมาก่อน โครงการนี้ในเส้นทางแรกจากเหนือ-ใต้ ถ้าท่านมองดูในแผนที่ตรงกลางนะครับเส้นดิ่งจุดเหนือจุดใต้ก็คือเส้นทางที่รถไฟฟ้าจะวิ่งจากท่าพระขึ้นไปยังสำราญ โดยมีระยะทางหลักอยู่ที่ 26 กิโลเมตร จะมีจำนวนสถานีด้วยกัน 20 สถานีด้วยกันครับ ตรงกึ่งกลางที่ท่านเห็นเป็นแถบแดงนะครับ นั่นจะเป็นจุดที่ตั้งของศูนย์ซ่อมบำรุงและศูนย์ควบคุมการเดินรถซึ่งอยู่ตรงสี่แยกประตูเมือง เพราะฉะนั้นเส้นทางที่ว่า 26 กิโลเมตรก็จะพาดผ่านความรับผิดชอบของทั้ง 5 เทศบาลด้วยกันในภาพทางซ้ายมือนะครับ สำหรับในวันนี้ผมจะทำความเข้าใจง่ายๆ ขอใช้เวลาไม่มากนะครับโดยจะไล่เรียงความคืบหน้าที่ว่าโครงการที่ได้รับอนุมัติมาแล้วนี่มันจะมีเรื่องหลักๆ อยู่ด้วยกัน 5 เรื่องด้วยกันอย่างที่เรียนในเอกสารและขอแก้ไขเป็นหัวข้อที่เข้าใจง่ายแล้วว่าเป็นข้อ 1, 2, 3, 4 และ 5 นะครับ สิ่งที่ทางรัฐบาลโดยหัวหน้า คสช. ได้อนุมัติไว้ปี 2559 นั้น จะมีเรื่องหลักๆ อยู่ 5 เรื่องด้วยกันนะครับ เรื่องแรกเป็นเรื่องที่จะให้ทางกระทรวงคมนาคมทำการศึกษาความเป็นไปได้ของโครงการและผลกระทบของสิ่งแวดล้อมฉบับใหม่ คำว่าฉบับใหม่นั่นหมายความว่าแผนเดิมของจังหวัดขอนแก่นที่ สนข. หรือกระทรวงคมนาคมทำไว้นี้ เป็นเรื่องรถล้อยางเป็นรถเมล์ เรื่องที่สองคือเรื่องของการใช้ถนนมิตรภาพการก่อสร้างเส้นทางหลักเพราะจากท่าพระขึ้นไปสำราญนั้นการก่อสร้างจะใช้แนวเกาะกลางถนนเป็นหลักในการก่อสร้างนะครับ ในตัวอนุมัติก็คืออนุมัติให้กระทรวงคมนาคมพิจารณาการใช้พื้นที่ของกรมทางหลวงตรงนี้ เรื่องที่สามที่ได้อนุมัติหลักการไว้ก็คือการใช้พื้นที่บริเวณศูนย์วิจัยข้าวของจังหวัดขอนแก่นเป็นที่ตั้งของศูนย์ควบคุมการเดินรถ อย่างที่ผมนำเรียนให้เห็นในแผนที่ที่บอกว่าเป็นจุดกึ่งกลางของเส้นทางหรือตรงบริเวณของสี่แยกประตูเมืองนั่นเอง ส่วนเรื่องที่สี่นั้นก็เป็นเรื่องในการจัดตั้งบริษัทขึ้นมาดำเนินการและการที่จะจัดหาเงินมาดำเนินการในโครงการด้วยตัวเอง อย่างที่เรียนว่าไม่ได้ใช้งบประมาณของรัฐบาลส่วนกลาง ส่วนเรื่องที่ห้าเป็นเรื่องการอนุมัติให้องค์กรปกครองส่วนท้องถิ่นนี้เป็นเจ้าของโครงการเพื่อที่จะได้ดำเนินการขอสิทธิ์ต่างๆ จากทางรัฐบาลต่อไป เรื่องของ BOI เรื่องของการใช้สิทธิประโยชน์การลงทุนเป็นต้นนะครับ อันนี้ผมขอลงในรายละเอียดเล็กน้อยนะครับ ว่าความคืบหน้าในแต่ละข้อเป็นอย่างไร ในข้อแรกเรื่องของการทำผลการศึกษาความเป็นไปได้และผลกระทบสิ่งแวดล้อม โดย สนข. นี้ก็เรียนให้ทราบว่าปัจจุบันทาง สนข. หรือสำนักนโยบายและแผนการจราจรและขนส่งของกระทรวงคมนาคมนี้ได้ทำการศึกษาความเป็นไปได้ของโครงการนี้เสร็จสิ้นเรียบร้อยแล้ว และปัจจุบันนี้ทางคณะกรรมการจัดระบบการจราจรทางบกหรือ คจร. ที่มีท่านนายกรัฐมนตรีเป็นประธานนะครับ ได้กรุณาอนุมัติผลการศึกษาที่ สนข. ดำเนินการกับจังหวัดขอนแก่นเรียบร้อยแล้วนะครับ นอกจากนั้นในมติของ คจร. เมื่อวันที่ 17 ตุลาคม 2561 ที่ผ่านมา ทาง คจร. ได้กรุณาอนุมัติให้จังหวัดขอนแก่นเป็นผู้บริหารจัดการโครงการต่อไป ซึ่งในการดำเนินการขั้นต่อไปก็คือจังหวัดก็จะได้มอบลงมาให้กับ 5 เทศบาล แล้ว 5 เทศบาลก็จะได้มอบการบริหารจัดการโครงการต่อมายังให้บริษัท KKTS ต่อไปนะครับ ส่วนในเรื่องที่สองเรื่องความคืบหน้าของการขอใช้พื้นที่เส้นทางของถนนมิตรภาพจากกรมทางหลวงนั้น ปัจจุบันนี้เมื่อข้อที่หนึ่งซึ่งได้รับเอกสารการอนุมัติจาก คจร. ซึ่งทาง ครม. ได้มีมติรับทราบเรียบร้อยแล้วทางจังหวัดก็จะทำการมอบผลของโครงการนี้ลงมายัง 5 เทศบาล และลงมาที่ KKTS เมื่อ KKTS ได้รับมอบเรียบร้อยแล้วนี้ เราก็จะนำเข้าไปขออนุญาตกับกรมทางหลวงในการใช้เกาะกลางของถนนมิตรภาพและไหล่ทางที่เกี่ยวข้องเพื่อใช้ในการก่อสร้างต่อไป การอนุญาตหรือไม่อนุญาตนี่ก็ขึ้นอยู่กับการที่ผลการศึกษาที่ สนข. ได้อนุมัติไว้เรียบร้อยแล้วนี้ทาง KKTS จะต้องมาดำเนินการทบทวนผลการศึกษาใหม่อีกครั้งหนึ่งนะครับ เหตุผลก็เพราะว่าผลการศึกษาที่ สนข. ได้อนุมัติไว้แล้วนี้ได้ตั้งสมมุติฐานไว้ในเรื่องจริงปลายปี 2559 กว่าผลการศึกษานี้จะออกมาก็ปลายปี 2561 แล้ว เพราะฉะนั้นความเจริญเติบโตความเป็นไปได้ของโครงการที่จะทำให้โครงการนี้ความเป็นไปได้มากขึ้นมันเปลี่ยนแปลงไปเยอะมาก เพราะฉะนั้นเราก็จะต้องมาทบทวนใหม่อีกครั้งหนึ่ง อย่างเช่นว่าสิ่งที่กรมทางหลวงอยากมองอยากรอดูอยู่เรื่องของผลกระทบการจราจรจะเป็นอย่างไร ทั้งก่อนโครงการเกิดขึ้นและเมื่อโครงการเกิดขึ้นแล้ว ก็จะเป็นตัวนำสำคัญที่จะทำให้เรานำมาคุยกับผู้ที่เกี่ยวข้องจะอนุญาตในการใช้เส้นทางหรือใช้พื้นที่ได้นะครับ ส่วนในเรื่องที่สามเรื่องการขอใช้พื้นที่ในศูนย์วิจัยข้าวจังหวัดขอนแก่นมาเป็นพื้นที่ในการก่อสร้างศูนย์ควบคุมในการเดินรถนี้ ขณะนี้ความคืบหน้านั้น ทางกระทรวงเกษตรได้กรุณารับหลักการแล้วนะครับ ก็อยู่ในระหว่างที่กรมการข้าวกับทางจังหวัดขอนแก่นจะตั้งกรรมการขึ้นมาร่วมกันเพื่อพิจารณาในการแลกเปลี่ยนพื้นที่นะครับ มิใช่ว่าเทศบาลจะเข้าไปใช้พื้นที่แต่เพียงฝ่ายเดียวนะครับ ทางโครงการก็จะต้องจัดหาพื้นที่เข้าแลกเปลี่ยนกับทางศูนย์วิจัยข้าวให้ด้วย ซึ่งขณะนี้อยู่ในระหว่างการตั้งกรรมการเพื่อจะพูดคุยกันต่อไป ส่วนเรื่องที่สี่ก็เป็นเรื่องที่ทางบริษัทได้จัดตั้งขึ้นมาเพื่อดำเนินการโครงการ อยากเรียนว่าบริษัท KKTS ในความคืบหน้าได้จัดตั้งขึ้นมาแล้วนะครับ ตามอนุมัติโดยรัฐมนตรีว่าการกระทรวงมหาดไทยตั้งแต่ปี 2560 บริษัทนี้ตั้งขึ้นมาโดยอาศัยพระราชบัญญัติเทศบาล พ.ศ. 2496 แก้ไขเพิ่มเติมถึง (ฉบับที่ 13) พ.ศ. 2552 ซึ่งอนุญาตให้เทศบาลเข้าไปถือหุ้นได้ไม่ต่ำกว่าร้อยละ 50 เพื่อดำเนินการสาธารณูปโภค เพราะฉะนั้นกล่าวโดยสรุปก็คือว่า KKTS นั้นไม่ใช่บริษัทเอกชนลอยๆ ที่จะเข้ามารับจ้างทำโครงการนะครับ แต่เป็นบริษัทที่มีสถานะเป็นบริษัทที่อยู่ภายใต้การกำกับดูแลของเทศบาลทั้ง 5 แห่งเพื่อที่จะเป็นผู้ดำเนินโครงการนี้ให้เกิดความคล่องตัวนั่นเองนะครับ ส่วนเรื่องการแสวงหาเงินที่จะมาลงทุนนั้นนะครับ อย่างที่เรียนว่าเราไม่ได้รอการจัดสรรงบประมาณมาจากส่วนกลางก็เป็นหน้าที่ของ KKTS ในการที่จะไปทำการหาเงินมาลงทุนนะครับ จึงได้เรียนชี้ให้ท่านเห็นว่าการทบทวนผลการศึกษาที่ได้รับมอบมาแล้วนี้ เป็นหัวใจสำคัญในขั้นตอนการดำเนินงานต่อไปนับจากวันนี้ครับ ที่จะทำให้โครงการนี้ศึกษาออกมาแล้วมีความเป็นไปได้มากที่สุดเพียงพอที่จะทำให้แหล่งเงินสถาบันการเงินทั้งในและต่างประเทศที่ให้ความสนใจให้เงินกู้กับเรามาที่จะทำโครงการนี้ต่อไป ก็กล่าวว่าโครงการนี้ไม่ใช่โครงการของการร่วมทุนแต่อย่างใดทั้งสิ้นนะครับ เป็นโครงการของรัฐบาลท้องถิ่นดำเนินการเอง 100 % ตามหลักการที่ได้รับอนุมัติไว้นะครับ ไม่ใช่ลักษณะของโครงการร่วมทุนหรือเรียกย่อๆ ว่า PPP นะครับ ความคืบหน้าในเรื่องสุดท้ายคือข้อที่ห้า ที่ให้องค์กรปกครองส่วนท้องถิ่นเป็นเจ้าของโครงการนั้น ก็จะเป็นไปในทำนองเดียวกับข้อที่สี่ที่กล่าวมาแล้วว่าเมื่อจังหวัดได้รับมอบการบริหารจัดการโครงการมาจากทางรัฐบาลหรือ คจร. แล้วนี้ ตรงนี้ทางจังหวัดได้มอบหมายให้ทาง 5 เทศบาลแล้ว จะทำให้ 5 เทศบาลได้มีสิทธิในการดำเนินการต่อไปอย่างถูกต้องตามกฎหมายที่จะไปขอสิทธิประโยชน์ต่างๆ จากทางราชการได้ต่อไป เช่น เรื่องของสิทธิบัตรการลงทุน เป็นต้น นี่ก็เป็นความคืบหน้าในการดำเนินการที่อยากจะขอเรียนรายงานให้กับทางท่านประธานสภาเทศบาลฯ และท่านสมาชิกสภาฯ ผู้ทรงเกียรติได้ทราบ ขอบคุณครับ

**นายเรืองชัย ตราชู ประธานสภาเทศบาลนครขอนแก่น**

ก็เป็นทางบริษัท KKTS มารายงานให้ทราบ ทีนี้ผมก็จะถามว่ามีท่านสมาชิกสภาฯ ท่านใดจะแสดงความคิดเห็นจะอภิปรายอะไรหรือไม่นะครับ ผมขออนุญาตนิดหนึ่งทาง KKTS และก็ฝั่งสมาชิกสภาฯ สามารถอภิปรายแสดงความเห็นได้หรือไม่ ต้องถามก่อนเพื่อมารยาทว่าได้ไหม

**พลตรีชาติชาย  ประดิษพงษ์ ประธานกรรมการบริหารบริษัท KKTS**

เรียนเชิญครับผม

**นายเรืองชัย ตราชู ประธานสภาเทศบาลนครขอนแก่น**

แปลว่าได้ ครับขอเชิญคุณสุพัฒน์ครับ

**นายสุพัฒน์ พงษ์เพียจันทร์ สมาชิกสภาเทศบาลนครขอนแก่น**

ผมนายสุพัฒน์ พงษ์เพียงจันทร์ เรื่องนี้ผมก็รู้ข่าวมาพอสมควรก็คือความกังวลของผมหรืออาจจะหลายๆ ท่านก็ได้ ดำเนินการโครงการนี้เป็นสิ่งที่ดีกับขอนแก่นครับ และถ้าคิดดูว่าเป็นความกังวลของผมหรือคนขอนแก่น ผมขอพูดภาพรวมว่าคนขอนแก่นก็แล้วกันเพราะว่าผมเป็นตัวแทนเขา คือผมนั่งฟังเมื่อสักครู่นี้ก็เลยกังวัลนิดนึงครับท่านประธานสภาฯ ทีนี้ผมก็อยากจะสอบถามว่าไม่ได้ใช้เงินเทศบาลใช่หรือไม่ และถ้าดำเนินการโครงการนี้สำเร็จบริษัทนี้ยังดูแลโครงการนี้อยู่ใช่หรือไม่ ในเวลาอันยาวนานคงจะไม่ผลักภาระต่อมาให้เทศบาลใช่หรือไม่ ขอบคุณครับ

**นายเรืองชัย ตราชู ประธานสภาเทศบาลนครขอนแก่น**

ก็คงจะจดคำถามไว้ก่อน มีท่านใดจะสอบถามหรือแสดงความคิดเห็นอีกไหมครับ คุณวันชัยครับ ขอให้ท่านนายกเทศมนตรีฯ ก่อน

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

ขอประทานอภัยท่านประธานสภาเทศบาลฯ ครับ เพื่อให้ทางท่านพลตรีชาติชาย ประดิษพงษ์ ได้เตรียมตอบประเด็นคำถามท่านสมาชิกสภาฯ ให้ครบถ้วน เมื่อสักครู่คณะทำงานยังไม่ได้จดประเด็นคำถาม ผมจะทบทวนประเด็นเพื่อจะได้จดให้ครบ จะรบกวนพลตรีชาติชาย เพื่อให้ตอบคำถาม ประการแรกข้อแรกของท่านสุพัฒน์ คือไม่ได้ใช้เงินงบประมาณเทศบาลฯ ใช่หรือไม่ ข้อสองหากแม้นโครงการสำเร็จบริษัทดำเนินการต่อใช่หรือไม่ ข้อสาม ในอนาคตจะไม่มีการผลักภาระให้เทศบาลฯต่อไปใช่หรือไม่ มีอยู่ 3 ประเด็นนะครับ ขออนุญาตเชิญตอบครับ

**นายเรืองชัย ตราชู ประธานสภาเทศบาลนครขอนแก่น**

ขอเชิญ คุณวันชัยฯ ครับ

**นายวันชัย ซื่อศิริสวัสดิ์ สมาชิกสภาเทศบาลนครขอนแก่น**

กราบเรียนท่านประธานสภาเทศบาลฯ และสมาชิกสภาฯ ผู้ทรงเกียรติครับ ที่ผมจะถามไม่ได้เกี่ยวกับเรื่องนี้ผมจะถามเกี่ยวกับรายงานการประชุม รายงานการประชุมตอนแรกผมก็ไม่ได้สนใจ ผมก็เปิดๆ มาเจอหน้าสุดท้ายที่ ผู้บันทึกรายงานการประชุมและผู้ตรวจรายงานการประชุมไม่เป็นลายเซ็นแต่เป็นตัวพิมพ์เอกสาร มาถึงตรงนี้ผมนึกขึ้นได้เลยไปเทียบเอกสารเก่าที่มีรายงานการประชุมครับ มันไม่ตรงกันในบางรายการและคราวนี้ทำไมไม่มีลายเซ็นของ ผู้บันทึกรายงานการประชุมและประธานตรวจรายงานการประชุม แต่มีสำเนาถูกต้องเป็นท่านอดีตปลัดเทศบาลนครขอนแก่นครับ และเมื่อผมเอาเอกสารตัวนี้ไปเทียบกับตัวเก่าที่ผมมีอยู่ มันเหมือนกับว่ามีการตัดต่อข้อความหรือไม่ผมไม่แน่ใจ ขอบคุณมากครับ

**นายเรืองชัย ตราชู ประธานสภาเทศบาลนครขอนแก่น**

เอกสารต้องดูให้ตรงกัน ผมดูตามที่ท่านวันชัยกล่าวถึงไม่ทัน หมายความว่าเอกสารที่แนบมากับญัตติใช่หรือไม่

**นายวันชัย ซื่อศิริสวัสดิ์ สมาชิกสภาเทศบาลนครขอนแก่น**

ครับที่เป็นรายงานการประชุมเก่าครับ

**นายเรืองชัย ตราชู ประธานสภาเทศบาลนครขอนแก่น**

ให้เอกสารตรงกันก่อนครับ เป็นเอกสารรายงานการประชุมสภาเทศบาลฯ หมายความว่าเมื่อคราวประชุมสภาเทศบาลฯ วันที่ 27 กรกฎาคม 2558 ถูกไหม ทีนี้ตรงไหนที่คุณวันชัยว่า ไปถึงหน้า 4 ถูกไหมหรือยังไง นะครับ ดูตามผมไปด้วยนะครับ คือที่คุณวันชัยแสดงความคิดเห็นคือรายงานการประชุมสภาเทศบาลฯ วันที่ 27 กรกฎาคม 2558 นะครับ ทีนี้ที่คุณวันชัยบอกนั้นอยู่ในหน้าไหนครับ

**นายวันชัย ซื่อศิริสวัสดิ์ สมาชิกสภาเทศบาลนครขอนแก่น**

หน้าที่ 7 กับหน้าที่ 8 เป็นการพิมพ์ชื่อเจ้าหน้าที่ผู้จดรายงานการประชุม การพิมพ์ชื่อผู้ตรวจรายงานการประชุม ไม่เป็นลายเซ็น แต่มีชื่อท่านอดีตปลัดเทศบาลฯ รับรองสำเนาถูกต้องครับ ผมเลยสงสัยว่าทำไมไม่เป็นลายเซ็นของผู้ทำการบันทึกครับ

**นายเรืองชัย ตราชู ประธานสภาเทศบาลนครขอนแก่น**

ให้เห็นตรงกันก่อน ทีนี้พอไปถึงหน้า 7 นะครับ ในเอกสารว่าเลิกประชุมเวลา 10.45 น. มีวารุณี มีอนันต์ ผู้บันทึกรายงานการประชุม เหล่านี้มีข้อสงสัยว่าทำไมรายชื่อคณะกรรมการตรวจรายงานการประชุมไม่ได้ลงลายเซ็นนี้คืออันแรกนะครับ แต่ท้ายที่สุดไปเห็นการรับรองสำเนาถูกต้องโดยท่านปลัดเทศบาลฯ นี่คือข้อสงสัย ทีนี้ข้อสงสัยนี้ไม่เกี่ยวข้องกับ KKTS มันเป็นข้อสงสัยที่เกี่ยวข้องกับเทศบาลฯ ก็จดประเด็นไว้ ท่านอื่นมีอะไรจะอภิปรายอีกไหมครับ ขอเชิญคุณปรมินทร์ครับ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ขอบพระคุณครับท่านประธานสภาเทศบาลฯ ครับ ผมนายปรมินทร์ เลาหะพันธุ์ครับ จากเอกสารและจากการฟังรายงานที่ท่าน พลตรีชาติชาย ได้กล่าวรายงานให้ทราบก็ต้องขอขอบคุณท่าน แล้วผมก็มีคำถามมากมายเลยครับ ในเรื่องที่ก็ได้ถามไปบ้างแล้วนะครับ ก็ขอบคุณท่านที่มาขอแก้เอกสารเป็นข้อ 1 ข้อ 2 ข้อ 3 แต่ว่าสิ่งที่ยังคาใจอยู่ก็คือในเรื่องสถานการณ์ปัจจุบันมา ก็เป็นเอกสารการประชุมนะครับ ที่บอกจะอยู่ที่บรรทัดที่ 4 ของหน้าที่ 1รายงานเอกสารจากด้านล่างนะครับ ตามที่คณะกรรมการระบบการจราจรทางบก (คจร.) ในคราวประชุมครั้งที่ 2/2561 วันที่ 17 ตุลาคม 2561 ได้มีผลพิจารณาเห็นชอบตามที่กล่าวมาข้างต้นแล้วนั้น จังหวัดขอนแก่นจึงได้ส่งหนังสือเรียนกระทรวงและหน่วยงานที่เกี่ยวข้องเพื่อแจ้งผลการพิจารณาดังกล่าว หนังสือลงวันที่ 9 พฤศจิกายน 2561 ดังนี้ 1. ท่านพลอากาศเอกประจิน จั่นตอง 2.รัฐมนตรีว่าการกระทรวงมหาดไทย 3.รัฐมนตรีว่าการกระทรวงคมนาคม 4. รัฐมนตรีว่าการกระทรวงเกษตรฯ 5. อธิบดีกรมการข้าว 6. อธิบดีกรมทางหลวง 7. นายกเทศมนตรี 5 เทศบาล สิ่งที่ผมสงสัยใคร่รู้ก็คือ (ขอให้เทศบาลทั้ง 5 แห่ง จัดประชุมสภาเทศบาล เพื่อยืนยันมติร่วมกันในการยืนยันในการดำเนินโครงการฯ โดยบริษัท ขอนแก่น ทรานซิท ซิสเต็ม จำกัด เป็นผู้ดำเนินโครงการและบริหารจัดการโครงการดังกล่าว) 8. คณะกรรมการสนับสนุนการดำเนินโครงการ ฯ ผมก็สงสัยใคร่รู้ว่าจริงๆ แล้วในหนังสือสั่งการหรือหนังสือแจ้งฉบับลงวันที่ 9 พฤศจิกายน 2561 นี้มีเนื้อหาประมาณตามนี้จริงหรือเปล่า เพราะว่าอื่นๆ นี้เป็นการแจ้งเพื่อทราบแต่ว่าทำไมในข้อ 7 ระบุว่า ต้องให้เทศบาลนครขอนแก่นยืนยันว่าทำมติโครงการร่วมกัน อันนี้คือข้อสงสัยประการที่ 1 นะครับ ข้อสงสัยประการที่ 2 ก็คือหนังสือของสำนักงานเทศบาลนครขอนแก่นอยู่ในหน้าที่ต่อจากรายงาน เลขที่ ขก 5201/3659 ลงวันที่ 10 กรกฏาคม 2558 เรื่องญัตติขอความเห็นชอบในการดำเนินกิจการนอกเขตเทศบาลนครขอนแก่น มตินี้หรือญัตตินี้ขอมาตามข้อตกลง MOU ที่อยู่ในช่วงท้ายของ 5 เทศบาลลงนามร่วมกันใช่หรือไม่ เนื่องจากว่าบันทึกข้อตกลงร่วมกันให้ดำเนินกิจการร่วมกันด้านสาธารณูปโภคนะครับ เห็นว่ามีข้อตกลง 1. เครือข่ายสาธารณูปโภคเมืองขอนแก่นจะร่วมมือและให้การสนับสนุนการดำเนินงานกิจการสาธารณูปโภค โดยการสนับสนุนงบประมาณจากเครือข่ายสาธารณูปโภคเมืองขอนแก่นตามหน้าที่อำนาจ 2. เครือข่ายสาธารณูปโภคเมืองขอนแก่น ซึ่งมีอำนาจหน้าที่ตาม พ.ร.บ.เทศบาล พ.ศ. 2496 และ พ.ร.บ.กำหนดแผนและขั้นตอนการกระจายอำนาจให้แก่ อปท. พ.ศ. 2542 ฯลฯ 3.เครือข่ายสาธารณูปโภคเมืองขอนแก่นจะร่วมมือกันควบคุมคุณภาพและมาตรฐาน ฯลฯ 4.เครือข่ายสาธารณูปโภคเมืองขอนแก่นจะร่วมกันเผยแพร่ประชาสัมพันธ์การดำเนินกิจการต่างๆ ตามศักยภาพของหน่วยงาน 5. การเปลี่ยนแปลงบันทึกความเข้าใจฉบับนี้สามารถกระทำได้โดยความยินยอมจากเครือข่ายสาธารณูปโภคเมืองขอนแก่น ฯลฯ ประมาณแบบนี้ เลยถามว่าจริงๆ แล้วที่สภาเทศบาลฯ อนุมัติไปนี้ให้ทำตาม MOU นี้ใช่หรือไม่ ก็แค่เป็นการพัฒนาโครงสร้างพื้นฐานสาธารณูปโภคครับ จริงๆ แล้วถ้าเป็นอย่างนี้ผมเชื่อว่าสิ่งที่ตามมาก็คือในเมื่อเราจะต้องทำสิ่งต่างๆ ก็ต้องมาขออนุมัติสภาเทศบาลฯ แห่งนี้อีก เราขออนุมัติแค่เครือข่ายโครงสร้างเราจะมาขอในเรื่องของรูปแบบการลงทุน ไม่ว่าจะเป็น LRT เป็นรถไฟรางเบา รถด่วน ซึ่งตอนแรกที่เราเข้าใจกันคือรถด่วนเป็นรถมีล้อยางวิ่งนะครับ และ 2.มีรูปแบบของการขนส่งแบบใหม่นี้จะขัดต่อข้อตกลงนี้หรือเปล่า และก็สามารถดำเนินการตามกรอบต่างๆ นี้ได้หรือไม่ สิ่งที่สภาเทศบาลฯ ยังไม่ได้รู้และอยากรู้หลายๆ เรื่องต้องขอบคุณที่ท่านได้นำมาเสนอนะครับ ก็คือในเรื่องของรูปแบบการออกแบบการใช้รถไฟมันมีรูปแบบกี่รูปแบบ ทำไมเราถึงเลือกสายนี้เข้าใจว่ามีการใช้หลายๆ สายทำไมมาเลือกสายนี้เพราะเหตุผลอะไร 2.ในเรื่องรูปแบบการลงทุน เป็นการเท่าที่ฟังมาก็คือทีแรกผมสงสัยว่าจะเป็นผู้ร่วมหรือลงทุนยังไงเมื่อสักครู่ท่านก็บอกจะกู้เองนะครับไม่ร่วมกับใครเลย 3.ก็คือรูปแบบของการบริหารโครงการใครเป็นคนดำเนินการใช้ KKTS หรือ KKTT ที่ผมเห็นท่านผู้บริหาร KKTT โฆษณาจังครับว่าสำเร็จแล้วได้แล้วเป็นแล้ว ผมก็เลยไม่เข้าใจว่าใครเป็นเจ้าของโครงการแน่ครับระหว่าง KKTS กับ KKTT แล้วสภาเทศบาลฯ แห่งนี้ต้องรับผิดชอบอย่างไรบ้าง 4.ขอบเขตการจัดประโยชน์รายได้ที่หากจะมีเทศบาลนครขอนแก่นจะได้อะไรบ้างการยินยอมให้ทำเช่นนี้ 5.ผลกระทบต่อสิ่งแวดล้อมการทำ EIA สภาเทศบาลฯ แห่งนี้ก็ยังไม่รับรู้เลย 6.ภาระผูกพันต่อหนี้สินจะเป็นอย่างไรถ้าสมมุติว่าไม่ประสบความสำเร็จ สมมุติว่าโครงการขาดทุนต้องขอโทษนะครับ เพราะผมต้องคิดแทนประชาชนหลายๆ คนคิดแทนเทศบาลนครขอนแก่น ที่เราอาจจะต้องไปผูกพันภาระเงินประมาณ 20,000 กว่าล้านครับท่าน งบประมาณปีหนึ่งเทศบาลมีแค่ 1,000 กว่าล้าน ผมก็เลยไม่รู้ว่าต้องทำยังไงเป็นข้อสังเกตข้อห่วงใยแล้วสุดท้ายการลงทุนได้ประโยชน์อะไรต่อสภาเทศบาลฯ สามารถพัฒนาต่อไปอะไรได้บ้าง การลงทุนในส่วนต่าง ๆ ยังมีอีกในเรื่องของการที่บอกว่าจะไปแลกที่ดินโดยใช้ที่ดิน 3 แปลง ก็คือแปลงบ้านขาม แปลงบ้านโต้น และแปลงโคกสี ตรงนี้เรามีแล้วใช่ไหมผมเข้าใจว่าเทศบาลนครขอนแก่นยังไม่มีที่ดินแบบนี้ แล้วถ้าสมมุติเราแลกแล้วที่ดินแปลงใหญ่นะครับ แปลงศูนย์วิจัยข้าว ผมว่าราคาปัจจุบันอาจจะท่วมโครงการ 27,000 ล้านนี้ก็ได้จะเป็นในนามของใครเป็นผู้ครอบครอง เทศบาลนครขอนแก่นหรือ KKTT หรือ KKTS ตรงนี้ผมก็อยากทราบ เพราะว่าการเอาที่ดินใหญ่ขนาดนี้ที่มีผลกระทบต่อชาวบ้านเยอะแยะ แล้วแลกกันไปแลกกันมาแล้วถ้าที่ดินตกไปเป็นของเอกชนต่อไปก็ไม่รู้เราจะทำอย่างไรได้เพราะแลกไปแล้วครับท่านประธานสภาเทศบาลฯ ครับ แล้วผมทราบมาอีกว่าโครงการนี้มีการประมูลไปแล้วจากเพจหลายๆ เพจ ไม่ว่าจะเป็นขอนแก่นลิ้งค์ ประมาณปี 2560 มีการตีข่าวผมก็ไม่รู้ว่ามีการตีข่าวหรือเปล่า ผมก็สงสัยใคร่รู้ผมก็ไปเปิด website ต่างๆ ดูครับ ผมก็ไปเจอหนังสือที่บริษัท ขอนแก่น ทรานซิท ซิสเต็ม มีบอกว่ามีผู้ชนะการประมูลไปแล้ว มีลายเซ็นของท่านพลตรีชาติชาย ขออภัยนะครับที่ต้องเอ่ยนาม ไม่รู้ว่าเอกสารตรงนี้ถูกต้องหรือเปล่า ผมจำได้ที่ผมอ่านก็คือผู้ชนะการประมูลก็คือบริษัท WCE หรือ WEC อะไรประมาณนี้ครับและก็มีบริษัทสำรองด้วย อันนี้ผมก็ไม่ทราบว่าเป็นสิ่งที่ถูกต้องหรือเปล่า เพราะเห็นเป็นเอกสารที่ปรากฏบน website ของบริษัท ขอนแก่น ทรานซิท ซิสเต็ม เองนะครับถูกไหมครับท่าน อันนี้คือสิ่งที่ผมสงสัยใคร่รู้ครับ ประมาณนี้ครับ ขอบคุณครับท่านประธานสภาเทศบาลฯ ครับ ยังมีอีกสิ่งหนึ่งที่ผมฟังแล้วอาจจะต้องถามอีก ขอบคุณมากครับ

**นายเรืองชัย ตราชู ประธานสภาเทศบาลนครขอนแก่น**

มีสมาชิกท่านใดจะอภิปรายอีก เชิญคุณวันชัยครับ

**นายวันชัย ซื่อศิริสวัสดิ์ สมาชิกสภาเทศบาลนครขอนแก่น**

กราบเรียนท่านประธานสภาเทศบาลฯ และสมาชิกสภาฯ ผู้ทรงเกียรติครับ ผมอยากสอบถามในหน้า 8 นะครับ ในญัตติที่ ๗ เอกสารวันที่ 10 กรกฎาคม 2558 เรื่องขอความเห็นชอบการดำเนินกิจการนอกเขตเทศบาลครับ มันควบกันเกี่ยวกับเรื่องนี้ครับผม

**นายเรืองชัย ตราชู ประธานสภาเทศบาลนครขอนแก่น**

ให้ตรงกันก่อนคือเอกสารเขียนว่าวันที่ 10 กรกฎาคม 2558 เรื่องญัตติขอความเห็นชอบดำเนินกิจการนอกเขตเทศบาลนครขอนแก่นนะ

**นายวันชัย ซื่อศิริสวัสดิ์ สมาชิกสภาเทศบาลนครขอนแก่น**

ญัตตินี้ผมกลัวว่าจะเป็นปัญหากับสมาชิกสภาฯ เรา ผมเลยอยากสอบถามว่าญัตติที่เขียนมา ที่ขอผ่านทางเทศบาลมาก็คือ 1.ท่านผู้บริหารขอให้สภาเทศบาลนครขอนแก่น พิจารณาเห็นชอบให้เทศบาลนครขอนแก่นสามารถที่กระทำกิจการนอกเขตเทศบาลนครขอนแก่น เพื่อทำกิจการรถด่วนสาธารณะและทำกิจการสาธารณูปโภคระบบขนส่งมวลชนและโครงการพัฒนาโครงสร้างพื้นฐานร่วมกันที่อยู่เขตเทศบาลอีก 4 แห่ง ได้แก่ เทศบาลตำบลศิลา, เทศบาลตำบลเมืองเก่า, เทศบาลตำบลสำราญ และเทศบาลตำบลท่าพระ โดยการจัดตั้งบริษัทจำกัดร่วมกันขึ้นกับมาตรา 57 ทวิ และมาตรา 57 ตรี แห่งพระราชบัญญัติเทศบาล พ.ศ.2496 2.ขอให้สภาเทศบาลนครขอนแก่น พิจารณาให้ความเห็นชอบการที่เทศบาลนครขอนแก่นจะเข้าถือหุ้นในบริษัทจำกัดของเทศบาลทั้ง 5 แห่ง ที่จะขออนุมัติจัดตั้งต่อกระทรวงมหาดไทย โดยการเข้าถือหุ้นของเทศบาลนครขอนแก่นมีมูลค่าเกินกว่าร้อยละ 60 ผมอยากทราบว่าตั้งแต่วันที่ 10 กรกฎาคม ๒๕๕๘ มาตอนนี้คือเทศบาลฯ เราจัดตั้งกลุ่มนี้เสร็จแล้วใช่หรือไม่ และหมดภาระหน้าที่ของสภาเทศบาลฯ ที่จะรับผิดชอบแล้วใช่หรือไม่ เพราะว่าในญัตติที่ขอมาคือขอจัดตั้งร่วมกับ 5 เทศบาล ตามรายการที่รายงานการประชุมที่ขอญัตติมาคือ ข้อที่หนึ่งสภาเทศบาลฯ เราหมดภาระตรงนี้แล้วใช่หรือไม่ ข้อที่สอง เกินกว่าร้อยละ 60 คือเทศบาลเราถือหุ้นเท่าไหร่ที่บอกว่า 60 % ในนี้ระบุไว้คือเป็นยอดเงินเท่าไหร่ ข้อที่สาม แล้วทำไมในเมื่อเทศบาลเราทั้ง 5 เทศบาล ร่วมดำเนินการในการจัดระบบการขนส่ง ทำไมไม่มีเจ้าหน้าที่ของเทศบาล 5 เทศบาล ร่วมเป็นกรรมการในบริษัทดังกล่าวครับ ขอบคุณมากครับ

**นายเรืองชัย ตราชู ประธานสภาเทศบาลนครขอนแก่น**

ครับก็คงเป็นเรื่องอภิปรายสอบถามทางฝั่งผู้บริหารเทศบาลที่นำเสนอญัตตินะครับ ขอเชิญคุณธนภณ ครับ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลฯ ที่เคารพ ท่านสมาชิกสภาฯ ผู้ทรงเกียรติ พ่อแม่พี่น้องผู้นำชุมชนที่ร่วมสังเกตการณ์การประชุมสภาเทศบาลนครขอนแก่นในวันนี้ครับ พี่น้องส่วนข้าราชการประจำวันนี้อาจจะผิดความคาดหมายนะครับ จริงๆ เราคิดว่าน่าจะเลิกประชุมตั้งแต่ตอนสัก 11.๐๐ น. นะครับ ก็ต้องขออภัยอย่างยิ่งนะครับ ท่านประธานสภาเทศบาลฯ ที่เคารพครับ เพราะอาหารว่างช่วงบ่ายนี้ก็ไม่ได้เตรียม แต่ไม่เป็นไรครับความหิวโหยต่อความรับผิดชอบต่อบ้านเมืองเป็นเรื่องใหญ่กว่าเยอะ ท่านประธานสภาเทศบาลฯ ที่เคารพครับ ประการแรกที่ผมจะถามท่านประธานสภาเทศบาลฯ ช่วยยืนยันผมด้วยนะครับ ผมเรียนถามท่านประธานสภาเทศบาลฯ นี่ล่ะครับ ญัตติวันนี้ที่กำลังกล่าวรายงานกันไปเมื่อสักครู่มีการสอบถามไปนี่นะครับ คำถามผมมีแค่วันนี้ในญัตตินี้เป็นการยืนยันรับรองญัตติคราวที่แล้วหรือไม่ของวันที่ 27 กรกฎาคม ๒๕๕๘ หรือไม่ครับท่านประธานสภาเทศบาลฯ กรุณาให้คำตอบผมก่อนครับ

**นายเรืองชัย ตราชู ประธานสภาเทศบาลนครขอนแก่น**

คือก็ต้องทวนความเข้าใจนิดหนึ่งนะ คือวิธีการสมาชิกสภาเทศบาลฯ ถ้าอภิปรายต้องพูดกับประธานสภาเทศบาลฯ แต่บางเรื่องถ้าประธานสภาเทศบาลฯ ไม่ทราบ ประธานสภาเทศบาลฯ ก็ต้องถามฝ่ายเลขานุการสภาฯ หรือถามฝ่ายผู้บริหารอันนี้ตรงกันนะ

**นายธนภณ กิตติวิมลชัย สมาชิกสภาเทศบาลนครขอนแก่น**

ผมถึงเรียนถามท่านตรงๆ เลยครับ เดี๋ยวคนอื่นจะตอบ

**นายเรืองชัย ตราชู ประธานสภาเทศบาลนครขอนแก่น**

คือต้องทวนให้เข้าใจเท่าที่ฟังมากมายไปหมด มีพี่น้องข้าราชการมีอะไรต่างๆ ต้องทวนก่อนเวลามีประชุมว่ายังนี้ ทีนี้ถามเลยถูกไหม ทีนี้คำถามนี้ผมตอบไม่ได้ผมเลยต้องถามว่าทีนี้ใครเป็นคนตอบที่จะชี้แจงที่เขาถาม คือผมหันหน้าไปฝั่งผู้บริหารๆ ว่าลองหาลงรายละเอียดดูครับขยายความประมาณว่าอย่างนั้น

**นายธนภณ กิตติวิมลชัย สมาชิกสภาเทศบาลนครขอนแก่น**

สืบเนื่องจากเอกสารในหน้า 6 นะครับ มีข้อความช่วงท้ายนะครับ เทศบาลทั้ง 5 จึงได้ประชุมหารือร่วมกันในประเด็นดังกล่าวเมื่อวันที่ 4 ธันวาคม 2561 ที่ประชุมมีมติให้ แจ้งผลการพิจารณา คจร. เป็นวาระเพื่อทราบในที่ประชุมสภาเทศบาลทั้ง ๕ และยืนยันมติประชุมสภาเทศบาลว่าเห็นชอบให้ดำเนินกิจการนอกเขตและการเข้าถือหุ้นในบริษัทจำกัดฯ ท่านสรุปแล้วใช่ไหมครับว่านี่เป็นการยืนยัน ข้อความนี้ตีความอย่างอื่นให้ผมหน่อยครับ ท่านประธานสภาเทศบาลฯ ที่เคารพครับ ก่อนจะไปต่อผมมีหลายคำถามครับ ถ้าท่านยืนยันผมจะได้ถามต่อถ้าท่านไม่ยืนยันผมก็จะออกความคิดเห็นผมท่านประธานสภาเทศบาลฯ ที่เคารพครับ

**นายเรืองชัย ตราชู ประธานสภาเทศบาลนครขอนแก่น**

ทีนี้ผมดูตามเอกสารนี้ เป็นเอกสารรายงานโดยบริษัท KKTS ถูกไหมก็คงเป็นคำถามที่บริษัท KKTS ต้องตอบ ก็เป็นเอกสารที่ทางนายกเทศมนตรีฯ จะตอบ ถามผมๆ ก็บอกแล้วที่ทางคุณธนภณถาม ผมก็ถามว่าตามเอกสารเป็นของขอนแก่น KKTS ทีนี้นายกเทศมนตรีฯ บอกว่านายกเทศมนตรีฯจะตอบ ในส่วนคำถามอื่นๆ ท่านรอได้ไหม คำถามอื่นๆ คือคำถามคุณปรมินทร์ก็ดี คุณวันชัยก็ดี เพราะเขาถามก่อนทีนี้ คุณธนภณนี้ถามทีหลัง ทีนี้ท่านนายกเทศมนตรีฯ จะตอบผมเลยต้องถามผู้ที่ถามคำถามก่อน ท่านรอได้นะ ให้นายกเทศมนตรีฯ ตอบตรงนี้ก่อนเชิญท่านนายกเทศมนตรีฯ ครับ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

กราบเรียนท่านประธานสภาเทศบาลฯ ครับ ญัตติที่นำเสนอในวันนี้เป็นญัตติรายงานความคืบหน้าเพื่อทราบไม่ได้เป็นการยืนยันมติว่าที่ประชุมสภาเทศบาลฯ เห็นชอบนะครับ ดังนั้นการรายงานวันนี้จึงเป็นแต่เพียงรายงานความคืบหน้าครับ ก็นำเรียนเพื่อทราบเท่านั้นเองครับ

**นายเรืองชัย ตราชู ประธานสภาเทศบาลนครขอนแก่น**

ท่านนายกเทศมนตรีฯ ตอบแล้วครับ มีประเด็นต่อกับคุณธนภณไหม เชิญคุณธนภณครับ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลฯ ที่เคารพ เพื่อนสมาชิกสภาฯ ผู้ทรงเกียรติครับ ประเด็นที่ผมจะถามต่อจากนี้นะครับ ผมเรียนถามอย่างนี้ครับยังมีวาระเป็นญัตติขอการยืนยันจากสภาเทศบาลฯ อีกหรือไม่ ในเรื่องเกี่ยวกับการทำกิจกรรมนี้น่ะครับ เพราะกิจกรรมที่อธิบายมานี้ ผมฟังนะครับผมว่าเยอะกว่างบประมาณเทศบาลนครขอนแก่น 24 ปีที่ผมมีบทบาทอยู่ในนี้รวมกันเพราะมูลค่าสูงมาก เริ่มต้นตั้งแต่ 5,000 ล้าน เป็น 7,000 ล้าน เป็นวันที่ประกาศ 13,700 ล้าน ไปถึงตอนนี้ 27,000 กว่าล้าน วันทำจริงผมว่าอาจจะ 50,000 ล้าน แต่ไม่เป็นไรครับเท่าไหร่ก็ตามนั้นล่ะครับ นี่คือประการแห่งความสงสัยทำไมมุ่งมั่นหมายมั่นปั้นมือเหลือเกิน ปุถุชนเกิดมาคนหนึ่งสามารถมีที่ดินที่บ้านขาม บ้านโต้น โคกสี ท่านนายกฯ ธีระศักดิ์มีใช่ไหมครับถึงสามารถเอาไปแลกผมถามท่านประธานสภาเทศบาลฯ ครับท่านใจเย็นๆ ครับ ถึงสามารถเอาไประบุแปลงในการแลกกันได้ครับ กรมการข้าวหรือกรมอะไรผมไม่ทราบแต่ว่ากระทรวงเกษตรฯ แน่นอน ผมถามอย่างนี้ครับ ส่วนนี้คำถามผมอย่างนี้ครับ กิจกรรมที่ท่านกำลังดำเนินการด้วยทุนของภาคเอกชนท่านบอกว่าเป็นผู้นำต้นแบบในประเทศไทย การที่มีที่ดินแปลงใดแปลงหนึ่งซึ่งต้องเป็นทุนทรัพย์ไปแลกนี่เป็นต้นทุนหรือไม่ครับ ถ้าเป็นทำไมคนขอนแก่นต้องมารับผิดชอบด้วยครับเพราะขณะนี้ท่านกำลังทำกิจที่รัฐพึงทำให้ประชาชนเข้าถึงการรับบริการครับ ทำไมไม่ไปขอใช้ฟรีๆ ถ้าเหตุผลมันได้ครับ กรมส่งเสริมฯ, กระทรวงเกษตรฯ, กรมการข้าว ก็ไปใช้ที่ดินแปลงอื่นตามงบประมาณของรัฐที่มีครับ มีที่ดินแปลงอื่นอีกไหมครับที่พอจะทำเรื่องอย่างนี้ได้ ท่านประธานเทศบาลฯ ที่เคารพครับ นั่นเป็นส่วนหนึ่งนะครับผมแปลกใจอัศจรรย์ใจมากทำไมระบุลงไปได้ว่าที่บ้านขาม บ้านโต้น แล้วก็โคกสี บังเอิญนี่ผมสมมุตินะครับว่าผู้ประมูลไม่สามารถไปซื้อที่ดินทั้ง 3 แปลงนี้มาได้ จะเอาอะไรมาแลกครับ หรือที่ดินอันนี้โครงการอันนี้ต้องเป็นอันพับไปครับ หรือมันส่อไปในการที่เรียกว่า ล็อคสเปค หรือไม่ครับ

**นายเรืองชัย ตราชู ประธานสภาเทศบาลนครขอนแก่น**

ในช่วงนี้ประมาณนี้ก่อน เอาทีนี้ฝั่งนี้คงจะได้คำถามชัดแล้ว คำถามที่ถามท่านนายกเทศมนตรีฯ ทีนี้ขอเชิญคุณวันชัยครับ

**นายวันชัย ซื่อศิริสวัสดิ์ สมาชิกสภาเทศบาลนครขอนแก่น**

กราบเรียนท่านประธานสภาเทศบาลฯ ครับ กรุณาช่วยนับองค์ประชุมด้วยครับ เมื่อสักครู่องค์ประชุมไม่ครบครับผมเลยสงสัย

**นายเรืองชัย ตราชู ประธานสภาเทศบาลนครขอนแก่น**

ก็จบแล้วประเด็นนี้ ผมก็จะกลับมาถามฝั่งทางผู้บริหารนะครับ เพราะฝั่งที่ถามก่อนนี่รอได้ ขอเชิญท่านนายกเทศมนตรีฯ ตอบครับ เชิญครับ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

ครับอยากจะนำเรียนท่านประธานสภาเทศบาลฯ ครับ กรุณาใช้ระเบียบฯ ข้อบังคับการประชุมสภาท้องถิ่นฯ กรณีการใช้คำพูดที่ไม่เหมาะสมครับ โดยการกล่าวหาเรื่องการที่นายกเทศมนตรีฯ มีที่ดินแปลงใดก็แล้วแต่หรือไม่ ซึ่งมันก็ไม่เป็นธรรมนะครับ แล้วโดยเฉพาะอย่างยิ่งโดยการจะตอบ พลตรีชาติชายฯ ท่านก็จะนำเรียนกระบวนการ ซึ่งการพิจารณาการแลกเปลี่ยนที่ดิน มีคณะทำงานของสถานีวิจัยข้าวในการระบุที่ดินแปลงต่างๆ จำนวน ปริมาณ ขนาดพื้นที่ แล้วก็มีการลงพื้นที่ของส่วนราชการที่เกี่ยวข้อง โดยผมเองไม่เคยเข้าไปยุ่ง ไม่เคยเข้าไปดู ผมเองไม่มีปัญญาซื้อที่ครับตรวจสอบได้นะครับ แล้วโดยเฉพาะอย่างยิ่งผมเองก็ทำงานนี้โดยพยายามไม่เอาตัวเข้าไปคลุก เพื่อที่จะได้ไม่โดนกล่าวหาแบบนี้ แต่ก็ผิดคาดก็ยังโดนมองเหมือนเดิมก็ไม่เป็นไร แต่อย่างน้อยที่สุดกระบวนการที่ว่านี้หากว่าใจเย็นพอแทนที่จะใช้ระบบกล่าวหาเพื่อต้องการคำตอบ ขอความกรุณารับฟังวิธีการขั้นตอนกระบวนการที่เขาดำเนินการมา ประการแรกระดับคนที่มาเป็นผู้บริหารของบริษัท ท่านเองโดยส่วนตัวท่านก็รู้จักประวัติของแต่ละท่านไม่มีใครโง่หรอกครับที่จะมายอมให้นายธีระศักดิ์ไปโกงไปกิน ท่านเองเหล่านั้นเขาก็ไม่โง่หรอกครับในการบริจาคเงินให้ในการจดทะเบียน และมากกว่านั้นถามว่าคนที่ทำธุรกิจที่ประสบความสำเร็จครอบครัวก็มีชื่อเสียงที่ดีงามแล้วพร้อมที่จะสนับสนุนในการทำโครงการเพื่อที่จะให้เดินหน้า ผมก็ว่าคนเหล่านี้เขาก็ต้องมีการศึกษาที่ละเอียดมากพอแล้วก็ดีเพียงพอกลับเป็นเรื่องที่น่าสนใจด้วยซ้ำ การดำเนินการของบริษัทสิ่งที่เขาลงทุนมากคือการจ้างที่ปรึกษาการเงินระดับประเทศ การจ้างที่ปรึกษากฎหมายระดับประเทศติดอันดับ Top five ของประเทศไทย ซึ่งอีกสักครู่ทางผู้บริหารก็จะเรียนให้ทราบ ดังนั้นในรายละเอียดที่จะตอบมากกว่านี้ผมก็ขออนุญาตหลังจากที่ท่านพลตรีชาติชาย ขออนุญาตท่านประธานสภาเทศบาลฯ เพื่อเรียนชี้แจงกระบวนการขั้นตอนแล้วก็ตอบคำถามเหล่านี้ ส่วนประเด็นที่เหลืออะไรผมก็จะนำเรียนตอบตามลำดับ ก็คงไม่ไปตอบคนท้ายโดยที่ข้ามคนแรกอะไรไปก่อน จะขออนุญาตตอบตามลำดับเหมือนเดิมเพียงแต่อยากให้ท่านประธานสภาเทศบาลฯ ช่วยกรุณาดูแลเรื่องระเบียบ ฯ ให้ด้วย การกล่าวหาที่ไม่เป็นธรรมนะครับ เพียงเพื่อจะเอาเปรียบคำพูดก็ไม่ควรจะเกิดในสภาเทศบาลฯ อันทรงเกียรติเหล่านี้ โดยเฉพาะอย่างยิ่งเราก็มีผู้หลัก ผู้ใหญ่ ผู้ทรงเกียรติ บุคคลภายนอกที่มาร่วมประชุม เราก็ไม่อยากจะให้เห็นบางสิ่งบางอย่างที่อาจจะเป็นการเข้าใจที่บุคลิกที่ผิดของคณะผู้บริหาร หรือบุคลิกที่ผิดของสมาชิกสภาฯ ซึ่งมันก็จะทำให้พลอยเกิดความรู้สึกเสียหายไปด้วยนะครับ ก็อยากจะนำเรียนท่านประธานสภาเทศบาลฯ แล้วก็จะขออนุญาตกรณีถ้าหากท่านสมาชิกสภาฯ ท่านใดจะอภิปรายเพิ่มเติม ก็จะรอให้อภิปรายให้ครบ สอบถามให้ครบ แล้วทางผู้บริหารก็จะได้ตอบและส่วนประเด็นที่ตกค้างคณะกรรมการบริหารอีก 4 ท่านก็จะเพิ่มเติม แล้วส่วนที่เกี่ยวข้องกับเทศบาลฯ ผมก็จะเพิ่มเติมในตอนท้ายครับ ขออนุญาตนำเรียนตอนนี้ก่อนครับ

**นายเรืองชัย ตราชู ประธานสภาเทศบาลนครขอนแก่น**

ท่านธนภณจะอภิปราย เชิญครับ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลฯ ที่เคารพ ผมต้องใช้วาระตรงนี้ถามว่าผมกล่าวหาว่าใครโง่บ้าง กรอเทปดูเลยครับกรอวีดีโอเลย ผมกล่าวหาท่านนายกฯ ธีระศักดิ์ทุจริตไหมครับ มีคำตรงไหนครับสิ่งที่ผมถามผ่านท่านประธานสภาเทศบาลฯ ผมถามว่าที่ดินแปลงนี้เป็นที่ดินรัฐครับ ของกระทรวงเกษตรฯ ทำไมคนขอนแก่นเมื่อจำเป็นต้องใช้ที่ดินตามการออกแบบ ทำไมต้องหาที่ดินด้วยทุนทรัพย์อื่นมาแลกเปลี่ยนแค่นั้นครับ ทำไมโครงการอื่นที่เกิดที่กรุงเทพมหานครทำไมรัฐใช้ได้ครับ ทำไมคนขอนแก่นซื้อน้ำมันลิตรละ ๓๕ บาท ภาษี 7 บาทเหมือนกัน ใช้ที่ดินรัฐต้องหาที่ดินมาแลกเปลี่ยน มันเกิดปัญหาอะไรที่ต้องเป็นอย่างนี้ ผมถามตรงๆ แค่นั้นครับ ท่านประธานสภาเทศบาลฯ ที่เคารพครับ การอยู่ๆ มากล่าวหาว่าผมใช้คำไม่สุภาพ มันไม่สุภาพตรงไหนครับ ท่านไม่ต้องกินปูนร้อนท้องหรอกครับ ของท่านมีรายการถามอยู่แล้วใจเย็นๆ ครับ ของท่านมีเยอะๆ มากด้วย ขอบคุณมากครับ

**นายเรืองชัย ตราชู ประธานสภาเทศบาลนครขอนแก่น**

เท่าที่ผมฟังทั้งเหตุทั้งผลนี้ บางทีข้อมูลสิ่งที่เรายังไม่รู้ฝั่ง KKTS เขาทำ เราก็ลองฟังดูที่นี้อะไรต่างๆ ก็จะเป็นเหตุเป็นผลค่อยว่ากัน ก็สรุปว่าท่านนายกเทศมนตรีฯ นำเสนอให้ท่านพลตรีชาติชาย อธิบายเพิ่มเติมประมาณอย่างนี้ ขอเชิญครับ

**พลตรีชาติชาย  ประดิษพงษ์ ประธานกรรมการบริหารบริษัท KKTS**

กราบเรียนท่านประธานสภาเทศบาลฯ ที่เคารพ และท่านสมาชิกสภาฯ ผู้ทรงเกียรติทุกท่านนะครับ ต้องขอโทษที่จำชื่อท่านสมาชิกสภาฯ ที่ถามไม่ได้ จะขออนุญาตตอบเป็นประเด็นนะครับ ขอตอบเป็นชุดคำถามเท่าที่ผมรวบรวมก็จะมีอยู่ 3 ชุดคำถามสำคัญด้วยกัน ไม่รวมถึงในเรื่องของเกี่ยวกับเอกสารซึ่งเจ้าหน้าที่ของทางผู้บริหารเทศบาลจะชี้แจงนะครับ ถ้าเผื่อตกหล่นก็เพิ่มเติมได้นะครับ สำหรับในชุดคำถามแรกจะมีอยู่ 3 คำถามย่อยด้วยกัน คำถามแรกก็เป็นเรื่องที่ถามว่าไม่ใช้งบประมาณของเทศบาล ฯ ใช่หรือไม่ ตอบสั้นๆ ว่า “ใช่ครับ” ไม่ใช้ ชุดคำถามที่ สองก็คือถ้าโครงการสำเร็จบริษัทจะยังคงอยู่ใช่หรือไม่ “ยังคงอยู่ครับเพราะว่าโครงการนี้เราจะบริหารจัดการในห้วงระยะเวลาแรกไม่ต่ำกว่า 30 ปี” ส่วนคำถามย่อยที่สามของชุดแรกนะครับ ถามว่าไม่ผลักภาระการดำเนินงานมาที่เทศบาลใช่หรือไม่ “ไม่ผลักครับ” ตอบทั้งสามคำถามเหตุผลที่ไม่ซับซ้อนก็คือเหตุผลที่กระทรวงมหาดไทยว่าตั้งบริษัท ขอนแก่น ทรานซิท ซิสเต็ม จำกัด ขึ้นมารองรับให้กับทางเทศบาลฯ เทศบาลฯ เป็นเจ้าของโครงการนะครับ แต่ทางบริษัทภายใต้ประมวลกฎหมายแพ่งและพาณิชย์นี้เป็นผู้ดำเนินการตามโครงการที่ได้รับมอบหมายจากทาง 5 เทศบาลครับ เพราะฉะนั้นความรับผิดชอบจะอยู่ที่บริษัทจำกัดทั้งสิ้น การหางบประมาณมาดำเนินการก็จะหาโดยบริษัทด้วยตัวเอง บริษัทเข้าไปเป็นผู้ผูกพันในภาระหนี้ที่จะเกิดขึ้นทั้งสิ้นนะครับ รับผิดชอบในเรื่องการบริหารโครงการทั้งปวงนะครับ ผมขอตอบในเบื้องต้นอย่างนี้ก่อนแล้วกันนะครับ สำหรับชุดคำถามที่สองนี่ก็มีหลายคำถามย่อยนะครับซึ่งก็จะเริ่มต้นเข้มข้นขึ้นตามลำดับ ในเรื่องของรูปแบบการลงทุนที่ท่านถามในประเด็นแรกว่าจากที่เคยศึกษาว่าเป็นรถล้อยางทำไมจึงมาเป็นรถไฟฟ้ารางเบา อันนี้จริงๆ ต้องเรียนว่าการศึกษานี้ไม่ใช่บริษัทเป็นผู้ทำการศึกษานะครับทางรัฐบาลส่วนกลางเป็นผู้ดำเนินการ เหตุผลก็เพราะว่าการทำการก่อสร้างระบบรางหรือรถไฟฟ้าทั่วราชอาณาจักรนี้อยู่ในความรับผิดชอบของกระทรวงคมนาคม ซึ่งมีหน่วยงานรองรับก็คือสำนักงานนโยบายและแผนการจราจรและขนส่ง หรือ สนข. เขาจะเป็นหน่วยลูกของกระทรวงคมนาคมในการทำการศึกษาคุม Master Plan ของทั้งประเทศว่าจังหวัดในกรุงเทพฯ ควรจะมีเส้นทางไหน จังหวัดเชียงใหม่ โคราช ภูเก็ต รวมทั้งขอนแก่นนี้ควรจะมีเส้นทางไปอย่างไร สนข. เป็นผู้ศึกษาครับ เพราะฉะนั้น สนข. เป็นผู้กำหนดเส้นทางทั้งสิ้น ท่านจะสังเกตเห็นได้ว่าการที่ คจร. ได้กรุณาอนุมัติให้จังหวัดขอนแก่นเป็นผู้บริหารจัดการโครงการนั้น เขาจะพูดทิ้งท้ายว่าให้บริหารจัดการโครงการตามผลการศึกษาที่ สนข. ได้ศึกษาไว้แล้ว เพราะฉะนั้นเส้นทางสำราญ-ท่าพระ สีแดงเส้นแรกนี้มิใช่เทศบาลหรือจังหวัดขอนแก่นเป็นผู้กำหนดขึ้นเองนะครับ คำถามย่อยในชุดที่สอง ถามถึงรูปแบบการลงทุนของโครงการนี้ ก็ได้เรียนไปแล้วว่าจะเป็นรูปแบบที่ไม่ได้ร่วมทุนกับภาคเอกชนนะครับ เป็นการลงทุนโดยภาครัฐท้องถิ่นล้วนๆ 100 % นะครับ โดยการที่บริษัทจะเป็นผู้แสวงหาเงินมาลงทุนด้วยตัวเอง ส่วนว่าใครเป็นเจ้าของโครงการกันแน่ระหว่าง KKTT กับ KKTS นั้นนะครับ ผมต้องเรียนว่าโดยทางการแล้วต้องถือว่าผมไม่รู้จัก KKTT ผมรู้จักว่าเขาเป็น Think Tank ของจังหวัด ที่ได้ช่วยคิดว่าจังหวัดขอนแก่นนี้ควรขับเคลื่อนไปอย่างไรจนเกิดเป็นโครงการนี้ขึ้นมาจนเกิดการอนุมัติโดย คสช. จนเกิดตั้งบริษัท แล้วผมได้รับการทาบทามให้เข้ามาช่วยก็รู้จักแต่ในเรื่องของ KKTS แต่เพียงบอกว่าก็ทราบว่าต้นคิดในการผลักดันโครงการนี้ แน่นอนอย่างผมเรียนตั้งแต่ต้นว่าน่าชื่นชมที่เป็นความพยายามของคนจังหวัดขอนแก่นที่อยากเห็นจังหวัดของตัวเองมีความเจริญก้าวหน้าในรูปแบบของ Smart City ส่วนการแปลงเป็นความคิดผมรับรู้แต่เพียงว่าการแปลงความคิดมาสู่การปฏิบัติของโครงการโดยเทศบาลฯ เท่านั้นเองครับ เพราะฉะนั้นคำถามที่ว่าที่ดินมันจะตกเป็นของใคร ต้องเรียนอย่างนี้นะครับว่าที่ดินไม่ใช่ของกระทรวงเกษตรฯ ไม่ใช่ของเทศบาลฯ ทั้งสิ้นนะครับ แต่เป็นความดูแลของกรมธนารักษ์ กระทรวงการคลังครับ เป็นที่ดินที่ราชพัสดุ ซึ่งปัจจุบันนี้ทางกรมธนารักษ์มอบให้กับกระทรวงเกษตรฯ เข้ามาใช้ประโยชน์ ความสำเร็จของโครงการที่จะเกิดขึ้นในการแลกเปลี่ยนที่ดินนี้ ถ้าเผื่อว่ากระทรวงเกษตรฯ ส่งมอบที่ดินคืนให้กับทางกรมธนารักษ์รูปแบบจะเป็นอย่างนั้นครับ เขาต้องส่งมอบที่ดินให้กับกรมธนารักษ์ก่อน แล้วกรมธนารักษ์จึงจะส่งมอบต่อให้กับทาง 5 เทศบาล นำไปบริหารจัดการดูแลครับ เพราะฉะนั้นถามความเป็นเจ้าของที่ดินนี้ยังคงเป็นที่ราชพัสดุครับ โดยกรมธนารักษ์เป็นผู้ดูแล แต่ส่งมอบให้เทศบาลฯ เป็นผู้ใช้ประโยชน์ การใช้ประโยชน์ของเทศบาลฯ นั้นก็จะต้องเป็นไปในแนวทางเพื่อประโยชน์ส่วนรวมเพื่อสังคม เพราะฉะนั้นต่อคำถามที่ว่าเทศบาลฯ จะได้อะไรนะครับ มี 2 ทาง ทางตรงเมื่อโครงการสามารถทำกำไรได้นี้เงินปันผลจะถูกปันกลับไปยังเทศบาลฯ เมื่อมีกำไรนะครับ ในทางอ้อมข้อที่ 2 ก็คือประโยชน์ทางสังคมซึ่งเรียกว่าเป็นผลตอบแทนทางเศรษฐกิจซึ่งมีค่ามหาศาลให้กับคนขอนแก่นนะครับไม่ว่าจะเป็นการลดภาวะสิ่งแวดล้อม เรื่องของการประหยัดในเชิงเศรษฐกิจในการเดินทาง เรื่องของการประหยัดในการใช้เวลาน้อยลงในการเดินทาง เรื่องของการประหยัดพลังงานในการที่ท่านหรือประชาชนใช้รถยนต์ในการเดินทางสิ่งต่างๆ เหล่านี้เรียกว่าผลตอบแทนทางเศรษฐกิจ ซึ่งผลจากการวิเคราะห์เพราะที่ภาษาทางการเงินว่า IRR (Internal Rate Of Return) ของโครงการนี้ออกมาในระดับ 2 หลักด้วยกัน คือประมาณ 11 – 12% นั่นหมายความว่าผลตอบแทนทางอ้อมให้กับสังคมของคนขอนแก่นจะมีมากกว่ามูลค่าของโครงการหลายเท่า คำถามย่อยของชุดที่สองในต่อไปก็อาจจะเช่นเดียวกับคำถามแรกคือสภาเทศบาลฯ และเทศบาลฯ ต้องรับผิดชอบต่อโครงการนี้อย่างไรหากโครงการนี้เลิกล้มกิจการเพราะหมดทุน (เจ๊ง) คงไม่มีใครอยากให้เจ๊งนะครับ เพราะฉะนั้นสิ่งที่เราไม่อยากให้เจ๊ง อย่างที่ท่านนายกเทศมนตรีฯ ท่านธีระศักดิ์ ได้กราบเรียนนะครับว่า เราไม่ได้คิดเองว่าโครงการนี้มันจะไปรอดไปสำเร็จ มีผู้โดยสารเท่านั้นเท่านี้ จะมีผลตอบแทนอย่างนั้นอย่างนี้ แต่เราจำเป็นต้องอาศัยนักวิเคราะห์ทางการเงินที่เข้ามาทบทวนผลการศึกษาที่ สนข. ทำไว้แล้วนี้ครับ ถ้าหากว่าผลการศึกษานี้ออกมามีค่าผลตอบแทนในการลงทุนไม่เป็นไปอย่างที่คาดคิดไว้ แหล่งเงินกู้หรือธนาคารไม่ให้เงินมาหรอกครับ เหมือนกับเรามีที่ดินเราไปวิ่งหาธนาคารเพื่อจะเอาเงินมาสร้างบ้านถ้าเผื่อว่าเขามองผู้ที่ขอกู้ว่าไม่มีความสามารถจะใช้คืนได้นี่เขาก็คงไม่ให้กู้นะครับ แต่เอาล่ะพูดกันโดยความเป็นจริงก็คือว่ามันก็อาจมีโอกาสที่จะเกิดขึ้นได้ ถ้าใน Worst Case แล้วนี่เกิดความไม่สำเร็จทางการลงทุนเกิดขึ้นนี่แล้วจะทำอย่างไร ผมก็เรียนชี้แจงได้ว่าตรงนั้นมันก็จะเป็นขั้นตอนกระบวนการที่จะมีวิธีการจัดลำดับตามขั้นตอนต่อไป ไม่ว่าจะเป็นเรื่องการประนอมหนี้อะไรต่างๆ นะครับ แต่อย่างไรก็ตาม Worst Case ที่ว่านี่เราเองไม่อยากให้เกิดขึ้นแน่นอนครับ เนื่องจากว่าผลการทบทวนผลการศึกษาจะต้องตรงไปตรงมาไม่หลอกกันเองว่าจะมีผู้โดยสารในปีแรกมาเลยมากขึ้นอย่างนั้นอย่างนี้ มีกำไรทันทีปีแรกอย่างนั้น เราก็คงไม่หลอกตัวเองแล้วก็ทางธนาคารหรือสถาบันการเงินก็คงไม่หลอกเราครับ เพราะว่าฝ่ายเราที่ตั้ง FA (Finacial Advisor) ขึ้นมาวิเคราะห์ผลการดำเนินงานแล้ว ทางฝ่ายสถาบันการเงินที่ปล่อยกู้นี่เขาก็มี FA ของเขามาสู้กันครับมาสอบทานกันว่ามันเป็นไปได้จริงเหรออย่างนั้นอย่างนี้นะครับ เพราะฉะนั้นงบประมาณที่จะปล่อยลงมานี้ก็คงไม่ได้เกิดขึ้นอย่างแบบว่าพากันไปลงเหวนะครับ สำหรับเรื่องที่ท่านถามว่าเรื่อง EIA (Environmental Impact Assessment) นี่ยังไม่เคยได้รับยังไม่เข้าสภาเทศบาลฯ อย่างที่กราบเรียนด้วยคำตอบแรกว่าเป็นหน้าที่ของ สนข. ที่เขาทำการวิเคราะห์ผลการศึกษาและผลกระทบสิ่งแวดล้อมด้วย เพราะฉะนั้นตอนนี้ก็ยังอยู่ในขบวนการที่ สนข. จะต้องให้ผ่านกระบวน EIA ซึ่งเท่าที่ทราบก็ใกล้แล้วครับ ซึ่งตรงนั้นจะผ่านทางด้านกรมควบคุมสิ่งแวดล้อมของกระทรวงทรัพยากรธรรมชาติและสิ่งแวดล้อมครับ สำหรับเรื่องการแลกเปลี่ยนที่ดิน 3 แปลงได้มาแล้วหรือไม่ เรียนท่านอย่างนี้ครับว่าเมื่อเริ่มโครงการนี้ทางจังหวัดได้ตั้งคณะกรรมการสนับสนุนโครงการ LRT ขึ้นมา ก็จะมีท่านผู้ว่าราชการจังหวัดขอนแก่นเป็นประธานครับ ในตรงนั้นก็มีคณะทำงานย่อยๆ ก็มี รวมทั้งคณะทำการด้านการแลกเปลี่ยนที่ดินนี้ด้วย จะมีท่าน ธนารักษ์พื้นที่จังหวัดขอนแก่นเป็นหัวหน้าคณะทำงาน ข้อยุติที่พูดถึงที่ดิน 3 แปลง ไม่ว่าจะเป็นบ้านขาม บ้านโต้น และโคกสี ที่ดินทั้ง 3 ที่นี้ออกมาภายใต้ของไม่ใช่การนั่งจิ้มโดยคณะทำงานที่ว่าครับ แต่ว่าเป็นการที่ทำงานกับกระทรวงเกษตรฯ กับกรมการข้าวแล้ว กรมการข้าวได้กำหนดเกณฑ์ขึ้นมา 7 ข้อครับ ในการที่เขาจะเลือกที่ดินว่าต้องห่างจากจุดศูนย์กลางของตั้งแต่แยกสามเหลี่ยมนี้ไปในรัศมีไม่เกิน 30 กิโลเมตร คนของเขาจะได้ไปทำงานไม่ลำบาก ที่ดินที่ใหม่จะต้องมีเกณฑ์ในเรื่องคุณภาพของดินนี้สามารถที่จะปลูกข้าวได้ ที่ดินที่ใหม่จะต้องไม่มีน้ำท่วมหรือว่าท่วมติดต่อกันเป็นระยะเวลานานจนกระทั่งเกิดความเสียหายกับแปลงข้าวครับ จะต้องมีสิ่งอำนวยความสะดวกชดเชยให้ มีการคมนาคมเข้าถึงที่ไม่ลำบากนะครับ ก็จะมีเกณฑ์ออกมาเสร็จแล้วคณะทำงานที่ว่าก็จึงกำหนดเป็นที่ดิน 3 แห่งที่เหมาะสมตามเกณฑ์แล้ว ก็จะอยู่ที่กรมการข้าวกับทางจังหวัด ที่ตั้งกรรมการขึ้นมาแล้วก็เลือกตรงไหนต่อไปนะครับ ที่เราจะต้องได้ MOU ระหว่างกันออกมาเราจึงจะไปโฟกัสลงไปอีกทีหนึ่งตรงนั้นว่าเป็นที่ไหน เพราะว่าตอนนี้ถ้ายังเผื่อยังไม่มี MOU ออกมายังโฟกัสไปไม่ได้ไม่ฉะนั้นจะเกิดผลเสียต่อที่ดินทั้งหลายเหล่านั้น ในเรื่องของไม่ว่าจะราคาหรืออะไรก็ตาม เรื่องของการที่ว่ามีประมูลไปแล้วมีผู้ชนะโครงการใช่หรือไม่ อันนี้เป็นคำถามย่อยในชุดที่สองนะครับ ใช่ครับมีการประมูลไปแล้ว เหตุผลที่จะต้องจัดการประมูลไปแล้วเมื่อตั้งแต่กันยายน ปี 2560 ก็เพราะว่าเมื่อ คสช.อนุมัติหลักการแล้วตั้งแต่ปี 2559 บริษัทจัดตั้งโดยกระทรวงมหาดไทย ในปี 2560 บริษัทเข้ามามีกรรมการ 5 ท่านเข้ามานั่งบริหาร ระหว่างที่เราจะรอผลศึกษา สนข. นะครับ เราก็ดำเนินการคู่ขนานไปด้วยในเรื่องการประมูล การประมูลนี้ที่ท่านบอกว่ามีผู้ชนะการประมูลไปแล้วใช่หรือไม่ ตอบว่า “ยัง” ไม่ใช่ครับยังไม่มี การประมูลที่เกิดขึ้นนี้มีอยู่ 3 สัญญา ถ้าตกลงกันได้จะมีอยู่ 3 งาน 3 สัญญา สัญญาที่ 1 เป็นเรื่องของงานการก่อสร้างตัวสถานีเส้นทางวิ่งแล้วก็จัดหาตัวระบบรถไฟฟ้าซึ่งหมายรวมถึงขบวนรถ ระบบจัดเก็บเงินอัตโนมัติ เรื่องของศูนย์ควบคุมการเดินรถเรื่องของอุปกรณ์ในการซ่อมบำรุงนะครับ ส่วนสัญญาที่ 2 เป็นเรื่องสัญญาบริหารจัดการการเดินรถ นั่นหมายความว่ามีรถ มีสิ่งก่อสร้าง มีสถานีแล้ว คือสัญญาที่จะมีอีกกลุ่มหนึ่งที่จะเข้ามาบริหารการเดินรถจัดเก็บเงินส่งให้เทศบาลฯ นะครับ ส่วนสัญญาที่ 3 ก็จะเป็นสัญญาทางด้านเขาเรียกว่าสัญญา IEC (Independent Engineering Consultant) ครับหมายความว่าเป็นกลุ่มวิศวกรอิสระ คือเขาจะมีหน้าที่ในการตรวจสอบความถูกต้องของผู้ที่เข้ามารับจ้างในสัญญา 1 กับ 2 ว่าทำงานเรียบร้อยไหมพร้อมที่จะเปิดเดินรถไหม เขาจะเป็นวิศวกรที่มี License ในการรับรองคุณภาพความปลอดภัยว่าทั้ง 2 งานพร้อมที่จะเปิดให้บริการได้แล้ว เราได้ดำเนินการเปิดซองไปแล้วสำหรับ IEC ซึ่งผู้ที่เป็น Preferable ที่ท่านถามว่า WPC ใช่หรือไม่นั้น เป็นหนึ่งใน Consortium ครับ ซึ่ง Consortium ก็จะเป็น CWE ครับ WPC เป็นหนึ่งใน CWE เท่านั้น อันนี้เปิดซองไปแล้วก็ Preferable แล้ว แต่ยังไม่ได้ทำสัญญากัน เหตุผลที่ต้องเปิดซอง 3 ไปก่อนนี่ก็เพราะว่าเตรียมตัวที่ให้เขามาดูแลในการเปิดซอง 1 ซอง ๒ ด้วย ส่วนซอง 1 กับ 2 นี้เรายังไม่เปิดครับ เหตุผลที่ยังไม่เปิดเพราะว่าผลการศึกษายังไม่เรียบร้อย วันนี้ได้ผลการศึกษาจากทางกระทรวงคมนาคมมาแล้วก็มา Rewrite ใหม่อีกครั้งหนึ่งก่อนที่เมื่อ Rewrite แล้วที่ไปคุยกับสถาบันการเงินได้เงินมาแน่แล้ว เราจึงเปิดซองครับแต่ซองที่ 3 เราเปิดให้แล้วและก็เตรียมตัวที่จะได้ตัวคนที่จะมาตรวจสอบช่วยกรรมการเปิดซองในการดูความถูกต้องครับ เพราะฉะนั้นตรงนี้ถามว่ามีผู้ชนะการประมูลไปแล้วก็ตอบว่ายังไม่มีนะครับ เรายังไม่เห็นซอง 1 กับ 2 ว่าเป็นใครเข้ามาเสนอทั้งสิ้นนะครับ เพียงแต่ทราบชื่อว่า Joint Venture เท่านั้นเอง คำถามชุดที่สาม ถามว่าเหตุผลในการระบุเลือกที่ดินทั้ง 3 แปลงนั้นใช้ปัจจัยอะไรในการเลือกก็ได้ตอบไปเช่นเดียวกันในชุดที่สองแล้วนะครับ ปัจจัยในการเลือกก็คือปัจจัยเกณฑ์ของทางกรมการข้าวครับ แล้วผู้เลือกก็คือเลือกโดยคณะกรรมการ คณะทำงานของทางคณะกรรมการสนับสนุนโครงการ LRT นะครับ ส่วนที่คำถามสุดท้ายนะครับว่าทำไมโครงการ LRT ขอนแก่นต้องแลกที่ดินแล้วทำไมทาง กทม. ไม่ต้องแลก ทาง กทม. นั้นบังเอิญผมเป็นข้าราชการบำนาญก็เกษียณอายุมาแล้ว เกษียณจริง 5 ปี เกษียณปลอม 20 ปี เกษียณปลอมคือ Early Retirement นะครับ ตอนนั้นออกไปช่วยเขาตอนนั้นเรียกว่า บริษัท รถไฟฟ้ากรุงเทพฯ จำกัด (มหาชน) ปัจจุบันรวมเป็นบริษัททางด่วนหรือรถไฟฟ้า หรือ BEM แล้วนะครับ เชื่อว่าหลายท่านคงมีหุ้นอยู่หุ้นกำลังดีนะครับ ก็เรียนว่าตัว BEM นี่เป็นบริษัทผู้รับสัมปทาน รับสัมปทานจากทางกระทรวงคมนาคม คือการรถไฟฟ้าขนส่งมวลชนแห่งประเทศไทย (รฟม.) โดย รฟม. เขาจะใช้วิธีการเวนคืนที่ดินนานแล้วครับตรงแถวทุ่งพระราม 9 เพื่อทำเป็นศูนย์ควบคุมการซ่อมบำรุงและศูนย์ควบคุมการเดินรถ เราก็เลยใช้วิธีคล้ายๆ กันเพียงแต่ว่าทางเทศบาลฯ ไม่ได้เวนคืนมาก่อน ก็จะต้องใช้วิธีการแลกเปลี่ยนที่ดินจริงๆ มันก็เป็น Concept เดียวกันครับ ทางภาครัฐอาจจะมีข้อดีกว่านิดหน่อยคือมีกฎหมายเวนคืนแล้วก็ชดเชยให้เอกชนได้น้อยกว่าราคาที่ดินที่ถ้าหากเอกชนไปซื้อเอกชนด้วยกัน ก็จริงๆ แล้วไม่ต่างกันนะครับเพราะฉะนั้น กทม. เองก็ต้องมีที่ดินในการทำโครงการ ในการทำศูนย์ควบคุมการเดินรถเช่นเดียวกัน ก็ขยายความทางเทคนิคอีกนิดหนึ่งนะครับ จะเป็นเกร็ดความรู้ว่า แล้วทำไมมันต้องมาอยู่ตรงนี้ไปตรงศูนย์วิจัยข้าวเป็นหมื่นๆ ล้าน ซึ่งก็ตอบว่าในหลักการของการเดินรถไฟฟ้านี้ ถ้าเรามีศูนย์ควบคุมการเดินรถศูนย์ควบคุมการซ่อมบำรุงนี้อยู่ตรงกลางของเส้นทางในสายแรกนะครับได้จะเป็นการดีที่สุด เพราะเหตุว่าเมื่อรถก่อนที่จะลงไปให้บริการตอนช่วงเช้ามืดนี่นะครับ มันสามารถปล่อยรถได้สองทางปล่อยไปทางสำราญก็ได้ปล่อยไปทางท่าพระก็ได้ ซึ่งมันจะเป็นการประหยัดรถมันจะวิ่งแค่ครึ่งทาง แต่ถ้าหากเรามีศูนย์ซ่อมอยู่ที่ท่าพระหรือสำราญ ยกตัวอย่าง การปล่อยรถในตอนเช้าและการเอารถเข้าเก็บในตอนกลางคืน มันจะต้องวิ่งทั้ง 26 กิโลเมตร อย่างที่ผมว่านะครับ แต่แน่นอนครับมันจำเป็นไหมก็ไม่จำเป็น แต่มันจำเป็นสำหรับสายแรกครับ ถ้าสายที่ 2, 3, 4, 5 ตามมานะครับ ตามผลของการศึกษาของ สนข. ศูนย์ซ่อมบำรุงหรือเรียกว่าDepot ก็ไม่จำเป็นต้องอยู่กึ่งกลางเส้นทางอีกต่อไปครับ อาจจะไปอยู่ตอนปลายอะไรก็ได้ตามที่เหมาะสมอันนั้นมันก็เป็นเทคนิคครับ ถ้าเผื่อผมรวบรวมคำถามไม่หมดหรือว่ายังไม่ครบถ้วนเลย ก็ขอเรียนเชิญได้นะครับ ถ้าตอบได้ก็จะตอบให้อย่างเปิดเผยอย่างจริงใจอย่างไม่มีอะไรแอบแฝง เพราะผมเองก็ได้รับการทาบทามจากทาง 5 เทศบาล จริงๆ แล้วอย่างที่เรียนว่าอยู่ในวัยที่นอนอยู่บ้านก็สบายแล้วนะครับ ได้ยิน Concept ของความสามัคคีความรักกันของคนขอนแก่นก็รู้สึกซาบซึ้ง อยากมาช่วยอยากให้มันเกิดอยากให้เห็นว่าเป็น Model แรกที่คำว่าการปกครองส่วนท้องถิ่นมันมีจริงและสัมผัสได้ ไม่ใช่เขียนอยู่แต่ในกฎหมายของกระทรวงมหาดไทย หรือนโยบายของฝ่ายการเมืองเท่านั้นเองที่ใช้ในการพูดไปเรื่อยๆ และก็ไม่ได้มีรูปธรรมเกิดขึ้นแต่อยากให้ Smart City ของคนขอนแก่นที่อยู่บนรากฐานของความจริงใจต่อกัน การเสียสละของคนที่ยอมเสียสละทั้งกำลังความคิดกำลังความสามารถในเชิงส่วนตัวมาร่วมกันนะครับ ก็เลยอยากมาเห็นอยากมาช่วยเพราะฉะนั้น ผมเรียนว่าผมไม่มีอะไรแอบแฝงจริงๆ ครับ ตรงไหนตอบได้ก็จะตอบนะครับ เรียนเชิญครับ

**นายเรืองชัย ตราชู ประธานสภาเทศบาลนครขอนแก่น**

ก็คงจะเป็นประเด็นท่านนายกเทศมนตรีฯ ต่อนะครับ แล้วค่อยถามใหม่ถึงจะต่อเนื่อง เชิญท่านนายกเทศมนตรีฯ ครับ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

กราบเรียนท่านประธานสภาเทศบาลฯ ครับ ยังมีประเด็นเรื่องเอกสารที่ไม่เป็นลายเซ็นทางเลขานุการสภาเทศบาลฯ และคณะที่เกี่ยวข้องไม่ทราบว่าเตรียมตอบหรือยัง ถ้าพร้อมก็ขออนุญาตท่านประธานสภาเทศบาลฯ เพื่อให้ชี้แจงประเด็นนี้ครับ

**นายเรืองชัย ตราชู ประธานสภาเทศบาลนครขอนแก่น**

เชิญครับ

**นายธวัชชัย วนาพิทักษ์กุล ผู้อำนวยการส่วนการโยธา**

กราบเรียนท่านประธานสภาเทศบาลฯ ท่านสมาชิกสภาฯ ผู้ทรงเกียรติทุกท่านครับ ในส่วนของตัวเอกสารในรายงานการประชุมสภาเทศบาลนครขอนแก่นครับ ทางสำนักการช่าง Download มาจาก Website ของเทศบาลฯในการรายงานการประชุมครับ ถ้าท่านคลิกเข้าไปก็จะมีประกาศรายงานการประชุมอย่างเปิดเผย ในส่วนของ Website เทศบาลฯ เลยครับ และส่วนของตัวที่เกี่ยวข้องในส่วนของระบบขนส่งมวลชนนี้เป็นวาระที่ 4 ที่เกี่ยวข้องก็เลยเอาเอกสารแบบนี้มาครับ

**นายเรืองชัย ตราชู ประธานสภาเทศบาลนครขอนแก่น**

ท่านฟังคำถามชัดหรือไม่ เท่าที่ผมจดไว้นี้หมายความว่าเขาไม่เห็นลายเซ็น

**นายธวัชชัย วนาพิทักษ์กุล ผู้อำนวยการส่วนการโยธา**

ใน Website เทศบาลนครขอนแก่นไม่มีลายเซ็นครับ

**นายเรืองชัย ตราชู ประธานสภาเทศบาลนครขอนแก่น**

เขาไม่เห็นลายเซ็นก็เลยถามว่าทำไมไม่มีลายเซ็น เพราะเป็นรายงานการประชุมสภาเทศบาลฯ และมีคณะกรรมการมีผู้บันทึกต่าง ๆ ทำไมไม่มีลายเซ็น ปกติจะต้องมีลายเซ็นนี่คือคำถาม เชิญท่านนายกเทศมนตรีฯ ครับ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

ขออนุญาตท่านประธานสภาเทศบาลฯ ก็นำเรียนทางคณะเลขานุการสภาเทศบาลฯ ครับ เอกสารที่นำมานี้คือว่าเป็นเอกสารที่ถูกต้องของทางราชการใช่หรือไม่ ในการที่จะสำเนาเอกสารของรายงานประชุมในอดีตถือเป็นเอกสารที่ถูกต้องใช่หรือไม่ ให้ช่วยชี้แจงด้วยครับการเป็นลายเซ็นหรือไม่เป็นลายเซ็นที่เราเคยลงนาม ก็ปรากฏไม่เป็นลายเซ็นก็มีเยอะ แต่ว่ากรณีแบบนี้ถือว่าเป็นเอกสารโดยชอบด้วยกฎหมายใช่หรือไม่ช่วยชี้แจงด้วย ขอบคุณครับ

**ดร.กฤษณวรุณ ไชยนิจ ปลัดเทศบาลนครขอนแก่น เลขานุการสภาเทศบาลนครขอนแก่น**

ขออนุญาตท่านประธานสภาเทศบาลนครขอนแก่น ให้รองปลัดฯ สุปัทม์ ตอบครับ

**นายเรืองชัย ตราชู ประธานสภาเทศบาลนครขอนแก่น**

เชิญรองปลัดฯ สุปัทม์ ครับ

**นายสุปัทม์ ทองรัตน์ รองปลัดเทศบาลนครขอนแก่น**

เรียนท่านประธานสภาเทศบาลนครขอนแก่น ท่านคณะผู้บริหาร ท่านสมาชิกสภาฯ ผู้ทรงเกียรติครับเอกสารที่ปรากฏก็คือทาง ผอ.ธวัชชัย ได้นำเรียนว่าได้ Download จาก Website ของเทศบาลนครขอนแก่น ซึ่งใน Website เทศบาลฯ เป็นตัวพิมพ์ในส่วนของลายมือชื่อครับ ซึ่งได้ Download มา เมื่อดูในการรับรองสำเนาเอกสารปรากฏว่ามีปลัดเทศบาลนครขอนแก่น ท่านสุภัฐวิทย์ ธารชัย ในฐานะเลขานุการสภาเทศบาลนครขอนแก่น ท่านได้รับรองสำเนาถูกต้อง ก็ถือว่าการรับรองเอกสารนี้คัดลอกมาถูกต้อง ซึ่งในกระบวนการการคัดลอก ถ้าจะมองในอีกมิติหนึ่ง การคัดลอกสำเนาเอกสารรายงานการประชุม ขอเรียนว่าในการจดเอกสารสำเนารายงานการประชุมก็มีทั้งผู้เข้าประชุม ซึ่งจะลงทั้งลายมือชื่อเป็นรายท่านไป แล้วก็ในการลงลายมือชื่อผู้บันทึกรายงานการประชุม ผู้ตรวจรายงานการประชุมรวมทั้งลายมือชื่ออื่น ๆ ก็จะเป็นในส่วนของลายมือชื่อ ซึ่งเมื่อคัดลอกจากตัวจริงมาก็ไม่สามารถคัดลอกลายมือชื่อมาได้ เพราะฉะนั้นในตัวลายมือชื่อนั้นก็จะเป็นโดยปกติทั่วไปเวลาทำสำเนาโดยการคัดลอกออกมา ก็คือเราไม่ได้ไปถ่ายสำเนาจากต้นฉบับ เราใช้วิธีการคัดลอกออกมาในตัวที่เป็นลายเซ็นนี้ก็จะเป็นตัวพิมพ์แทนลายมือชื่อตรงนั้น ท่านเลขานุการสภาเทศบาลนครขอนแก่น ก่อนที่จะลงลายมือชื่อรับรองสำเนาถูกต้องก็เข้าใจว่าท่านได้ตรวจสอบแล้วว่าสำเนารายงานการประชุมฉบับนี้มีข้อความถูกต้องตามความเป็นจริง ซึ่งท่านก็รับรองความถูกต้อง เมื่อเลขานุการสภาเทศบาลนครขอนแก่นรับรองแล้วก็ถือว่าเป็นสำเนาเอกสารของทางราชการที่ถูกต้องครับ

**นายเรืองชัย ตราชู ประธานสภาเทศบาลนครขอนแก่น**

ก็คงจะฟังคำตอบแล้วนะครับ ขอเชิญคุณปรมินทร์ ประเด็นเดียวกันก็คนถามนี้ผมจำได้คือคุณวันชัยน็H ด็กกกzHHhhh

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ใช่ครับ แต่ประเด็นนี้พอผมเห็นท่านตอบแบบนี้ ซึ่งผมก็เลยมีข้อสงสัยตามที่ท่านวันชัย ว่าเอกสารนี้อาจเป็นเอกสารที่ไม่ถูกต้อง ท่านประธานสภาเทศบาลนครขอนแก่น ก็ขอถามว่ายืนยันได้ไหมว่าเอกสารนี้ถูกต้อง ซึ่งท่านจะยืนยันใช่ไหมครับว่าเอกสารนี้ถูกต้องครับท่าน ผมไม่รู้นะครับอันนี้ผมตามประเด็นแต่ว่าผมมีข้อสงสัยสังเกตจากเมื่อเช้าท่านมีปัญหาแบบนี้ครับ เมื่อเช้าเดินไปเอาเอกสารที่ห้องสภาเทศบาลนครขอนแก่น ทำไมไม่เดินไปเอาเอกสารที่ห้องกิจการสภาครับ ไปเอามาดูครับว่าถูกต้องหรือไม่ถูกต้อง ผมไม่รู้นะครับว่าถูกต้องหรือไม่ถูกต้อง แต่ว่าถ้ามีปัญหาก็เดินไปเอาเลยครับ เมื่อเช้าก็ยังทำแบบนี้

**นายเรืองชัย ตราชู ประธานสภาเทศบาลนครขอนแก่น**

เป็นคำแนะนำนะทีนี้ก็จะถามฝ่ายกิจการสภา อันนี้คือข้อหารือเป็นคำแนะนำ เมื่อสักครู่ท่านรองปลัดฯ สุปัทม์นี้ตอบว่าเอกสารนี้ถูกต้อง คำว่าเอกสารนี้ถูกต้องคือเลขานุการสภาฯ นายสุภัฐวิทย์ รับรองว่าเป็นเอกสารถูกต้อง ไม่ใช่ว่าชุดนี้เป็นชุดที่รับรองนะ ชุดนี้เป็นชุดเก่าที่รับรองว่าถูกต้อง ทีนี้ทางคุณปรมินทร์ ก็บอกว่าเมื่อเช้านี้ก็เดินไปเอามาดูได้ทำไมไม่เอามาดู ว่าของจริงมีไหมที่นี้ทางฝ่ายกิจการสภาว่าอย่างไรครับ เอาเอกสารให้คนถามดูถ้าคนถามไม่ดูก็ให้ตัวแทนดูด้วยกันว่ามีลายเซ็นไหมก็จะได้จบไป เพราะบางเรื่องมันต้องจบไง เอาให้คุณปรมินทร์ ดูก่อน ให้เขาดูก่อนสักครู่แล้วค่อยว่า ดูก่อนว่ามีลายเซ็นจริงไหม แล้วก็ให้หลายๆ คนดูด้วยว่ามีลายเซ็นจริงไหม แปลว่ามีนะครับ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ท่านประธานสภาเทศบาลฯ ครับ คุณอมรา เจ้าหน้าที่สภาฯ ชี้ให้ดูเองครับว่าไม่เหมือนกันครับ ในหน้าที่ 4 ตรงที่ขึ้นหน้าด้วยว่า 1. ขอให้สภาเทศบาลนครขอนแก่นพิจารณาเห็นชอบครับ สุดท้ายมาเป็นท่านนายกฯ ธีระศักดิ์ เป็นตัวพิมพ์ไม่ได้แปลกครับ แล้วตรงนี้มีบันทึกความเข้าใจว่าด้วยความร่วมมือดำเนินกิจการสาธารณูปโภคระหว่างเทศบาลนครขอนแก่น แต่ส่วนในตัวจริงไม่ปรากฏครับท่านประธานสภาเทศบาลฯ ครับ

**นายเรืองชัย ตราชู ประธานสภาเทศบาลนครขอนแก่น**

ต้องให้ดูหลาย ๆ คน ให้สมาชิกสภาฯ ดูด้วยดูแทนผมด้วยคือผมจะขยายความ คุณปรมินทร์บอกว่าในต้นฉบับเดิมกับที่รับรองสำเนาถูกต้องนี้ข้อความไม่ตรงกันว่าอย่างนั้น ยืนยันว่าไม่ตรงกันจริงไหม ไม่มีผิด ไม่มีความผิด ดูสามคนนี้พอแล้ว ถามก่อนคุณบุญฤทธิ์ และคุณนริสศรา เห็นแล้วไม่ถูกไม่ตรงกันใช่ไหม แปลว่าไม่ตรงกัน ทีนี้เห็นคุณธนภณยกมือจะพูดประเด็นไหนหรือไม่แล้ว ผมมีประโยคที่จะพูดต่ออยู่ มีไหมในกรณีที่เอกสารไม่ตรงกัน ไม่มีนะครับเอาเรื่องนี้ก่อน ทีนี้ผมจะกลับมาถามฝ่ายที่รวบรวมเอกสาร ก็เป็นหน้าที่ในการรวบรวมเอกสารเสนอสภาเทศบาลฯ เพื่อนำเสนอญัตติ ทีนี้ท่านจะว่าอย่างไรเชิญครับ ผมหารือสักครู่เดียวถ้าสมมุติว่าจะยังสรุปไม่ได้ ผมขอหารือว่าอย่างนี้โดยเฉพาะส่วนตัวผม เพราะวันนี้ไม่มีรองประธานสภาฯ มาร่วมประชุม ผมลุกไม่ได้เพราะลุกขึ้นนี่คือปิดประชุมเลย ผมเลยขอหารือว่าผมขอพักการประชุมเพื่อเข้าห้องสุขาสักครู่ได้หรือไม่ ได้นะครับ ผมขอพักไม่เกิน 10 นาทีครับ ขอบคุณครับ

**พักการประชุม 16.04 น.**

**เริ่มประชุม 16.14 น.**

**นายเรืองชัย ตราชู ประธานสภาเทศบาลนครขอนแก่น**

น่าจะปฏิบัติภารกิจเรียบร้อยแล้ว แล้วเท่าที่ดูก็มี 12 คน สมาชิกสภาฯ ครบองค์ประชุมขออนุญาตเปิดประชุมต่อนะครับ ทีนี้ก็เหลือฝั่งทางนี้เหลือเรื่องเอกสารเชิญครับ เชิญท่านนายกเทศมนตรีฯ เจ้าของญัตติเชิญครับ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

กราบเรียนท่านประธานสภาเทศบาลฯ ท่านสมาชิกสภาฯ ผู้ทรงเกียรติครับ จะขออนุญาตท่านประธานสภาเทศบาลฯ เพื่อให้เจ้าหน้าที่แจ้งเปลี่ยนแปลงรายละเอียดเอกสารประกอบ โดยจะขออนุญาตให้ผู้รับผิดชอบเป็นผู้นำเรียนให้ท่านได้ทราบครับ

**นายเรืองชัย ตราชู ประธานสภาเทศบาลนครขอนแก่น**

เชิญครับ

**นายธวัชชัย วนาพิทักษ์กุล ผู้อำนวยการส่วนการโยธา**

เรียนท่านประธานสภาเทศบาลฯ ท่านสมาชิกสภาฯ ผู้ทรงเกียรติ และท่านผู้บริหารทุกท่านครับ สำนัก การช่างขออนุมัติสภาเทศบาลฯ ผ่านไปยังประธานสภาเทศบาลฯ เพื่อขออนุญาตสำเนาเอกสารฉบับที่ทางฝ่ายกิจการสภาที่เป็นฉบับที่ลงลายมือชื่อ ถ่ายเอกสารเพื่อแจกให้ที่ประชุมสภาเทศบาลฯ ขออนุญาตผ่านประธานสภาเทศบาลฯ เพื่อขอมติสภาเทศบาลฯ ในการอนุมัติเพิ่มเติมเอกสารของฝ่ายกิจการสภาที่มีการลงลายมือชื่อครับ

**นายเรืองชัย ตราชู ประธานสภาเทศบาลนครขอนแก่น**

ผมขอขยายความก่อนว่าเขาพูดว่า เขาขอเปลี่ยนเอกสารในฉบับที่มีลายเซ็นโดยการถ่ายสำเนามา ผมฟังผมขยายความได้ดังนี้ ทีนี้ผมต้องถามไปที่ฝ่ายเลขานุการสภาฯ ว่าท่านนายกฯ ในฐานะผู้ยื่นญัตติ เจ้าหน้าที่ผู้รับผิดชอบเรื่องเอกสาร ขอเปลี่ยนเอกสารตรงนี้ระเบียบสามารถจะทำได้หรือไม่ เชิญเลขานุการสภาฯ ครับ

**ดร.กฤษณวรุณ ไชยนิจ ปลัดเทศบาลนครขอนแก่น เลขานุการสภาเทศบาลนครขอนแก่น**

กราบเรียนท่านประธานสภาเทศบาลฯ ที่เคารพ ท่านสมาชิกสภาฯ ผู้ทรงเกียรติ ผมขออนุญาตให้รองปลัดฯ สุปัทม์ ได้นำเสนอระเบียบที่พูดถึงเมื่อสักครู่นี้ครับ

**นายเรืองชัย ตราชู ประธานสภาเทศบาลนครขอนแก่น**

อนุญาตครับ

**นายสุปัทม์ ทองรัตน์ รองปลัดเทศบาลนครขอนแก่น**

เรียนท่านประธานสภาเทศบาลฯ ท่านคณะผู้บริหาร ท่านสมาชิกสภาฯ ผู้ทรงเกียรติ ในประเด็นตรงนี้เป็นประเด็นเกี่ยวกับรายงานการประชุมสภาฯ ซึ่งในระเบียบกฎหมายที่เกี่ยวข้องก็คือระเบียบกระทรวงมหาดไทย ว่าด้วยข้อบังคับการประชุมสภาท้องถิ่น พ.ศ. 2547 (แก้ไขเพิ่มเติมถึง (ฉบับที่ 2) พ.ศ. 2554) ได้กำหนดไว้ในข้อ 33 วรรคสอง เกี่ยวกับเอกสารรายงานการประชุมสภา ถ้าการแก้ไขถ้อยคำในรายงานการประชุมให้กระทำโดยมติของที่ประชุมสภาท้องถิ่น ครับ ขออนุญาตนำเรียนครับ

**นายเรืองชัย ตราชู ประธานสภาเทศบาลนครขอนแก่น**

ผมฟังไม่ชัดขออีกสักครั้ง ว่าอีกสักครั้ง

**นายสุปัทม์ ทองรัตน์ รองปลัดเทศบาลนครขอนแก่น**

คือประเด็นตรงนี้ที่ประชุมสภาเทศบาลฯ กำลังพิจารณาเกี่ยวกับรายงานประชุมสภาอยู่นะครับซึ่งรายงานการประชุมสภาทางสำนักการช่างขอเปลี่ยนแปลงเกี่ยวกับรายงานประชุมสภา ซึ่งเข้าใจว่าจะมีในเรื่องของถ้อยคำในเอกสารรายงานการประชุมสภาที่จะเปลี่ยนแปลงด้วย ซึ่งในข้อกฎหมายที่เกี่ยวข้องนะครับ ก็จะมีระเบียบของกระทรวงมหาดไทยว่าด้วยข้อบังคับการประชุมสภาท้องถิ่น พ.ศ. 2547 (แก้ไขเพิ่มเติมถึง (ฉบับที่ 2) พ.ศ. 2554)กำหนดไว้ในข้อ 33 วรรคสอง การแก้ไขถ้อยคำในรายงานการประชุมสภา ให้กระทำโดยมติของที่ประชุมสภาท้องถิ่นครับ

**นายเรืองชัย ตราชู ประธานสภาเทศบาลนครขอนแก่น**

ผมแสดงความคิดเห็นก่อน ขณะนี้เรากำลังพิจารณาเอกสารประกอบญัตติ ซึ่งก่อนหน้านั้นนำเสนอประกอบญัตติมา พอนำเสนอประกอบญัตติมาสมาชิกสภาฯ ก็เลยบอกว่า 1, 2, 3 ตามที่รับทราบกัน ทีนี้ผมก็เลยต้องให้ทางเจ้าของญัตติ คือท่านนายกเทศมนตรีฯ ก็ให้เจ้าหน้าที่ตอบ คำถามผมคือเอกสารประกอบญัตตินี้ที่นำเสนอเปลี่ยนทั้งชุดนี้ในระเบียบมันมีว่าไว้ให้เปลี่ยนได้หรือไม่ได้อย่างไร แต่เท่าที่ผมฟังได้ว่าท่านรองปลัดฯ ตอบว่าถ้าจะขอแก้ไขเอกสารในการประชุมสภาฯ รายงานการประชุมสภา ผมว่ามันคนละเรื่องนะครับ อันนี้ถูกหรือผิดไม่ทราบนะ เพราะผมฟังตามแล้วก็ได้ใจความว่าอย่างนี้ ผมกำลังถามว่าเอกสารประกอบญัตตินี้ทีแรกเสนอมาอย่างนี้ พอตอนหลังจะมาขอเปลี่ยนทำได้ไหมครับ ใจเย็น ๆ ค่อย ๆ ไป มีไหม คือต้องบอกกับท่านว่า แต่ละคนทำหน้าที่ ผมก็ทำหน้าที่ประธานสภาเทศบาลฯ ตามกฎหมายกำหนดทีนี้ผมก็พิจารณาฟังได้ว่า วันนี้เรากำลังจะพิจารณาเรื่องญัตตินี้และมีเอกสารอย่างนี้มาประกอบ ทีนี้สมาชิกสภาฯ บอกว่าเอกสารอย่างนี้เป็นอย่างไร ก็ให้ไปค้น ก็ค้นเสร็จ เขาก็จะมาขอเปลี่ยนเอกสาร ผมจึงต้องถามว่ามีวิธีการหรือระเบียบข้อบังคับอะไรที่สามารถเปลี่ยนเอกสารที่ประกอบญัตตินี้ได้หรือไม่ คือต้องถามอย่างนี้ครับผมก็จะทำหน้าที่ผมต่อไป เชิญท่านเลขานุการสภาฯ

**ดร.กฤษณวรุณ ไชยนิจ ปลัดเทศบาลนครขอนแก่น เลขานุการสภาเทศบาลนครขอนแก่น**

ในข้อ 55 การขอถอนญัตติหรือคำแปรญัตติ หรือการแก้ไขข้อความในญัตติร่างข้อบัญญัติซึ่งเป็นเหตุให้เปลี่ยนหลักการของร่างข้อบัญญัติ การขอถอนชื่อจากการเป็นผู้รับรอง หรือจากการเป็นผู้ร่วมกันเสนอญัตติ จะกระทำเมื่อใดก็ได้ เว้นแต่ญัตตินั้นได้จัดเข้าระเบียบวาระแล้ว ต้องได้รับความยินยอมจากที่ประชุมสภาท้องถิ่นหรือคำแปรญัตติในชั้นคณะกรรมการแปรญัตติต้องได้รับความยินยอมจากที่ประชุมคณะกรรมการแปรญัตติ ซึ่งเรียนตามนั้นก็ไม่กล่าวว่าไว้ ก็จะเป็นอำนาจของท่านประธานสภาเทศบาลฯ ที่จะพิจารณา

**นายเรืองชัย ตราชู ประธานสภาเทศบาลนครขอนแก่น**

ผมต้องทวนแบบนี้ก่อน ท่านเข้าใจว่าเป็นอำนาจของประธานสภาเทศบาลฯ เท่าที่ผมฟังได้ ทีนี้ผมก็ทำหน้าที่ตามกฎหมายผมต้องทำอย่างนี้ เพราะตามเอกสารนี้มันไม่ใช่ไม่มีเฉพาะลายเซ็น มันเป็นเอกสารที่นำเสนอก่อนหน้านั้นกับเอกสารจริงข้อความมันไม่ตรงกันนี่คือประเด็นผม ถ้าข้อความมันไม่ตรงกันมันจะเป็นสาระของการนำเสนอญัตติหรือไม่ มันมีส่วนได้ส่วนเสียอะไรไหมอันนี้ผมไม่ทราบ นี่คือข้อวินิจฉัยของผมว่าเรื่องนี้ถ้ายังไม่ชัดคือผมบอกได้เลยว่าผมไม่วินิจฉัยว่าจะเอาเข้าหรือไม่เอาเข้าเพราะระเบียบวิธีมันไม่มี แต่ผมมีข้อฉุกคิดและชวนให้ท่านคิดตามเพราะเอกสารนี้มันแนบมากับญัตติได้อ่านไปหมดแล้วใครๆ ก็อ่านไปหมดแล้ว ทีนี้พอมาตรวจสอบมันไม่ตรงถูกนะครับ ทีนี้ระเบียบไม่มีว่าไว้การประชุมก็ไม่เป็นเรื่อง เราก็ขอขยายการประชุมได้ไหม วิธีการขยายการประชุม สมมุติว่าอย่างนี้ก็หารือไปที่จังหวัดก็เอาให้เคลียร์กันทุกประเด็น ผมว่าอย่างนี้มันถึงจะเป็นการประชุมสภา ต้องมีเหตุและผลนะครับ มันมีเหตุอย่างนี้ มันจะเกิดอย่างนี้ มันเป็นผลอย่างนี้ มันจะต้องไปอย่างนั้น นี่คือถ้าให้ผมวินิจฉัยพอเข้าใจนะ ต้องตรงกันนะ ผมวินิจฉัยว่าเอกสารประกอบญัตติ ถ้าสมมุติเพียงแต่ว่าไม่มีลายเซ็นอันนี้ผมยอมรับได้ ผมไม่รู้ผมก็ไล่ตามเอกสารทั้งหมด แต่ทีนี้พอมาถึงก็ให้ดู พอดูเสร็จแล้ว มันไม่ตรงกัน ทีนี้ไม่ตรงกันซึ่งผมก็ไม่ได้ดูเอง ผมก็ให้สมาชิกสภาฯ ดู  สมาชิกสภาฯ ก็บอกว่าไม่ตรง ผมก็ถามว่าเจ้าของญัตตินำเสนออย่างนี้  เจ้าของญัตติก็ให้เจ้าหน้าที่เป็นผู้นำเสนอ ก็ไม่เป็นไร ผมก็ต้องถามว่าตามกฎหมายตามระเบียบนี้ผมสามารถให้ท่านเปลี่ยนได้ไหม ทีนี้เท่าที่อ่านมันไม่มีจะทำอย่างไร  ถ้ามันไม่มีผมก็เลยบอกว่าการประชุมวันนี้ให้พักไว้ ก็เลื่อนการประชุมเป็นวันพรุ่งนี้สมมุติว่าอย่างนี้ แล้วก็ขอขยายเวลาการประชุมอย่างนี้ได้หรือไม่ แล้วก็หารือข้อนี้ให้มันดี  เหตุที่ผมแสดงความคิดเห็นอย่างนี้เพราะว่าเอกสารนำเสนอมาประกอบการยื่นญัตตินี้มันไม่ตรง และมันไม่ตรงตรงไหนผมไม่ได้อ่านนะ ท่านพอเข้าใจนะที่ผมนำเสนอเหตุผลว่าทำไมผมไม่วินิจฉัย ทีนี้ผมก็เลยถามต่อไปว่าเราเปิดประชุม  30 วัน เราขอขยายการประชุมได้ไหม เพราะที่ถามแบบนี้ขณะนี้เวลา 16 นาฬิกา 30 นาทีกว่าแล้ว สมมติอย่างนี้เราขอขยายได้ไหม ถ้าเราขอขยายในระหว่างการประชุมนี้เป็นเรื่องสมมุติหารือกัน ถ้าขยายการประชุมท่านก็ต้องถามผู้กำกับดูแลซึ่งหมายถึงจังหวัดว่าเหตุการณ์อย่างนี้ขอเปลี่ยนได้ไหม  ก็กลับมาเราก็เริ่มประชุมใหม่เราก็ว่ากันต่อ เชิญครับ

**นายธีระศักดิ์  ฑีฆายุพันธุ์ นายกเทศมนตรีนครขอนแก่น**

    นำเรียนท่านประธานสภาเทศบาลฯ ครับ  เท่าที่ตรวจสอบเอกสารระหว่างที่เป็นกรณีของเอกสารของฝ่ายกิจการสภา ซึ่งเป็นรายงานการประชุมกับเอกสารที่ส่งประกอบการประชุมสภาในวันนี้มีความแตกต่างกันในเรื่องถ้อยคำ  นั่นก็คือมีบันทึกความร่วมมือ MOU ระหว่าง 5 เทศบาลที่เพิ่มเข้ามา ซึ่งเอกสารบันทึกความร่วมมือที่ว่านั้นก็เป็นชุดที่เป็นเอกสารแนบในตอนท้ายอีกต่างหาก แล้วดังนั้นจะขออนุญาตให้ท่านประธานสภาเทศบาลฯ พิจารณาตามระเบียบฯ นั่นก็คือขออนุญาตตัดถ้อยคำที่ปรากฏ ผมไม่ได้พูดประเด็นขยายเวลาการประชุม ผมพูดในเรื่องของถ้อยคำ คือเอกสารประกอบญัตติอยากจะให้มีการตัดถ้อยคำที่ปรากฏในเอกสารของระเบียบที่ส่งเข้ามาคือระเบียบวาระที่ 2 เรื่องการรับรองรายงานการประชุม มันเริ่มที่หน้า 3 ในส่วนที่หน้า 4 ที่เริ่มตั้งแต่บันทึกความเข้าใจว่าด้วยความร่วมมือ หน้า 5 จนกระทั่งถึงหน้า 6 ในส่วนที่ปรากฏเป็นการลงนามร่วมของเทศบาลต่างๆ อยากจะให้ใช้ระเบียบเรื่องการตัดถ้อยคำพวกนี้ออกไป  โดยอาศัยอำนาจของสภาเทศบาลฯ เป็นผู้เห็นชอบในการตัดถ้อยคำครับ ซึ่งสาระสำคัญที่เหลือก็ไม่ต่างจากรายงานการประชุมสภาที่แท้จริง ส่วนที่ต่างก็คือแค่มีบันทึกความร่วมมือตรงนี้ที่แทรกเข้ามา ดังนั้นก็อยากจะขออนุญาตใช้ระเบียบข้อนี้ เพื่อให้ท่านประธานสภาเทศบาลฯ พิจารณาว่าจะสามารถใช้ระเบียบฯ ข้อนี้ในการขอตัดถ้อยคำนี้ได้หรือไม่

**นายเรืองชัย  ตราชู ประธานสภาเทศบาลนครขอนแก่น**

     ทางฝ่ายเลขานุการสภาฯ  ผมลองถามสู่วิธีการปฏิบัติลงไปให้มันชัดๆ นะ  เป็นข้อหารือ ท่านสมาชิกสภาฯ โปรดฟังผม ขอหารือเหตุผลเพราะขณะนี้เวลาก็ล่วงเลยมาจะค่ำแล้ว  ผมก็ถามทางเลขานุการสภาฯ ก็หารือว่าขอขยายการประชุมได้ไหม ตอบว่าได้แต่ต้องขออนุมัติจากผู้ว่าราชการจังหวัด  ซึ่งมันก็จะมีเวลาว่าหารือได้ว่ายังไงซึ่งหนังสือกว่าจะกลับมา อันนี้คืออันที่หนึ่งคือขยายได้ อันที่สองกรณีอย่างนี้เท่าที่จำได้ในสมองมันไม่เคยเห็น  ทีนี้กรณีที่สาม ฝั่งผู้บริหารบอกว่าขอถอนญัตติได้ไหม ผมก็วินิจฉัยว่ามันเข้ามายาวแล้ว โดยเฉพาะอย่างยิ่งคณะจาก KKTS สุดที่จะเกรงใจเลย แต่มันจำเป็นนะครับ  มันเป็นเรื่องของบ้านเมืองมันไม่ใช่เรื่องของคนใดคนหนึ่ง ท้ายที่สุดเมื่อเราตัดสินใจอะไรโดยไม่มีพื้นฐาน ข้อกฎหมายอะไรต่างๆ มันก็จะเป็นบาปในหัวใจ นี่คือความรู้สึกผมก็เลยชวนท่านว่า เราขยายเวลาก่อน ขณะที่ขอขยายการประชุม ฝั่งนี้ก็สอบถามไปผู้ที่กำกับดูแลเรา ต้องหารือไปในข้อเท็จจริงว่า ญัตตินี้นำเสนอแล้วเอกสารที่ประกอบการนำเสนอมันผิดอย่างนี้ ไม่ต้องกลัวผมใช้คำว่าไม่ต้องกลัว ความจริงท่านอย่ากลัว  ถ้าท่านกลัวความจริงนี่ล่ะท่านจะยิ่งลำบากในวันหน้า เราก็หารือไปอย่างนี้ล่ะส่วนเขาจะว่าอย่างไรเราไม่รู้ ก็ค่อยมาว่ากันต่อเอาอย่างนี้ดีไหม นี่ผมพูดกับสมาชิกสภาฯ นะครับ การประชุมสภาเทศบาลฯ นี่ก็คือการประชุมกับสมาชิกสภาฯ เอาอย่างนี้ครับใครเห็นชอบแบบนี้ตามที่ผมหารือโปรดยกมือ (สมาชิกยกมือ)  แปลว่าขอขยายการประชุมแล้วก็หารือไปทีนี้กลับมาถามในฐานะผู้ร่วมรับผิดชอบร่วมกัน ผมถามคณะผู้บริหารตั้งแต่ท่านนายกเทศมนตรีฯ ท่านรองนายก ฯ เห็นว่าอย่างไร เห็นชอบตาม ผมถามฝั่งนี้แล้วท่านก็เห็นชอบ เป็นอันว่าในระเบียบวาระที่ 7 นี้ ผมใช้ตามอำนาจหน้าที่โดยการหารือด้วยความรอบคอบ ก็ให้เลขานุการสภาฯ ขอขยายเวลาและขอหารือในกรณีที่การพิจารณาเอกสารประกอบญัตติ ก็คงประมาณนี้ แล้ววันนี้ก็คงประชุมได้แค่นี้ มีท่านใดจะอภิปรายเป็นอย่างอื่นอีกหรือไม่ เชิญคุณธนภณ เชิญครับ

**นายธนภณ  กิตติวิมลชัย  สมาชิกสภาเทศบาลนครขอนแก่น**

เรียนท่านประธานสภาเทศบาลฯ ที่เคารพ  ท่านสมาชิกสภาฯ ผู้ทรงเกียรติ ขณะนี้เวลาก็เกือบ ๆ จะ 17.00 น. แล้ว  ผมเองมีความรู้สึกว่าญัตตินี้เป็นญัตติที่น่าชื่นชมมากเพราะผมรอคอยเรื่องนี้มาหลายปี  ผมพูดอย่างไม่ต้องปั้นแต่งอะไรทั้งสิ้น ผมเคยปฏิบัติกับเรื่องนี้มายาวนาน เพียงแต่สิ่งที่มันเกิดขึ้นในระหว่างทางน่ะครับ  มันแยกไปซ้ายก็ไม่แปลกแยกไปขวาก็ไม่แปลก แต่ที่แปลกก็คือเอกสารแปลกๆ มาได้ไงครับ ท่านประธานสภาครับที่ผมต้องถามอย่างนี้ เพราะหลายอย่างมันปรากฏสู่สาธารณะ  ข้อสงสัยหลายประการที่ผมถามไว้ ที่พวกผมถามไว้ หลายๆ ท่านถามไว้ล่ะครับ มันจะถูกตอบไหม เพราะในสภาแห่งนี้ผมเคยถามประเด็นไว้หลายเรื่องแล้วสุดท้ายผมรอคอยเป็นเวลา  4 เดือน แบบต้องตามตลอดครับ นี่ล่ะคือสิ่งที่ผมต้องอภิปรายเพราะผมบอกแล้ว สมาชิกสภาเทศบาลนครขอนแก่นไม่ใช่อุปสรรคของบริษัท KKTS เพราะพวกผมโดยการถามและพูดคุยแล้วแลกเปลี่ยน เกือบทุกคนอยากให้ขนส่งมวลชนสาธารณะเกิดขึ้นที่เมืองขอนแก่นครับ  เราลงไปร่วมเดินเฟรมด้วยซ้ำไป เราลงไปโบกรถ ขณะที่เราต้องการทำการศึกษาเรื่องอย่างนี้เมื่อ 10 ปีที่แล้วครับ พวกผมอยากเดินไปอย่างสง่าผ่าเผยครับ เดินไปบนเส้นทางลูกหลานไม่ต้องตกใจ พ่อไปทำอะไรมานี่ ผมถึงถามครับเรื่องอย่างนี้ ทำไมถึงผ่านพ้นไปง่ายอย่างนั้นเหรอท่านประธานสภาเทศบาลฯ ที่เคารพ

**นายเรืองชัย ตราชู  ประธานสภาเทศบาลนครขอนแก่น**

        ก็นี่ล่ะสรุปแล้ว   ก็ทำหน้าที่แล้ว

**นายธนภณ  กิตติวิมลชัย  สมาชิกสภาเทศบาลนครขอนแก่น**

       มันเกิดเหตุการณ์อย่างนี้อีกกี่ครั้งต่อการนำเสนอเอกสารที่ไม่ใช่ข้อเท็จจริงต่อสภาแห่งนี้ครับ  ตั้งแต่เริ่มประชุมช่วงเช้าแล้ว ผมเรียนท่านประธานสภาครับวันที่ท่านไม่ได้มาทำหน้าที่ผมกล่าวหาในสภาแห่งนี้  ผมไม่ใช่คนอยากหาเรื่องใครทั้งสิ้นครับ คนที่นั่งอยู่ในนี้ร้อยละ 99 เป็นคนคุ้นหน้าคุ้นตากัน เป็นคนเคยทานข้าวด้วยกันครับ  แต่บางทีเมื่อการหารือเพื่อหาทางออกร่วมกันอย่างดีอย่างฉันมิตรไม่ถูกเลือกใช้ ก็จำเป็นครับพิสูจน์ดูใครผิดใครถูกล่ะครับ ขึ้นเรื่องอื่นๆ เลยครับ  เพราะมันจะได้ไปบอกลูกบอกหลานได้ไงครับ ท่านประธานท่านมีลูกหลานเยอะกว่าผม เพราะท่านมีหลานแล้วแต่ผมยังไม่มี ถ้าไม่ซุกไว้นะครับ เหมือนบางคนนะครับซุกบางเรื่องไว้น่ะ ขอบคุณมากครับ

**นายเรืองชัย  ตราชู ประธานสภาเทศบาลนครขอนแก่น**

    เชิญ คุณวรินทร์ครับ

**นายวรินทร์  เอกบุรินทร์ สมาชิกสภาเทศบาลนครขอนแก่น**

      เรียนท่านประธานสภาเทศบาลฯ ผู้เข้าร่วมประชุมฝั่งข้าราชการและฝั่งผู้นำชุมชนครับ  ผมขอใช้เวลาท่านประธานสภาเทศบาลฯ นิดเดียวนะครับ จริงๆ แล้วก็เป็นเรื่องของการที่ท่านผู้บริหาร KKTS  ได้มาให้คำอธิบายในครั้งนี้นะครับ ซึ่งสำหรับตัวผมเองเราก็อยู่ในกระบวนการที่ร่วมกันตั้งแต่เริ่มต้น  ตั้งแต่ยกมือในสภาเทศบาลฯ รวมไปอีกทั้ง 5 เทศบาล ในการให้เทศบาล ฯ ไปจัดตั้งเป็นบริษัท 5 เทศบาลจนได้มาเป็น KKTS   ในการนำเสนอผมขอขอบคุณ KKTS ที่ให้รายละเอียดในการดำเนินการแก่เราค่อนข้างครบนะครับ สำหรับท่านผู้บริหารที่ตอบคำถามมาให้เราได้ทั้งหมด  แต่ผมอยากจะช่วยทิ้งไว้เป็นประเด็น ซึ่งจะตอบ วันนี้หรือวันหน้าก็ได้ในเรื่อง 2 ประเด็น ประเด็นแรกผมทราบว่า KKTS ทำงานใต้กำกับของเทศบาลฯ  แต่ผมอยากจะทราบกลไกหรือเครื่องมืออะไรที่บอกว่าอยู่ภายใต้กำกับของเทศบาลฯ เรายกมือในสภาเทศบาลฯ เพื่อให้ท่านไปจัดตั้งบริษัท 5 เทศบาลและมาเป็น KKTS  แต่อะไรที่ท่านบอกว่าเราสามารถกำกับอะไรท่านได้ เพราะดูเหมือนว่าพอมี KKTS เกิดขึ้นท่านก็จะมีการทำในขอบข่ายงานของท่านแทบจะทุกอย่างซึ่ง ณ วันนี้  ตั้งแต่ปี 2558 มา เพิ่งมีครั้งนี้ที่เราได้ทราบการดำเนินการของ KKTS อย่างจริงจังเป็นรูปธรรม ตอนเมื่อท่านผู้บริหารได้อธิบายให้ฟังเมื่อสักครู่ ในประเด็นที่เป็นกลไกและเครื่องมือผมฝากด้วยนะครับ  ทางเทศบาลจะไปกำกับท่านได้อย่างไรในรูปแบบแบบไหน ส่วนประเด็นที่สอง ในเรื่องของการจัดตั้ง KKTS มันเป็นไปตามกระบวนการประมวลกฎหมายแพ่งและพาณิชย์แน่นอน ซึ่งหมายความว่าในกระบวนการจัดการหนี้สินและทรัพย์สินนี้  โครงสร้างการจัดการทรัพย์สินและหนี้สินนี้เป็นอย่างไร เพราะแน่นอนว่าเทศบาลทั้ง 5 ต้องเป็นผู้ถือหุ้นแน่ ๆ ถ้าเป็นทรัพย์สินผมโอเค แต่ถ้ามันเป็นหนี้สินใครจะเป็นผู้รับผิดชอบน่ะครับ ในกระบวนการจัดการโครงสร้างนี้ต้องชัดเจนว่าเป็นอย่างไร  ขอบคุณมากครับ

**นายเรืองชัย  ตราชู ประธานสภาเทศบาลนครขอนแก่น**

     ก็เป็นคำถามฝากไว้เพื่อที่จะตอบในครั้งหน้า ก็สรุปได้นะครับ เชิญครับ

**นายธนภณ   กิตติวิมลชัย  สมาชิกสภาเทศบาลนครขอนแก่น**

    เรียนท่านประธานสภาครับ เมื่อสักครู่ท่านคุณวรินทร์ถามไว้น่าฟังและน่าสนใจมากครับ  ผมเรียนถามอย่างนี้นะครับ ท่านครับระบบขนส่งมวลชนไม่ได้ทำที่เทศบาลนครขอนแก่น ผมยืนยันเพราะเราแค่ส่วนหนึ่งของติ่งหนึ่ง  เพื่อไม่ให้เป็นอุปสรรคต่อการที่จะพัฒนาไปถึงบ้านทุ่ม หรือพระลับ หรือบึงเนียม หรือน้ำพอง ทำไมไม่เลือกอย่างนี้ครับ เมื่อเทศบาลนครขอนแก่นไม่จำเป็นต้องไปรับผิดชอบอะไรกับมัน ทำไมไม่เลือกโอนกลับไปให้จังหวัด ให้ผู้ว่าราชการจังหวัดนะครับเป็นเจ้าของบริษัท KKTS ไปซะเลยน่ะครับ ผมว่าเอาอย่างนี้วัดวาดีครับ ลองดูสิครับผมว่าไม่แปลกนะครับที่คิดอย่างนี้มันท้าทายดี KKTS ก็ไม่ต้องมาลำบากฟังพวกผมบ่น แต่ผมว่าเป็นแผนการศึกษาที่จะศึกษามันมีตั้ง 5 เฟสนู่นครับ  อยู่นอกเขตเทศบาลนครขอนแก่นซะส่วนใหญ่ด้วยซ้ำไปครับ ขอบคุณมากครับ

**นายเรืองชัย  ตราชู ประธานสภาเทศบาลนครขอนแก่น**

         สรุปว่าวันนี้การประชุมก็คงจะสิ้นสุดประมาณนี้  แต่เนื้อหาสาระของญัตตินี้ ก็ให้ผู้ที่มีหน้าที่เกี่ยวข้องดำเนินการ  คือ 1. ขยายเวลาการประชุมสภา เพราะคิดว่าอะไรภายในวันนี้คงจะเป็นปัญหา  2. ข้อนำเสนอก็ให้สอบถามทางผู้กำกับดูแล นี่คือภาระหน้าที่ของสภา ทีนี้ทางบริษัท  KKTS มีอะไรจะพูดไหมครับ

**พลตรีชาติชาย  ประดิษพงษ์ ประธานบริหารบริษัท KKTS**

   กราบเรียนท่านประธานสภาเทศบาลฯ ที่เคารพ  ท่านสมาชิกสภาฯ ผู้ทรงเกียรติ และทุกท่านที่อยู่ในที่นี้ครับ บังเอิญผมคิดว่าเป็นคำถามที่ไม่ได้ซับซ้อนอะไรครับ ขอเวลาสั้น ๆ ในการตอบ ประการแรกในเรื่องรูปแบบของการที่เทศบาลฯ จะกำกับดูแล KKTS อย่างไร ตรงนี้นะครับ ต้องเรียนว่าเป็นคำถามที่ดีมากและผมก็อยากจะทำความเข้าใจด้วยนะครับ ว่ารูปแบบของการกำกับดูแลมีอยู่  3 รูปแบบด้วยกัน คือ รูปแบบที่หนึ่งรูปแบบ เทศบัญญัติของกรุงเทพมหานคร ที่มอบหมายให้ทางฝ่ายบริหารของกรุงเทพมหานครนี้ ท่านใดท่านหนึ่งที่จะดูแลในเรื่องของกิจการของบริษัทครับ ซึ่งตรงนี้ในวิธีการแรกนี้ผมทราบว่าทางท่านนายกเทศมนตรีฯ กำลังดำเนินการอยู่รูปแบบที่สอง ใช้วิธีการที่เรียกว่าเป็นการมอบหมายครับ และรูปแบบที่สาม ก็เป็นแบบสัญญาจ้าง ต่างกันอย่างไร ก็คือการที่ได้คุยกับทางกรุงเทพธนาคมนี้ รูปแบบของการมอบหมายนี้จะใช้กับงานที่อยู่ในขอบเขตที่บริษัทนี้จัดตั้งขึ้นมาโดยที่บริษัทมีวัตถุประสงค์ชัดเจนแล้ว  เช่น เรื่องการทำกิจการสาธารณูปโภค อันนี้ก็จะมอบหมายเป็นงานๆ ไป ส่วนอีกรูปแบบหนึ่ง ที่เป็นรูปแบบสัญญาจ้าง จะเป็นรูปแบบที่ไม่ได้อยู่ในขอบเขตที่พูดกันไว้ตั้งแต่แรกในการตั้งบริษัท อาจจะเป็นเรื่องกิจการทำขยะหรืออะไรนะครับ ต้องเรียนว่าใช่แน่นอนเลยครับที่ว่าสามารถตอบคำถามถึงท่านที่สองได้เลยว่าแล้วสายต่อๆ ไปมันจะเป็นอย่างไร  ต้องเรียนอย่างนี้นะครับว่า คจร. อนุมัติให้จังหวัดขอนแก่นเป็นผู้บริหารจัดการโครงการนี้ เขาพูดไว้ว่าเฉพาะสายสีแดงสายแรกเท่านั้น ฉะนั้นถ้าหากจะมีสาย 2, 3, 4, 5 ซึ่งใน Master plan ของขอนแก่นนี้มีอยู่ 5 สายด้วยกัน อีก 4 สายนี้อาจจะกลับคืนสู่รูปแบบที่กระทรวงคมนาคม โดย รฟม. เป็นผู้เข้ามาดำเนินการให้ก็ได้ครับ ถ้าเผื่อว่า  Model แรกของสายสีแดงนี้ที่คุณบอกว่าคุณพร้อมลองไปทำสิ ถ้าทำไม่สำเร็จเขาก็กลับเอาไปทำเองครับ สำหรับสาย 2, 3, 4, 5 ครับ ก็เป็นประเด็นอย่างนี้ นะครับ ฉะนั้นสิ่งสำคัญก็คือ KKTS กำลังรอการมอบหมายการบริหารจัดการโครงการหลังจากที่ คจร. มอบให้จังหวัดแล้วนี้ จังหวัดก็จะต้องมอบต่อให้ 5 เทศบาล 5 เทศบาลก็จะมอบต่อให้ KKTS ในรูปแบบที่ว่านี้ครับ อาจจะเป็นเรื่องเทศบัญญัติซึ่งแน่นอน จะเป็นเรื่องเอกสารการมอบหมายหรือสัญญาการมอบหมายนี้ ผมเองก็ต้องฝากให้ทางเทศบาล  เดี๋ยวฝ่ายกฎหมายของทางเทศบาลก็จะได้ดูรายละเอียดนะครับ ผมยังคงชี้แจงในรายละเอียดตรงนี้ไม่ได้ ขอบคุณมากครับ เป็นคำถามที่ดีมาก อยากให้ทุกท่านได้ทราบด้วยครับ

**นายเรืองชัย  ตราชู ประธานสภาเทศบาลนครขอนแก่น**

    เห็นคุณเข็มชาติยกมือ เชิญครับ

**นายเข็มชาติ  สมใจวงษ์ ประธานกรรมการบริษัท KKTS**

      ขออนุญาตรบกวนเวลาในช่วงสุดท้ายนะครับ  ผมก็ได้รับฟังจากทุกท่านครับ ขอบพระคุณครับที่ได้มีโอกาสมาสังเกตและได้มีส่วนร่วมของการประชุมสภาเทศบาลฯ อันมีเกียรติในครั้งนี้   ผมขอพูดสองสถานะครับ สถานะแรกคือ ประธานของ KKTS ท่านพลตรีชาติชาย เป็นประธานบริหาร ท่านคือมืออาชีพ ผมคือประธานกรรมการของ KKTS  ซึ่งได้รับการรับเลือกจากผู้ที่เกี่ยวข้องเทศบาลพร้อมกับคณะกรรมการ 3, 4 ท่านครับ ซึ่งได้แนะนำตัวไปแล้ว ผมคิดว่าเราได้รับเกียรติ ได้รับความไว้วางใจ  เรามาทำงานจิตอาสาไม่มีเงินเดือนครับ นี่คือสิ่งที่เราปรารถนาอยากจะให้ขอนแก่นมีในสิ่งที่ไม่เคยมี ซึ่งก็ไม่รู้ว่าจะมีหรือเปล่าในชีวิตนี้ อาจจะเป็นอนาคตในชีวิตครั้งหน้า แต่สิ่งที่ผมอยากจะเชิญชวนสภาเทศบาลนครขอนแก่นก็ดี  หรืออีก 4 เทศบาล ผมอยากเชิญชวนให้ท่านส่งเสริมครับ ให้ขอนแก่นได้มีโครงสร้างพื้นฐานที่ดี ๆ แบบนี้ แล้วสิ่งที่ผมอยากจะให้ท่านช่วยกันทำอย่างเข้มงวดคือการกำกับครับ กำกับอย่างที่ทุกท่านพูดมานี่ล่ะครับ ความถูกต้อง โปร่งใส  หรือการที่ป้องกันไม่ให้เป็นภาระของลูกหลานในอนาคต ซึ่งผมเชื่อมั่นว่าวิธีการที่พวกเราได้คุยกัน เราจะไประดมทุนจากตลาดทุนครับซึ่งเป็นช่องทางใหม่ ไม่ได้ไปเบียดบังงบประมาณใด ๆ ทั้งสิ้น ก็อยากจะฝากข้อคิดให้ทุกท่านช่วยคำนึงครับว่า  ช่วยกันส่งเสริมและพวกเรามาช่วยกันกำกับตามสิ่งที่ทุกท่านเป็นห่วงเป็นใย อีกสถานะหนึ่งที่ผมพูดคือในฐานะคนขอนแก่น ผมก็มีความรู้สึกเช่นเดียวกับที่ท่านพูดมาเช่นกัน ก็ขออนุญาตฝากครับ ขอบคุณท่านประธานสภาครับ ขอบพระคุณครับ

**นายเรืองชัย  ตราชู ประธานสภาเทศบาลนครขอนแก่น**

    คงจะหมดแล้วนะครับ  ต้องขอบคุณทางคณะกรรมการจากบริษัท KKTS  นะครับ ทีนี้เนื้อหาสาระก็คงหมดแล้วนะครับ  ขออนุญาตปิดประชุมครับ ขอบคุณครับ

**มติที่ประชุม : ให้เลขานุการสภาเทศบาลนครขอนแก่นดำเนินการขอขยายการประชุมสภาเทศบาลนครขอนแก่นและขอหารือเรื่องการเปลี่ยนเอกสารประกอบญัตติไปยังจังหวัดขอนแก่น และนำญัตตินี้มานำเสนอในการประชุมสภาเทศบาลนครขอนแก่นครั้งต่อไป**

**เลิกประชุมเวลา 16.๕๔ น.**

(ลงชื่อ) ผู้บันทึกรายงานการประชุม

(นางวิภาวดี เตียวยืนยง)

เจ้าพนักงานธุรการปฏิบัติงาน

(ลงชื่อ) ผู้ตรวจรายงานการประชุม

(นางสาวอมรา โกศลสุรภูมิ)

หัวหน้าฝ่ายการประชุมและกิจการสภา

(ลงชื่อ) ผู้ตรวจรายงานการประชุม

(นายอดิศักดิ์ สมจิตต์)

หัวหน้าสำนักปลัดเทศบาล

(ลงชื่อ) ผู้ตรวจรายงานการประชุม

(นายสุปัทม์ ทองรัตน์)

รองปลัดเทศบาลนครขอนแก่น

(ลงชื่อ) ผู้ตรวจ / ทาน

(ดร.กฤษณวรุณ ไชยนิจ)

ปลัดเทศบาลนครขอนแก่น

เลขานุการสภาเทศบาลนครขอนแก่น

คณะกรรมการตรวจรายงานการประชุมสภาเทศบาลตรวจแล้วถูกต้อง

(ลงชื่อ) ประธานกรรมการ

(นายปรมินทร์ เลาหะพันธุ์)

สมาชิกสภาเทศบาลนครขอนแก่น

(ลงชื่อ) กรรมการ

(นายวรินทร์ เอกบุรินทร์)

สมาชิกสภาเทศบาลนครขอนแก่น

(ลงชื่อ) กรรมการ

(นางสาวนริสศรา เรืองศร)

สมาชิกสภาเทศบาลนครขอนแก่น

(ลงชื่อ) กรรมการ

(นางสาวภาสิณี ธีรภานุ)

สมาชิกสภาเทศบาลนครขอนแก่น

(ลงชื่อ) กรรมการ

(นายปฎลชัย พัฒน์ดำรงจิตร)

สมาชิกสภาเทศบาลนครขอนแก่น

(ลงชื่อ) กรรมการ

(นายกฤษฎ์ สว่างไสว)

สมาชิกสภาเทศบาลนครขอนแก่น

(ลงชื่อ) กรรมการ

(นายโกเมน กันตวธีระ)

สมาชิกสภาเทศบาลนครขอนแก่น